  [](http://www.google.com/url?sa=i&rct=j&q=&esrc=s&source=images&cd=&ved=&url=http%3A%2F%2Fwww.senna.hr%2Feu&psig=AOvVaw2rOJgRCWHmyJE02G6ENv4t&ust=1573567225772662)

**ZELENI PLAN GRADA DELNICA ZA RAZDOBLJE 2024.-2030. GODINA**

**Delnice, 2024. godina**

**NOSITELJI IZRADE:**

**Grad Delnice**

**KOORDINATOR IZRADE:**

**Katarina Mihelčić,** Grad Delnice

**IZRAĐIVAČI:**

**Javna ustanova „Regionalna razvojna agencija Primorsko-goranske županije“**

Vedran Kružić

Nataša Kozlica

Mirjana Kovačić

Dubravko Podnar

**Radna skupina**

Katarina Mihelčić, Grad Delnice, gradonačelnica

Ivana Pečnik Kastner, predsjednica Gradskog vijeća

Anton Pleše, Komunalac d.o.o.

Vanja Rački, Hrvatske vode podružnica Delnice

Sandra Kljaić, radio Gorski kotar

Karmela Rački, ravnateljica dječjeg vrtića Hlojkica

Mirna Bogić, Srednja škola Delnice

Daliborka Mihelčić, OŠ IGK Delnice

Mirjana Kovačić RRA PGŽ

Nikolina Srdoč, Grad Delnice

# Sadržaj

[Sadržaj 3](#_Toc173400009)

[1. Uvod i metodologija izrade 4](#_Toc173400010)

[2. Zakonodavni okvir i polazišta za izradu Zelenog plana 6](#_Toc173400011)

[2.1. Strateško planiranje u kontekstu Zelenog plana 6](#_Toc173400012)

[2.2. Nacionalni zakonodavni okvir 6](#_Toc173400013)

[2.3. Europski zeleni plan 8](#_Toc173400014)

[3. Analiza stanja 10](#_Toc173400015)

[3.1. Područje obuhvata (administrativno i geografski) 10](#_Toc173400016)

[3.2. Prostor i sustav prostornog uređenja 12](#_Toc173400017)

[3.3. Prirodna obilježja i zaštita okoliša 18](#_Toc173400018)

[3.4. Ljudski potencijali i društvene djelatnosti 25](#_Toc173400019)

[3.5. Gospodarstvo 30](#_Toc173400020)

[3.6. Infrastruktura 40](#_Toc173400021)

[3.7. Civilno društvo i krizna stanja 47](#_Toc173400022)

[3.8. Ruralni razvoj i upravljanje razvojem 48](#_Toc173400023)

[3.9. SWOT analiza 50](#_Toc173400024)

[4. Analiza razvojnih potreba i potencijala Grada Delnica 53](#_Toc173400025)

[4.1. Održivo upravljanje okolišem / kružno gospodarstvo 53](#_Toc173400026)

[4.2. Održivi prijevoz /zelena mobilnost 54](#_Toc173400027)

[4.3. Energetska tranzicija ka niskougljičnom razvoju / Zelena gradnja 55](#_Toc173400028)

[4.4. Zelena gradnja 55](#_Toc173400029)

[4.5. Zeleni/ruralni turizam 56](#_Toc173400030)

[4.6. Društvene inovacije / pametni razvoj 57](#_Toc173400031)

[4.7. Prikaz rezultata istraživanja o stavovima i mišljenima stanovnika 58](#_Toc173400032)

[Grada Delnice 58](#_Toc173400033)

[5. Zeleni izazovi 61](#_Toc173400034)

[6. Strateški okvir 65](#_Toc173400035)

[6.1. Vizija i prioritetna područja 65](#_Toc173400036)

[6.2. Prioriteti, posebni ciljevi i mjere 65](#_Toc173400037)

[6.3. Horizontalna načela 68](#_Toc173400038)

[7. POKAZATELJI I TERMINSKI PLAN PROVEDBE 70](#_Toc173400039)

[POPIS TABLICA 72](#_Toc173400040)

[POPIS KARTOGRAFSKIH PRIKAZA 72](#_Toc173400041)

# Uvod i metodologija izrade

Izazovi prilagodbe klimatskim promjenama i odgovora na vremenske nepogode i katastrofe, koncentracije i emisije CO2, upravljanje otpadom i drugo, zahtijevaju promjenu svijesti i promišljanja te poduzimanje preventivnih aktivnosti što inicira dodatne troškove za gradove. Učinci klimatskih promjena na život stanovnika su mnogostruki, pri čemu je naglasak na javnoj upravi da u provođenju zelenih i drugih politika donosi pravovremene odluke. Uključivanje svih dionika, a posebno lokalne zajednice u procese donošenja odluka veoma je važno, kao i kontinuirano izvještavanje i informiranje stanovnika. Podizanje svijesti i edukacije o zelenim politikama važne su odrednice upravljačkog procesa lokalne uprave.

Kao temelj za postupanje i prihvaćanje globalnih, europskih i nacionalnih ciljeva održivosti i tranzicije, gradovi izrađuju strategije i planove kojima kreiraju razvojne zelene politike i postavljaju ciljeve. Postizanje ciljeva na područjima održivog upravljanja okolišem, i kružnog gospodarenja, zelene mobilnosti, niskougljičnog razvoja, holističkog pristupa razvoju turizma te društvenih inovacija moguće je uključivanjem i suradnjom svih dionika.

Zeleni plan Grada Delnica za razdoblje 2024.-2030. godina (dalje u tekstu: Zeleni plan) srednjoročni je akt strateškog planiranja, s ciljem usmjeravanja održivog društvenog prostornog i gospodarskog razvoja te unapređenja kvalitete života stanovnika.

Zeleni Plan izrađen je sukladno Zakonu o sustavu strateškog planiranja i upravljanja razvojem Republike Hrvatske[[1]](#footnote-1), Zakonu o regionalnom razvoju Republike Hrvatske[[2]](#footnote-2), Uredbi o smjernicama za izradu akata strateškog planiranja od nacionalnog značaja i od značaja za jedinice lokalne i područne (regionalne) samouprave[[3]](#footnote-3), Priručniku o strateškom planiranju i Dodatku Priručniku (svibanj 2020.)[[4]](#footnote-4). Nositelj izrade Zelenog Plana je jedinica lokalne uprave, Grad Delnice, dok je javna ustanova „Regionalna razvojna agencija Primorsko-goranske županije“ koordinator izrade, odnosno izrađivač.

Sastavni dio dokumenta je Analiza stanja koja je uzela u obzir postojeće prostorno-planske i strateške dokumente te je temeljni dokument za izradu strateškog okvira. Svrha Analize stanja bila je istražiti i ocijeniti dosadašnji razvoj Grada Delnica i njegova okruženja u kontekstu zelene tranzicije.

Metodologija izrade Analize stanja temeljila se na prikupljanju i analizi podataka na znanstvenoj i praktičnoj razini, te na detaljno razrađenim analitičkim podlogama svakog pojedinog sektora (područja) obrađenog u Analizi stanja. Korišteni su različiti izvori i dokumentacija, službena statistička izvješća Državnog zavoda za statistiku, podaci Fine, izvješća o poslovanju pravnih osoba, strategije, studije, analize, internetske stranice, podaci koje prikuplja jedinica lokalne uprave i samouprave i upravna tijela Županije i drugi. Kako se radi o kompleksnoj analizi, u obradi prikupljenih podataka primijenjeni su postupci analize i sinteze.

Utvrđeni su raspoloživi resursi, njihov ukupni kapacitet i to prostorni, ljudski, financijski i administrativni. Nadalje analizirani su razni čimbenici vanjskog okruženja koji potiču ili ograničavaju sposobnost područja Grada Delnica za provedbu vlastitih zelenih politika. Područje posjeduje značajne prirodne i gospodarske potencijale koji iako prepoznati, nisu u potpunoj mjeri iskorišteni.

Analiza stanja u 7 poglavlja prikazuje bitne odrednice dosadašnjeg razvoja Grada Delnica u kontekstu zelene tranzicije. Analiziraju se prirodna i druga obilježja, utvrđuju demografski i gospodarski potencijali, razvojne posebnosti, daje prikaz društvenih djelatnosti, civilnog sektora i sustava zaštite i spašavanja. Analizira se stanje infrastrukturnih sustava, obrazlažu se fiskalni, institucionalni i financijski kapaciteti jedinice lokalne samouprave.

Osim vremenskog obuhvata analiziranih podataka, značajan problem pri izradi Analize bila je njihova ograničena prostorna dezagregiranost. Tek manji broj pokazatelja mogao se odrediti i analizirati na razini jedinice lokalne samouprave i nastavno na razini lokalne uprave. Vrijednosti većine uobičajenih pokazatelja mogle su se izračunavati iz podataka dostupnih isključivo na razini Primorsko-goranske županije.

No i pored problema u pribavljanju podataka, te kompleksnosti, Analiza stanja je vrlo dobar temelj za izradu strateškog okvira.

**U izradi Zelenog plana aktivno su sudjelovali članovi Radne skupine** na temelju stručnih znanja i područja interesa. Tijekom izrade Zelenog plana održana su 3 sastanka/radionice kao i savjetovanje s javnošću, na kojima su razmotreni nacrti Analize stanja i SWOT analize, Analize potreba i potencijala, ključni Izazovi zelenih politika, te se raspravljalo o Strateškom okviru, gdje su utvrđeni razvojni prioriteti, posebni ciljevi i mjere. Također predstavljeni su i rezultati provedene ankete. Na prvom sastanku su posebno predstavljeni rezultati provedenog istraživanja o stavovima i mišljenima stanovnika Grada Delnice na temu društvenih inovacija i zelenih (urbanih) rješenja.

Interaktivnim pristupom kroz konzultativni proces te na održanim sastancima/sjednicama članovi Radne skupine, su informirani o statusu izrade Zelenog plana radi praćenje ishoda zadanih ciljeva. Svi dionici i članovi Radne skupine u fazi izrade Zelenog plana aktivno su se uključivali davanjem mišljenja, te analizom podataka iz područja stručnog djelovanja svakog člana.

# Zakonodavni okvir i polazišta za izradu Zelenog plana

Zeleni plan Grada Delnica strateški je dokument koji svojim sadržajem i ciljevima predstavlja iskorak u razvoju lokalnog područja, razumijevanju upravljanja područjem i jačanju kapaciteta. Naglasak je na praćenju lokalnih razvojnih potreba kao posljedicu klimatskih promjena, čime se pridonosi očuvanju prirodnog kapitala, uključivog rasta, mobilnosti i problemima prostornog planiranja. Postavljenom vizijom dodatno se ukazuje na ciljeve stvaranja zdravog okoliša i ugodnog prostora za život.

## Strateško planiranje u kontekstu Zelenog plana

Zelena infrastruktura prepoznata je u strateškom dokumentu, Strategija za zelenu infrastrukturu i Programu razvoja zelene infrastrukture u urbanim područjima za razdoblje 2021. do 2030. godine (u daljnjem tekstu Program ZI) te drugim programima kao i direktivama Europske unije. Važni ciljevi prepoznati u Programu razvoja kružnog gospodarenja prostorom i zgradama za razdoblje 2021. do 2030. godine (Program KG) odnose se na razvoj održivog, uključivog, sigurnog i otpornog Grada Delnice kroz poticanje mjera kružnosti.

Odredbama Europske komisije, *zelenu infrastrukturu* čini planirana mreža prirodnih ili doprirodnih područja. Europska komisija zelenu infrastrukturu opisuje kao *„uspješno provjeren alat koji pruža okolišnu, ekonomsku i društvenu dobrobit kroz prirodna rješenja, a koja pomažu umanjiti ovisnost o sivoj infrastrukturi, koja je najčešće daleko skuplja za izvođenje i održavanje.“*

*Kružno gospodarenje prostorom i građevinama* odnosi se na primjenu načela kružnog gospodarenja na prostor i građevine. To najčešće podrazumijeva ponovnu upotrebu napuštenih zgrada (brownfield područja) ili obnovu starih zgrada uz povećanje njihove energetske učinkovitosti.

Europska komisija predložila je 27. svibnja 2020. godine plan oporavka za Europu kako bi pomogla državama članicama u otklanjanju gospodarskih i društvenih posljedica nastalih zbog pandemije COVID-19 te doprinijela pokretanju gospodarskog oporavka i jačanju otpornosti gospodarstva na razini EU. Hrvatski Nacionalni plan oporavka i otpornosti 2021.-2026. (NPOO) odobren je Provedbenom odlukom Vijeća (EU) 10687/21 od 20. srpnja 2021. godine kao poticajan financijski okvir i mehanizam. NPOO definira reformske smjerove i područja ulaganja radi postizanja ciljeva ekonomskog i društvenog oporavka, kao i jačanja otpornosti države i gospodarstva na krize.

## Nacionalni zakonodavni okvir

Zeleni plan Grada Delnica je u suglasju sa postojećem zakonskim i strateškim okvirom Hrvatske.

**Zakon o zaštiti prirode[[5]](#footnote-5)** u Članku 7. navodi da se zaštita krajobraza temelji na *razvrstavanju krajobraza prema njihovim prirodnim i/ili stvorenim obilježjima u krajobrazne tipove te na strukturiranju međusobno povezanih i multifunkcionalnih mreža zelene / krajobrazne infrastrukture na lokalnoj, regionalnoj i nacionalnoj razini* te da *ona podrazumijeva planiranje i provedbu mjera kojima se sprječavaju neželjene promjene, narušavanje ili uništavanje značajnih i karakterističnih obilježja krajobraza.*

**Zakon o klimatskim promjenama i zaštiti ozonskog sloja[[6]](#footnote-6)** navodi mjere ublažavanja i prilagodbe klimatskim promjenama te zaštiti ozonskog sloja koje ne smiju ugroziti ostale sastavnice okoliša, kvalitetu življenja sadašnjih i budućih naraštaja te ne smiju biti u suprotnosti s propisima u područjima zaštite na radu i zaštite zdravlja ljudi.

**Zakon o gradnji[[7]](#footnote-7)** u Članku 47.c, navodi da Program razvoja zelene infrastrukture (ZI) u urbanim područjima za razdoblje 2021. do 2030. godine donosi Vlada Republike Hrvatske na prijedlog Ministarstva. U Programu se razrađuju ciljevi i mjere za razvoj zelene infrastrukture u urbanim područjima radi uspostave održivih, sigurnih i otpornih gradova i naselja kroz povećanje energetske učinkovitosti zgrada i građevinskih područja, razvoj ZI u zgradarstvu te urbanu preobrazbu i urbanu sanaciju.

U članku 47.d, se utvrđuje se kako *Program razvoja kružnog gospodarenja prostorom i zgradama za razdoblje 2021. do 2030. godine donosi Vlada Republike Hrvatske na prijedlog Ministarstva* te da se njime razrađuju *ciljevi i mjere za kružno gospodarenje prostorom i zgradama kojima se među ostalim potiču mjere kružnosti kod planiranja novih zgrada, ponovno korištenje napuštenih i/ili zapuštenih i produljenje trajnosti postojećih prostora i zgrada, smanjenje količine građevinskog otpada te povećanje energetske učinkovitosti zgrada.*

**Zakonom o prostornom uređenju[[8]](#footnote-8)** ZI se definirana kao *planski osmišljene zelene i vodene površine te druga prostorna rješenja temeljena na prirodi koja se primjenjuju unutar gradova i općina, a kojima se pridonosi očuvanju, poboljšanju i obnavljanju prirode, prirodnih funkcija i procesa radi postizanja ekoloških, gospodarskih i društvenih koristi održivoga razvoja*.

U članku 6. kao ciljevi prostornog uređenja navedeni su: „9. *Kvalitetan i human razvoj gradskih i ruralnih naselja, razvoj zelene infrastrukture te siguran, zdrav, društveno funkcionalan životni i radni okoliš“* i „14. *Stvaranje visokovrijednog izgrađenog prostora s uvažavanjem specifičnosti pojedinih cjelina te razvijanjem zelene infrastrukture uz poštivanje prirodnog i urbanog krajobraza i kulturnog naslijeđa*“. Navedeni ciljevi odnose se na ciljeve razvoja ZI.

Članak 10. navodi kako se održivi razvitak podržava *kružnim gospodarenjem prostorom i građevinama tako da se očuvaju postojeći resursi uređenjem i revitalizacijom prostora i ponovnom uporabom građevina kako bi se stvorila dodatna duža vrijednost i omogućilo učinkovito gospodarenje resursima.*

Strategije i programi vezani na navedene zakone, te se bave temom zelene infrastrukture, kružnog gospodarenja prostorom i zgradama, daju se u tablici u nastavku.

**Zakon o gospodarenju otpadom[[9]](#footnote-9)**, utvrđuje se važnost sakupljanja, prijevoza i obradu predmeta i/ili tvari koji se mogu smatrati otpadom u svrhu zaštite javnog interesa. Nadalje Zakonom se definira pojam oporabe otpada kaosvaki postupak čiji je glavni rezultat uporaba otpada u korisne svrhe kada otpad zamjenjuje druge materijale koje bi inače trebalo uporabiti za tu svrhu ili otpad koji se priprema kako bi ispunio tu svrhu, u postrojenju ili u širem gospodarskom smislu. Ponovna uporabaje svaki postupak kojim se omogućava ponovno korištenje proizvoda ili dijelova proizvoda, koji nije otpad, u istu svrhu u koju je izvorno načinjen.

Tablica 1: Strategije i programi povezani sa ZI i KG

|  |  |
| --- | --- |
| **NAZIV STRATEGIJE ILI PROGRAMA** | **CILJEVI KOJI SE ODNOSE na ZELENI PLAN, ZI I KG** |
| Nacionalna razvojna strategija do 2030. | *SC 8. Ekološka i energetska tranzicija za klimatsku neutralnost* - kroz Program razvoja zelene infrastrukture u urbanim područjima za razdoblje 2021. – 2030. godine. |
| Strategija i akcijski plan zaštite prirode Republike Hrvatske za razdoblje od 2017. do 2025. godine. | (Strategija Europske unije o bioraznolikosti do 2020. godine) cilj *E2 Održavati i poboljšati ekosustave i njihove usluge: (b) Postaviti prioritete za obnovu i promovirati korištenje zelene infrastrukture* |
| Strategija prilagodbe klimatskim promjenama u Republici Hrvatskoj za razdoblje do 2040. godine s pogledom na 2070. godinu (NN 46/2020). | Zelena infrastruktura prepoznata je kroz nekoliko mjera i njihovih aktivnosti provedbe: *P-05 Integriranje rizika od klimatskih promjena pri razvoju sustava navodnjavanja, ŠU-05 Provedba koncepta zelene infrastrukture u svrhu jačanja otpornosti na klimatske promjene u urbanim i ruralnim sredinama, HM-06 Jačanje otpornosti urbanih područja na antropogene pritiske uvjetovane klimatskim promjenama.* |
| Strategija prostornog razvoja Republike Hrvatske | Prioritet 4.5. *Otpornost na promjene (4.5.2. Jačanje prirodnog kapitala planiranjem razvoja zelene infrastrukture)* |
| Integrirani nacionalni energetski i klimatski plan za Republiku Hrvatsku za  razdoblje od 2021. do 2030. | Smanjenje emisija stakleničkih plinova i potrošnje energije. |
| Program razvoja zelene infrastrukture u urbanim područjima za razdoblje 2021. –2030. godine |  |
| Program razvoja kružnog gospodarenja  prostorom i zgradama za razdoblje 2021.– 2030. godine |  |
| Nacionalni plan oporavka i otpornosti 2021. – 2026. godine | EU plan oporavka za Europu (2020. godina), „EU sljedeće generacije“, Revitalizacija jedinstvenog tržišta kako bi se zajamčili jednaki uvjeti za sve te pružila potpora hitnim ulaganjima, posebno u **zelenoj i digitalnoj tranziciji**, koje su ključ budućeg blagostanja i otpornosti Europe. |

## Europski zeleni plan

Godine 2019. Europska komisija je usvojila Europski zeleni plan s ciljem prelaska na održivo i kružno gospodarstvo s pristupačnijom energijom, boljim javnim prijevozom, čišćim okolišem te boljom kvalitetom života. Europski klimatski zakon predložen je 2021. godine, gdje je definiran gornji limit ispusta ekvivalenta ugljikova dioksida na 225 Mt. Zadaća EU i država članica je da daju prioritet brzim i predvidljivim smanjenjima emisija. Zelenim planom su dane smjernice državama članicama na koji način da se adaptiraju klimatskim promjenama te kako da smanje svoj ugljični otisak.

Novi Europski zeleni dogovor uključuje gospodarski rast i zapošljavanje koji postaju povezaniji sa zaštitom i obnavljanjem prirode i borbom protiv klimatskih promjena. Cilj provedbe prema Agendi Ujedinjenih nacija do 2030. godine je stavljanje „održivosti i dobrobiti građana u središte ekonomske politike i održivog razvoja u središtu donošenja politika i djelovanja EU-a. Da bi se postigli ciljevi ugrađeni u novi Europski zeleni dogovor, bitno je povećati važnost koja se daje zaštiti i obnovi prirodnih ekosustava, održivoj upotrebi resursa i poboljšanju ljudskog zdravlja. Tu su transformacijske promjene najpotrebnije i potencijalno najkorisnije za gospodarstvo, društvo i prirodni okoliš. Zbog svega, važno je donositi (političke) odluke koje će podržavati prelazak na zeleno-plave tehnologije i aktivnosti s manje emisija ugljika i onečišćenja.

***Kružno gospodarstvo***

Kružno gospodarstvo podrazumijeva korištenje nekog proizvoda, materijala ili resursa što više s ciljem zadržavanja njegove vrijednosti dulje vremena u gospodarstvu. Time se postiže smanjenje emisija stakleničkih plinova te se otpad znatno reducira.

U kružnom gospodarstvu se resursi koriste štedljivo te se nastoje reciklirati ili prenamijeniti što više puta što omogućuje EU zaštitu od nestašice istih. Osim uštede resursa, kružnom ekonomijom se postiže i ušteda energije uvođenjem energetski učinkovitih proizvoda ili korištenjem energije iz otpada. Važna je i upotreba predmeta, ponajviše drvne biomase, na učinkovit način koji štedi resurse – drvni proizvod se iz jednog pretvara u drugi metodom oporabe i recikliranja pri čemu se svaki put smanjuje vrijednost proizvoda.

U novoj strategiji EU za šume do 2030. godine ugrađeno je (kaskadno) načelo prema principu produljenja vijeka trajanja drvnog proizvoda, njegove ponovne upotrebe, recikliranja te naposlijetku korištenja kao bioenergije te ako se ni na koji način ne može koristiti – odlaganje drva. Analiza LCA (Life Cycle Assessment) odnosno procjena životnog vijeka, je analiza ekoloških i društvenih utjecaja proizvoda, procesa ili sustava procesa i njegovog cijelog životnog ciklusa od početka do kraja pri čemu se gledaju utjecaji na okoliš, resurse te ljudsko zdravlje. Europska unija je uspostavila platformu za LCA koja nudi mogućnost računanja okolišnog otiska te sadrži listu projekata vezanih uz LCA. Nadalje, na platformi se može pronaći ILCD (International Life Cycle Assessment Dat

a system) koji obuhvaća bazu podataka te priručnike i standarde potrebne za LCA. Također se na platformi mogu naći i raznoliki alati koji omogućuju lakšu primjenu LCA metode (EPLCA, 2023.).

***Siva infrastruktura***

Siva infrastruktura predstavlja izgrađene elemente grada, odnosno prometnice, stambene objekte, industrijska područja te gospodarske zone. Mreža prometnica nije najbolje razvijena. U samoj urbanoj jezgri grada nalazi se veliki broj stambenih objekta koji su se smjestili uz prometnice. Na rubnim dijelovima Grada Delnica nalaze se industrijski i gospodarski kompleksi. Nedaleko Grada prolazi željeznička pruga koja predstavlja vrlo dominantan element u prostoru.

# Analiza stanja

Sveobuhvatno Analiza stanja obuhvaća područja od važnosti za zeleni razvoj Grada Delnica, te uzima u obzir trenutno stanje i razvojne probleme i potrebe.

## Područje obuhvata (administrativno i geografski)

Grad Delnice nalazi se u Primorsko-goranskoj županiji (dalje u tekstu: PGŽ) u mikroregiji Gorski kotar. Smješten je na središnjem prostoru goranske visoravni u Delničkoj kotlini, okružen vrhovima Petehovac, Japlenški vrh i Drgomalj, na nadmorskoj visini 730 m. Površina Grada Delnice iznosi ukupno 230 km2, što predstavlja 6,41 % ukupne površine PGŽ. Prosječna površina naselja iznosi 4,2 km2. Grad Delnice smješten je u blizini većih gradova, Rijeke, Zagreba i Karlovca.

Tablica 2: Prostorni i demografski pokazatelji Grada Delnica u odnosu na Primorsko-goransku županiju

|  |  |  |
| --- | --- | --- |
| **Prostorni pokazatelj** | **Primorsko-goranska županija** | **Grad Delnice** |
| Površina | 3.588 km² | 230 km² |
| Broj naselja | 509 | 55 |
| Broj stanovnika 2001. | 305.505 | 6.262 |
| Broj stanovnika 2011. | 296.195 | 5.952 |
| Broj stanovnika 2021. | 265.419 | 5.135 |
| Gustoća naseljenosti 2001. | 85,14 | 27,22 |
| Gustoća naseljenosti 2011. | 82,67 | 25,87 |
| Gustoća naseljenosti 2021. | 73,97 | 22,39 |

*Izvor podataka: PPUG Delnica (SN PGŽ 24/02, 11/13 i SN GD 4/16), PPU PGŽ (SN PGŽ 24/02 i 11/13), Državni zavod za statistiku, popis stanovništva 2001., 2011. i 2021. godine*

Grad Delnice obuhvaća 55 naselja, a naselje Delnice su prometno najvažniji dio i centar Gorskog kotara kroz koje prolaze svi infrastrukturni prometni i energetski koridori, autocesta A6, državne ceste D3, D32, D42 i D203, elektrificirana željeznica Rijeka – Zagreb, naftovod Omišalj – Sisak (JANAF, n. d.) te plinovod Pula – Karlovac.

U Gradu Delnice živi ukupno 5.135 stanovnik, što je u odnosu na 2011. godinu manje za gotovo 14 % ili za 817 stanovnika.

Najveća koncentracija stanovnika nalazi se u naselju Delnice koje je administrativno-upravno, gospodarsko, obrazovno-kulturno, zdravstveno-socijalno, uslužno i sportsko središte Grada Delnica.

Gustoća naseljenosti Grada Delnica iznosi 22,39 st./km², što je znatno ispod prosječne gustoće naseljenosti Primorsko-goranske županije (73,97 stanovnika/km²). Najveća gustoća naseljenosti je u naseljima Brod na Kupi (267 st./km²) i Delnice (159 st./km²) dok je najmanja gustoća naseljenosti u naselju Leska (0,23 st./km²).

Tablica 3: stanovnika naselja Grada Delnica prema popisu stanovništva iz 1991., 2001., 2011. i 2021. godine

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **NASELJE** | **BROJ STANOVNIKA**  **1991.** | **BROJ STANOVNIKA**  **2001.** | **BROJ STANOVNIKA**  **2011.** | **BROJ STANOVNIKA 2021.** | **INDEKS 2001/1991.** | **INDEKS 2011/2001.** | **INDEKS 2021/2011.** | |
| **1. BELA VODICA** | 30 | 31 | 24 | 28 | 103,33 | 77,42 | 116,67 | |
| **2. BELO** | 23 | 13 | 9 | 6 | 56,52 | 69,23 | 66,67 | |
| **3. BILJEVINA** | 5 | 5 | 4 | 3 | 100 | 80 | 75,00 |
| **4. BROD NA KUPI** | 176 | 248 | 207 | 156 | 140,91 | 83,47 | 75,36 | |
| **5. CRNI LUG** | 322 | 291 | 253 | 209 | 90,37 | 86,94 | 82,61 | |
| **6. ČEDANJ** | 12 | 11 | 9 | 3 | 91,67 | 81,82 | 33,33 | |
| **7. DEDIN** | 78 | 73 | 93 | 154 | 93,59 | 127,4 | 165,59 | |
| **8. DELNICE** | 4.696 | 4.451 | 4.379 | 3.861 | 94,78 | 98,38 | 88,17 | |
| **9. DONJA KRAŠIĆEVICA** | - | - | - | - | - | - | - | |
| **10. DONJE TIHOVO** | 11 | 8 | 5 | 4 | 72,73 | 62,5 | 80,00 | |
| **11. DONJI LOŽAC** | 13 | 8 | 6 | 5 | 61,54 | 75 | 83,33 | |
| **12. DONJI OKRUG** | 7 | 3 | 2 | 1 | 42,86 | 66,67 | 50,00 | |
| **13. DONJI TURNI** | - | - | - | - | - | - | - | |
| **14. GAŠPARCI** | 34 | 17 | 15 | 11 | 50 | 88,24 | 73,33 | |
| **15. GOLIK** | 23 | 18 | 16 | 7 | 78,26 | 88,89 | 43,75 | |
| **16. GORNJA KRAŠIĆEVICA** | 5 | 5 | 2 | 3 | 100 | 40 | 150,00 | |
| **17. GORNJE TIHOVO** | 24 | 8 | 6 | 4 | 33,33 | 75 | 66,67 | |
| **18. GORNJI LOŽAC** | 11 | 13 | 10 | 5 | 118,18 | 76,92 | 50,00 | |
| **19. GORNJI OKRUG** | 5 | 4 | 2 | 2 | 80 | 50 | 100,00 | |
| **20. GORNJI TURNI** | 22 | 15 | 13 | 9 | 68,18 | 86,67 | 69,23 | |
| **21. GRBAJEL** | 21 | 21 | 17 | 11 | 100 | 80,95 | 64,71 | |
| **22. GUČE SELO** | 56 | 44 | 27 | 19 | 78,57 | 61,36 | 70,37 | |
| **23. GUSTI LAZ** | 33 | 17 | 4 | 6 | 51,52 | 23,53 | 150,00 | |
| **24. HRVATSKO** | 72 | 59 | 49 | 49 | 81,94 | 83,05 | 100,00 | |
| **25. IŠEVNICA** | 12 | 20 | 9 | 5 | 166,67 | 45 | 55,56 | |
| **26. KALIĆ** | 5 | 4 | 4 | - | 80 | 100 | 0,00 | |
| **27. KOČIĆIN** | 2 | 1 | 1 | - | 50 | 100 | 0,00 | |
| **28. KRIVAC** | 44 | 28 | 23 | 18 | 63,64 | 82,14 | 78,26 | |
| **29. KUPA** | 14 | 1 1 | 8 | 5 | 78,57 | 72,73 | 62,50 | |
| **30. KUŽELJ** | 49 | 35 | 52 | 28 | 71,43 | 148,57 | 53,85 | |
| **31. LESKA** | - | 2 | 3 | 3 | - | 150 | 100,00 | |
| **32. LUČICE** | 382 | 337 | 332 | 298 | 88,22 | 98,52 | 89,76 | |
| **33. MALA LEŠNICA** | 9 | 2 | 8 | 7 | 22,22 | 400 | 87,50 | |
| **34. MALO SELO** | 104 | 79 | 62 | 40 | 75,96 | 78,48 | 64,52 | |
| **35. MARIJA TROŠT** | 61 | 58 | 46 | 38 | 95,08 | 79,31 | 82,61 | |
| **36. PLAJZI** | - | - | - | - | - | - |  | |
| **37. PODGORA** | 13 | 10 | 8 | 3 | 76,92 | 80 | 37,50 | |
| **38. POŽAR** | 23 | 17 | 8 | 4 | 73,91 | 47,06 | 50,00 | |
| **39. RADOČAJ BRODSKI** | 47 | 49 | 40 | 5 | 104,26 | 81,63 | 12,50 | |
| **40. RASKRIŽJE TIHOVO** | 16 | 5 | 7 | 3 | 31,25 | 140 | 42,86 | |
| **41. RAZLOGE** | 28 | 10 | 8 | 5 | 35,71 | 80 | 62,50 | |
| **42. RAZLOŠKI OKRUG** | 8 | 9 | 5 | 2 | 112,5 | 55,56 | 40,00 | |
| **43. SEDALCE** | 24 | 21 | 16 | 12 | 87,5 | 76,19 | 75,00 | |
| **44. SREDNJA KRAŠIĆEVICA** | 1 | - | - | - | - | - |  | |
| **45. SUHOR** | - | - | - | - | - | - |  | |
| **46. ŠEVALJ** | 10 | 3 | - | 1 | 30 | 0 |  | |
| **47. TURKE** | 58 | 44 | 31 | 19 | 75,86 | 70,45 | 61,29 | |
| **48. VELIKA VODA** | 14 | 6 | - | - | 42,86 | 0 |  | |
| **49. VELIKA LEŠNICA** | 23 | 22 | 16 | 4 | 95,65 | 72,73 | 25,00 | |
| **50. ZAGOLIK** | 3 | 3 | - | 1 | 100 | 0 |  | |
| **51. ZAKRAJC TURKOVSKI** | 6 | 2 | 2 | - | 33,33 | 100 | 0,00 | |
| **52. ZALESINA** | 102 | 53 | 41 | 31 | 51,96 | 77,36 | 75,61 | |
| **53. ZAMOST BRODSKI** | 38 | 39 | 36 | 35 | 102,63 | 92,31 | 97,22 | |
| **54. ZAPOLJE BRODSKO** | 77 | 29 | 34 | 12 | 37,66 | 117,24 | 35,29 | |
| **55. ZELIN CRNOLUŠKI** | 6 | - | - | - | - | - | - | |
| **UKUPNO** | 6.858 | 6.251 | 5.952 | 5.135 | 91,15 | 95,22 | 86,27 | |

*Izvor: Državni zavod za statistiku, obrada JU RRA PGŽ*

Prema Popisu stanovnika iz 2021. godine[[10]](#footnote-10) naselja Donja Krašićevica, Donji Turni, Kalić, Kočićin, Plajzi, Srednja Krašićevica, Suhor, Velika Voda, Zakrajc Turkovski i Zelin Crnoluški nemaju ni jednog stanovnika. U odnosu na 2011. godinu, danas nenaseljena naselja brojila su, Kalić 4, Zakrajc Turkovski 2 i Kočićin 1 stanovnika.

## Prostor i sustav prostornog uređenja

**Geografska obilježja prostora, klima i reljef**

Geografski položaj i raznolika prirodna obilježja, vegetacija, šume i vode, te klima odredili su gospodarski i društveni razvoj Grada Delnica. Najniže područje čini dolina rijeke Kupe, krške, gorske rijeke, nadmorske visine 210 metara. Nadmorska visina samog naselja Delnice iznosi 730 metara što ga čini najvišim gradom u Republici Hrvatskoj dok je najviše područje vrh Risnjaka na 1.528 metara. Takav vertikalni profil od gotovo 1.500 metara određuje i razvrstavanje nižeg područja u zonu tople kišne klime do snježno-šumske (borealne) klime s dugim zadržavanjem snijega viših nadmorskih visina.

Klima je kontinentalna s karakteristikama planinske. Zime su duge i oštre, obiluju snježnim oborinama, a u prosjeku traju 106 dana. Prosječan godišnji srednji broj hladnih dana je oko 125, ledenih oko 23, studenih 31, toplih oko 23, a vrući se dani mogu očekivati oko 2 puta godišnje. Visine snijega su neznatno više:

- 1969. godine 172 cm

- 1984. godine 175 cm

- 2013. godine 150 cm

- 2018. godine 182 cm

Ljeta su kratka i svježa s prosječnim temperaturama zraka koje rijetko prelaze 25° C. Pretežito klimatsko obilježje je obilje vlage s čestim pojavama magle i mraza, a prosječna godišnja količina kiše je 2.079 l/m². Na području Gorskog kotara te u Gradu Delnice najhladniji mjesec je siječanj, a najtopliji srpanj. Najviše oborina ima u studenome i prosincu, a najmanje u srpnju i kolovozu.

Uslijed izazova klimatskih promjena potrebno se osvrnuti i na klimu u daljoj budućnosti. Projekcije klimatskih modela šireg prostornog obuhvata mogu se koristiti za iščitavanje regionalnog i lokalnog intenziteta promjena. Najzapaženija posljedica globalnog zagrijavanja za područje Grada Delnica je smanjenje snježnog pokrova. Upravo je u Gorskom kotaru najveće smanjenje, 7-10 mm što čini nešto manje od 50 %. Rezultati izrađenih klimatskih modela za razdoblje do 2040. godine ukazuju na manji rast količine oborina zimi i smanjenje ljeti. Za jesen u Gorskom kotaru predviđa se najveće smanjenje ukupne količine oborina, oko 20 mm te smanjenje broja kišnih razdoblja. Pozitivni trendovi temperature zraka za proljeće, ljeto i zimu pokazuju zatopljenje, porast od 1,0 do 1,2° C srednjih godišnjih vrijednosti temperature. Za minimalnu temperaturu očekuje se porast do 1,4° C. Analizom ekstremnih temperaturnih prilika u gorskim predjelima očekuje se porast vrućih dana i smanjenje broja zimskih ledenih dana (kad je minimalna temperatura ispod -10 ° C). Projicirana srednja brzina vjetra neće se mijenjati, ni zimi, ni u proljeće, međutim projekcije ukazuju na mali porast srednje brzine vjetra tijekom jeseni. U gorskim predjelima moglo bi doći do smanjenja površinskog otjecanja za oko 10 % zimi, proljeće i jesen.

Krški reljef područja Grada Delnica karakterizira vapnenačko-dolomitska podloga stijena. Područje grada Delnice proteže se na nadmorskoj visini između 200 m (Kupska dolina) i 1.500 m (Nacionalni park Risnjak, 1.528 m).

Grad Delnice ima guste i površinom velike šume, a ovisno o klimatskim, odnosno ekološkim uvjetima (snažan vjetar, snijeg i led) razlikuju se tri vegetacijske zone. To su zona umjereno vlažnih bukovih šuma, te zona klekovine planinskog bora. Glavna značajka vegetacije područja Gorskog kotara te Grada Delnice su različiti tipovi umjereno vlažnih bukovih šuma, a one u pojasevima zauzimaju visinski raspon od 400 m – 1.400 m. To su pojas primorske šume bukve (Seslerio autumnalis – Fagetum sylvaticae), pojas brdske šume bukve (Lamio orvalae – Fagetum sylvaticae), visinski pojas šume bukve i jele (Abieti – Fagetum dinaricae), pojas pretplaninske šume bukve (Fagetum croaticum subalpinum Horv.) i pojas klekovine bora na visinama iznad 1.000 m nadmorske visine. Šume imaju najveće višestruko značenje za Grad Delnice, no posebna obilježja krajobrazu daju livade, rudine, vrištine, utrine i druga zemljišta koja nisu obrasla šumom. Slabo naseljena i nenaseljena područja svojom krajobraznom ljepotom, neometanim prirodnim procesima i održanoj bioraznolikosti predstavljaju očuvani prirodni okoliš. Raznovrsna flora svakako doprinosi ovim vrijednostima. Od pružanja ugode boravka u takvim područjima, njihovih medicinskih svojstava do uzgoja u prehrambene svrhe.

Na obali rijeke Kupe obitavaju brojne ptice hraneći se slatkovodnim beskralježnjacima i ribama te zajednice dabrova. Napuštanjem šumskih predjela i sela postupno su se oporavile populacije velikih zvijeri smeđi medvjed, vuk i ris čime je Gorski kotar, a time i područje Grada Delnica postao najvažnije područje njihova utočišta i očuvanja. Strmi kanjoni i teško pristupačne padine doline rijeke Kupe čine najpovoljnija područja zimskog brloženja medvjeda. Na nadmorskim visinama od 700 do 1100 metara najprisutnije su divlje životinje medvjed, vuk, ris, jelen, divlja svinja, tetrijeb gluhan te divokoza, osobito na okolnim stjenovitim policama podno planine Drgomalj.

**Prostorno uređenje**

Zakonom o prostornom uređenju[[11]](#footnote-11) uređen je sustav prostornog uređenja u RH, nadležnost tijela državne vlasti, tijela područne (regionalne) samouprave i jedinica lokalne samouprave u upravnim i drugim postupcima te upravni nadzor. Prostorni plan Primorsko-goranske županije regionalni je plan koji temeljem Nacionalne razvojne strategije RH do 2030. godine[[12]](#footnote-12), te programskim opredjeljenjima regionalne samouprave određuje smjernice razvoja, propisuje uvjete i kriterije izrade prostornih planova uređenja općina i gradova. Svrha plana je, između ostaloga, osigurati, odnosno sačuvati prostor za planiranu infrastrukturu državnog i županijskog značaja, te usmjeravati izradu planova užih područja izdavanjem mišljenja o usklađenosti Prostornih planova gradova ili općina s Prostornim planom županije.

Prostorni plan uređenja Grada Delnica[[13]](#footnote-13) usklađen je s Prostornim planom PGŽ[[14]](#footnote-14) kojim su određeni razvojni ciljevi za područje cijele županije. Planom se posebno određuju infrastrukturne sastavnice prostora, razvoj kvalitetnog prometnog sustava, usklađenog s prometnim sustavom regije i države razvoj sustava vodoopskrbe i odvodnje, sustava zbrinjavanja otpada i prostorno-planski preduvjeti za korištenje obnovljivih izvora energije. Cilj je očuvati bioraznolikost ekosustava, a posebno očuvati ekološki značajna područja, te NATURA 2000. Prostornim planom uređenja Grada Delnica utvrđena je:

* Namjena površina: cilj je postići skladnu strukturu i razmještaj djelatnosti i aktivnosti u naselju, poticati korištenje prostornih rezervi za gradnju u izgrađenom dijelu naselja, poticati revitalizaciju i prenamjenu napuštenih i zapuštenih površina i dijelova naselja, postići minimalnu razinu uređenja građevinskog područja koja obuhvaća pripremu zemljišta, osiguranje pristupnog puta, mogućnost priključka na vodoopskrbu i odvodnju.
* Zelene površine: važno je odrediti standarde za planiranje komunalnih građevina i površina (parkovi, dječja, igrališta, tržnice), osigurati minimalne površine parkova i ostalih zelenih površina po stanovniku i osigurati prostor za komunalne građevine i površine (površine za zbrinjavanje otpada).
* Urbanističko-arhitektonsko oblikovanje: potrebno je vratiti izgubljeni urbanitet u štićenim povijesnim jezgrama definiranjem smjernica i kriterija za gradnju i uređenje, osigurati javna parkirališna i garažna mjesta u urbanim središtima, odnosno na obodima istih.
* Infrastruktura: treba planirati gradnju sustava za odvodnju i pročišćavanje komunalnih otpadnih voda prema zakonski propisanim stupnjevima pročišćavanja, planirati izgradnju sustava vodoopskrbe, rješavati oborinsku odvodnju, planirati podzemnu mrežu elektroničkih komunikacijskih kabela.
* Energetika: osigurati primjerenu kakvoću opskrbe električne energije u svim naseljima, poticati korištenje obnovljivih ekološki prihvatljivih energenata, osigurati pretpostavke za izgradnju infrastrukture i korištenje obnovljivih izvora energije.

Planovima je uređena struktura korištenja i namjene prostora. Određena je osnovna namjena površina za razvoj i uređenje naselja, te za razvoj i uređenje površina izvan naselja Grada Delnica. Površine naselja uglavnom obuhvaćaju izgrađene i neizgrađene dijelove naselja, odnosno površine namijenjene za razvoj i širenje naselja. Površine izvan naselja odnose se na šumska i poljoprivredna zemljišta, vodene i površine infrastrukturnih sustava. Prostornim planom PGŽ određeno je da se izdvojene zone ugostiteljsko-turističke namjene smještene u naselju ili neposredno uz naselje priključe građevinskom području naselja. Navedeno obuhvaća i vikend naselja, odnosno zone namijenjene povremenom stanovanju. Također, omogućeno je i planiranje izdvojenih građevinskih područja izvan naselja za gospodarske namjene (proizvodna, poslovna turizam), sportske centre (golf igrališta i ostali sportski centri), te groblja i površine za gospodarenje otpadom. Planiranje sportsko-rekreacijske namjene omogućeno je u građevinskim područjima naselja te izvan građevinskih područja na građevinskim zemljištima i na prirodnim područjima. Za eksploataciju mineralnih sirovina, infrastrukturnu namjenu i posebnu namjenu (kompleksi i građevine u funkciji obrane RH) ne formira se građevinsko područje, nego se ti sadržaji planiraju izvan građevinskog područja.

Sukladno Izvješću o stanju u prostoru Grada Delnica za razdoblje od 2018. do 2022. godine[[15]](#footnote-15) razvoj naselja Grada Delnice stavlja velike zahtjeve na raspoložive neizgrađene površine. Najveće potrebe Grada Delnica za dodatnim prostorom imaju sadržaji stambene i gospodarske namjene, te infrastrukturni sustavi koji u velikoj mjeri utječu na razvoj struktura naselja. Stoga se najčešće traži prenamjena prirodnih zelenih površina (poljoprivrednih, šumskih) u površine za građenje (građevinska područja). Ovisno o namjenama koje se smještaju u određeno građevinsko područje, intenzitetu korištenja i međusobnim odnosima pojedinih namjena u Gradu Delnice razlikuju se građevinska područja naselja i građevinska područja izdvojenih namjena.

**Građevinska područja naselja**

Temeljne odrednice Prostornog plana uređenja Grada Delnica osobito naglašavaju:

* skladnu strukturu i razmještaj aktivnosti u naselju
* maksimalnu gustoću naseljenosti 30 st./km² na razini građevinskih područja središnjih naselja
* revitalizaciju i prenamjenu zapuštenih i napuštenih površina naselja i struktura unutar naselja
* minimalnu razinu uređenosti zemljišta unutar građevinskog područja – pristupni put, vodoopskrba i odvodnja
* osiguranje prostora za komunalne građevine i površine određivanjem standarda za planiranje komunalnih površina i građevina: dječja igrališta, parkovi, javne zelene površine, tržnice
* najmanje 10 m² parkovnih površina po stanovniku u središnjem naselju
* povrat jedinstvene slike goranskog naselja u rubnim naseljima i seocima
* dovoljan broj javnih parkirališnih mjesta u središtima naselja
* 100 % pokrivenost telekomunikacijskim signalima
* pretpostavke za korištenje obnovljivih izvora energije

Ukupna površina planiranih građevinskih područja iznosi 469,23 ha. Površina izgrađenog građevinskog područja iznosi 361,33 ha, odnosno 1,57 % u odnosu na ukupnu površinu grada. Neizgrađeno građevinsko područje (planirano PPUG-om) zauzima površinu od 107,47 ha, odnosno 0,47 % ukupne površine grada. Gustoća naseljenosti temeljem broja stanovnika po ha izgrađenog građevinskog područja naselja za Grad Delnice iznosi 14,21 st./ha.

Na području Grada površine ukupno 23.000 ha izgrađeno je svega 1,56 % površine, a planirano ukupno 2,03 %. Prema navedenom Grad Delnice spadaju u područja izrazito malih izgrađenih i planiranih građevinskih površina i niske stope naseljenosti po hektaru izgrađene i planirane građevinske površine.

Tablica 4: Iskaz prostornih pokazatelja za namjenu površina

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **GRAD DELNICE** | **Oznaka** | **Ukupno ha** | **Udio površine grada**  **%** | | | **Stanovnik (2021)/ površina st/ha** | **Površina/ stanovnik (2021) ha/st** | |
| **Građevinska područja** | **GP** |  |  | | |  |  | |
| Izgrađeni dio |  | 361,33 | 1,57 | | | 14,21 | 0,07 | |
| **Ukupno** |  | 469,23 | 2,04 | | | 10,94 | 0,09 | |
| **Izgrađene strukture** van građevinskih područja  proizvodnja  poslovna namjena turizam i ugostiteljstvo  šport i rekreacija i  društvena namjena | **I** | 87,18 | 0,37 | | | 58,27 | 0,017 | |
| **K** | 20,57 | 0,08 | | | 249,64 | 0,004 | |
| **T** | 49,95 | 0,21 | | | 102,80 | 0,009 | |
| **R** | 749,9 | 3,25 | | | 6,85 | 0,15 | |
| **D** | 3,12 | 0,01 | | | 1.645,8 | 0,0006 | |
| **Ukupno** |  | 910,72 | 3,96 | | | 5,63 | 0,18 | |
| **Poljoprivredne obradive površine** | **P1** | - | - | | |  |  | |
| * ostala obradiva tla | **P2** | - | | - |  | | |  |
| **P3** | 840,67 | | 3,65 | 6,11 | | | 0,16 |
| **Ukupno** |  | 840,67 | | 3,65 | 6,11 | | | 0,16 |
| **Šumske površine**  Gospodarske  Zaštita i posebna namjena | **SI** | 13.508,01 | | 58,77 | 0,38 | | | 2,63 |
| **S2** | 1.947,80 | | 8,46 | 2,64 | | | 0,38 |
| **S3** | 352,2 | | 1,53 | 14,58 | | | 0,07 |
| **Ukupno** |  | 15.808,01 | | 68,73 | 0,32 | | | 3,08 |
| **Ostale** poljoprivredne i šumske | **PS** | 2.013,82 | | 8,75 | 2,55 | | | 0,39 |
| Poljoprivredne i šumske površine |  | 2.858,00 | | 12,43 | 1,80 | | | 0,55 |
| **Vodne površine**  vodotoci  jezera-dio Križ potoka |  |  | | | | | | |
| **V** | 6,72 | | 0,03 | 764,14 | | | 0,001 |
| 16,87 | | 0,07 | 304,39 | | | 0,003 |
| **Ukupno** |  | 23,59 | | 0,1 | 217,68 | | | 0,004 |
| **Ostale posebne namjene**  površine infrastrukturnih sustava  groblja | **N** | 73,59 | | 0,32 | 69,79 | | | **0,014** |
| **IS** |  | | | | | | |
| **G** | 5,37 | | 0,02 | 956,24 | | | **0,001** |
| **Ukupno** |  | **78,96** | | 0,34 | 65,03 | | | **0,01** |
| **GRAD DELNICE SVEUKUPNO** |  | **23.003,00** | | **100** | 0,22 | | | **4,48** |

*Izvor: PPUG Delnica (SN PGŽ 24/02, 11/13 i SN GD 4/16), PPU PGŽ (SN PGŽ 24/02 i 11/13)*

Izdvojene površine za razvoj izvan naselja Grada Delnica obuhvaćaju površine poljoprivrednih kompleksa, sportsko-rekreacijske zone, zone infrastrukturnih sustava, površine za iskorištavanje mineralnih sirovina i zone groblja.

Razgraničenje površina izvan naselja obavlja se prema osnovnim grupama izdvojenih namjena i obuhvaća površine za gospodarske namjene (proizvodna, poslovna, ugostiteljsko-turistička), sportsko- rekreacijske namjene, posebne namjene – obrana, površine za infrastrukturu i površine za groblja.

Vidljivo je da je najveći dio građevnog područja izvan naselja namijenjen sportsko-rekreacijskoj zoni gotovo 750 ha, slijedi gospodarsko-poslovna namjena 87 ha, a najmanje za društvenu namjenu 3 ha.

**Građevinska područja izvan naselja**

Tablica 5: Građevinsko područje izvan naselja za izdvojene namjene

|  |  |  |
| --- | --- | --- |
| **GRAĐEVINSKO PODRUČJE IZVAN NASELJA** | **POVRŠINA** | **UDIO(%JLS)** |
| GOSPODARSKA - PROIZVODNA | **(ha)** |  |
| 87,18 | 0,38 |
| POSLOVNA | 20,57 | 0,09 |
| UGOSTITELJSKO - TURISTIČKA | 49,95 | 0,22 |
| SPORTSKO - REKREACIJSKA | 749,9 | 3,26 |
| DRUŠTVENA | 3,12 | 0,01 |
| POSEBNA NAMJENA | 73,59 | 0,3 |
| GROBLJA | 5,37 | 0,001 |
| **UKUPNO** | **989,68** | **4,31** |

*Izvor: PPUG Delnica (SN PGŽ 24/02, 11/13 i SN GD 4/16)*

Na području Grada Delnica evidentirano je više posebno vrijednih prostora u vidu zaštićenih područja prirode, krajobraznih vrijednosti i zaštićenih nepokretnih kulturnih dobara. Prirodni krajobraz je vrijednost koja obuhvaća čitav prostor Grada Delnica i ima velik utjecaj na život i zdravlje stanovništva.

Slijedi prikaz razvojnih problema i potreba položaja, prostora i sustava prostornog uređenja Grada Delnica.

|  |  |
| --- | --- |
| **Razvojni problemi** | **Razvojne potrebe** |
| Nesređeno stanje u evidenciji prostora (neusklađenost katastra i zemljišnih knjiga) | Uskladiti stanje u evidenciji prostora |
| Nepostojanje Prostornog plana posebnih obilježja doline rijeke Kupe | Izgraditi neizgrađene površine unutar naselja prije širenja građevinskih područja |
| Nedovoljno iskorišten geoprometni položaj Grada Delnica | Uređenje i opremljenost građevinskih područja dovesti na višu razinu |
| Klimatske promjene mogu/imaju veliki utjecaj na prostor | Izraditi i kontinuirano ažurirati bazu podataka za potrebe izrade prostornih planova i izvješća o stanju u prostoru |

## Prirodna obilježja i zaštita okoliša

**Tlo**

Dolomitna podloga Gorskog kotara proteže se i na Delnice. Na mekanom, vlažnom i plodnom tlu proteže se područja rijeke Kupe. Podloge od karbonatnih stijena, na smeđem i ilimeriziranom tlu prisutne su na nadmorskim visinama od 700 do 1100 metara, a iznad 1.200 metara tlo plitke, planinske crnice.

Poljoprivredna tla su od velike važnosti za Grad Delnice, PGŽ i Hrvatsku prvenstveno kao resurs za proizvodnju hrane, ali i kao resurs za održavanje ekološke ravnoteže, krajobrazne i biološke raznolikosti, te održivog razvoja prostora.

U Izmjenama i dopunama PPUG Delnica utvrđeno je da poljoprivredne obradive površine zauzimaju oko 4 % ukupne površine Grada, dok ostale poljoprivredne i šumske površine zauzimaju oko 10 % ukupne površine Grada. Poljoprivredna zemljišta ugrožena su prostorno-planskim širenjem naselja, odnosno građevinskih područja naselja na površine predviđene za poljoprivredu, te prenamjenom poljoprivredno iskoristivog tla za druge namjene, kao zone za izgradnju.

**Šume**

Šumske površine pod gospodarskim šumama pokrivaju 64 % površine i ukupnog prostora Grada Delnice i čine jednu od temeljnih odrednica budućeg razvoja.

Izmjenama i dopunama PPUG Delnice određena je namjena šuma: gospodarska, šuma zaštite, te šuma posebne namjene. Kod šuma posebne namjene razlikuju se šume u zaštićenim dijelovima prirode, šume nastavno-pokusne namjene i šume unutar obuhvata NP Risnjak. Zone šuma neposredno su ugrožene širenjem naselja.

**Vode**

Na području Grada Delnica kopnene vode su uglavnom površinske i podzemne. To je područje na kojem se nalazi veliki broj vodotoka koji spadaju u Mali sliv Gorski kotar. Zbog pretežno više nadmorske visine, prostornog položaja i vodne snage, dio vodotoka se koristi za vodoopskrbu, te se planira korištenje voda za dobivanje električne energije. U PGŽ vodotoci Gorskog kotara obuhvaćaju 77 % ukupnih vodotoka, dok jezera imaju udio od 60 % (Lokvarsko jezero 179,17 ha, Lepenica 878,33 ha, Bajer 31,98 ha, sa ukupno 1.089,48 ha).

Neposredno uz naselje Delnice teče Potok, dok se sa sjeverno-istočne strane Grada Delnice nalazi rijeka Kupnica koja izvire podno naselja Turni. Rijeka Kupica se, zajedno sa više manjih vodotoka u dolini Kupe, ulijeva u rijeku Kupu. Izvor Kupe je 154 m dubok krški izvor koji je od 1963. godine zaštićen kao spomenik prirode. Ovo vrelo smješteno na području Nacionalnog parka Risnjak na površinu dolazi u obliku jezerca zanimljive plavo-zelene boje, te nikada ne presušuje. U blizini izvora smještena je i dolina Kupe, dom za gotovo 500 vrsta leptira, zbog čega je poznata i kao „čudesna dolina leptira“. Prema izvorišnom području osobito u vrijeme velikih kiša i topljenja snijega, svojim bujičnim tokovima djeluju potok Krašićevica i Sušica, koji zajedno vodno povećavaju obim rijeke Kupe.

Odlukom o zonama sanitarne zaštite izvorišta vode za piće na području Gorskog kotara s u utvrđena slivna područja izvorišta (podzemni vodonosnici) podijeljena prema stupnju opasnosti od zagađivanja i drugih nepovoljnih utjecaja. Grad Delnice spada u I, II, III i IV kategoriju, a zbog specifičnosti krškog terena, kontinuirano se provode geološka i hidrološka istraživanjima u svrhu izrade što točnijeg kartografskog prikaza. Sustav uređenja vodotoka i zaštite od štetnog djelovanja voda dio je cjelovitog sustava uređenja vodotoka i obrane od poplava na vodama područja Malog sliva Gorski kotar. Uvidom u prostorni plan Grada Delnica vodne građevine od važnosti za Grad su: regionalni vodoopskrbni sustav – podsustav Lokve te građevine za obradu i odvodnju otpadnih voda od važnosti za Grad Delnice i to: uređaj Delnice – Aglomeracija Delnice (obuhvaća naselja Delnice i Lučice), uređaj Crni Lug, i Hrvatsko.[[16]](#footnote-16)

Temeljem Odluke o zaštiti izvorišta na području Gorskog Kotara)[[17]](#footnote-17), a sukladno Pravilniku o uvjetima za utvrđivanje zona sanitarne zaštite izvorišta[[18]](#footnote-18), utvrđene su zone sanitarne zaštite i mjere zaštite izvorišta i akumulacija na području Gorskog Kotara koja se koriste ili se planiraju koristiti za javnu vodoopskrbu. Na području Grada Delnica nalaze se izvorišta koja se štite i pripadaju crnomorskom i jadranskom slivu. Na području Grada Delnica prisutna su opterećenja podzemnih voda kako slijedi:

* ispuštanje komunalnih otpadnih voda zbog neizgrađene ili stare i propusne kanalizacije ili izravnog ispuštanja otpadne vode u ponore
* nesanirana odlagališta komunalnog otpada
* moguće trajno onečišćenje podzemnih voda u slučaju incidenata: ceste koje prolaze osjetljivim dijelovima prirode bez nadzirane odvodnje, naftovod, spremnici naftnih derivata (stari i/ili izvedeni bez zaštitnih mjera).

**Zrak**

U sklopu Programa zdravstvenih mjera zaštite na području Grada Delnica nadzire se razina onečišćujućih tvari u zraku te obuhvaća praćenje vremenske i prostorne raspodjele onečišćujućih tvari koje se emitiraju iz industrijskih i energetskih pogona, tehnoloških procesa, kotlovnica, prijevoznih sredstava te difuznih izvora. Lokacija mjerne postaje je u naselju Delnice. Na temelju rezultata mjerenja objavljenih u objedinjenim izvještajima Nastavnog Zavoda za javno zdravstvo PGŽ za period od 2019. do 2022. godine, na koje se primjenjuju odredbe Zakona o zaštiti zraka[[19]](#footnote-19), a sukladno Pravilniku o praćenju kvalitete zraka[[20]](#footnote-20) i Uredbi o razinama onečišćujućih tvari u zraku[[21]](#footnote-21), može se zaključiti da je kvaliteta zraka na području Grada Delnica I kategorije, odnosno zrak je čist ili neznatno onečišćen.

**Mineralne sirovine**

Mineralne sirovine, odnosno rudno blago kao prirodno bogatstvo dobro je od osobitog značenja za Republiku Hrvatsku, koje, prema Ustavu Republike Hrvatske[[22]](#footnote-22), ima njezinu osobitu zaštitu. Na području Grada Delnica eksploatiraju se mineralne sirovine za proizvodnju građevnih materijala: tehničko-građevni kamen, sirovina za cementnu industriju, građevni pijesak i šljunak. Dvije glavne mineralne sirovine su tehničko-građevni kamen silikatnog i karbonatnog sastava te šljunak i pijesak, a predstavljaju osnovu za proizvodnju kvalitetnog građevnog materijala koji se pretežito koristi za gradnju i održavanje cesta te u gradnji zgrada i drugih građevinskih objekata, konstrukcija i elemenata. Evidentirano je eksploatacijsko polja mineralnih sirovina (građevni kamen), Ciganska Dražica površine 8,30 ha.

Nakon eksploatacije polja Ciganska Dražica područje nije sanirano, pa je započelo njegovo prirodno obrastanje. Zbog činjenice da su mineralne sirovine najvećim dijelom neobnovljivi prirodni resurs ograničenih rezervi, od izuzetnog značaja je sprječavanje otuđenja tih resursa odnosno sprječavanje moguće protupravne eksploatacije. Izvođenjem rudarskih radova pri eksploataciji mineralnih sirovina utječe se na okoliš te su odredbama Zakona o rudarstvu[[23]](#footnote-23) propisane obveze rudarskih gospodarskih subjekata u svrhu sanacije prostora na kojima su izvedeni rudarski radovi.[[24]](#footnote-24)

**Zaštita i korištenje dijelova prostora od posebnog značaja**

Pojedini prirodni prostori Grada Delnica evidentirani su kao posebno vrijedna područja koja se štite na međunarodnoj, nacionalnoj i razini Grada. Vrijednosti međunarodnog i nacionalnog značaja obuhvaćene su mrežom zaštite Natura 2000, odnosno Ekološkom mrežom RH.

Smjernice za mjere zaštite područja Ekološke mreže RH propisane su Uredbom o ekološkoj mreži i nadležnostima javnih ustanova za upravljanje područjima ekološke mreže.**[[25]](#footnote-25)** Ekološka mreža Natura 2000 obuhvaća područja važna za divlje svojte i stanišne tipove (SAC područja -Special Areas of Conservation) te međunarodno važna područja za ptice (SPA područja - Special Protection Areas). Čitavo područje Grada Delnica spada u ekološki značajna područja te obuhvaća ukupno 23.000 ha, odnosno 14 područja koji spadaju u europsku ekološku mrežu NATURA 2000.

Prema Zakonu o zaštiti prirode[[26]](#footnote-26) zaštićena područja na području Grada Delnica su slijedom**:** Nacionalni park Risnjak, Posebni rezervat šumske vegetacije Debela lipa – Velika Rebar, Spomenik prirode: hidrološki izvor Kupe, te park šuma Japlenški vrh.

Tablica 6: Zaštićene cjeline

|  |  |  |  |  |  |
| --- | --- | --- | --- | --- | --- |
| **GRAD DELNICE** | **Oznaka** | **Ukupno ha** | **Dio od površine Grada %** | **Stanovnik 2021./ površina st/ha** | **Površina/ stanovnik ha/st (2021)** |
| **Zaštićena prirodna baština** Nacionalni park (Grad Delnice) Park prirode  Ostali zaštićeni dijelovi |  |  |  |  |  |
| **NP** | 2.858,00 | 12,42 | 1,80 | 0,56 |
| **PP** | 1.609,50 | 7 | 3,19 | 0,31 |
|  | 2.080,92 | 9,05 | 2,47 | 0,40 |
| **Ukupno** |  | **6.548,42** | **28,47** | **0,78** | **1,28** |
| **Zaštićena graditeljska baština**  Povijesne graditeljske cjeline |  |  |  |  |  |
|  | 4,28 | 0,01 | 1.199,77 | 0,0008 |
| **Ukupno** |  | 4,28 | 0,01 | 1.199,77 | 0,0008 |
| **GRAD DELNICE SVEUKUPNO** |  | **6.552,70** | **28,49** | **0,78** | **1,28** |

*Izvor: PPUG Delnica (SN PGŽ 24/02, 11/13 i SN GD 4/16), PPU PGŽ (SN PGŽ 24/02 i 11/13)*

Ekološka mreža na području Grada Delnice obuhvaća i područja važna za divlje svojte i stanišne tipove te međunarodna važna područja za ptice. To su: Pustinja špilja, Turke, Nacionalni park Risnjak, Brod na Kupi – Sedalce, Gusti laz, Zalesina – Kupjački vrh, Brod na Kupi – Golik, Rezloški dolci, Zelin, Zalesina – Belevine, Praprot, Turke – Straža, Brod na Kupi – Hajdova hiža, Kupa, Kupica, Šuma Debela lipa – Velika Rebar, Bijela Vodica – Crni lug, Križ potok, Risnjak – poučna staza, Crni lug, Kupska dolina kod Ložca, Zelin Crnoluški, Gorski Kotar – između Kuželja i Gašparca, Mala Belica – Cret, Velika i Mala Belica.

**Nepokretna kulturna dobra**

Nepokretna kulturna dobra obuhvaćena su kategorijama prirodnog krajobraza, kultiviranog krajobraza te gradskih i seoskih cjelina. Registrirani spomenici kulture su kulturno povijesna cjelina i to ruralna cjelina Velika Lešnica (oznaka dobra Z-6885), pojedinačno kulturno dobro i to Profana graditeljska baština (Kuća Rački - stambena zgrada u Delnicama i Kaštel „Zrinski“ u Brodu na Kupi. Memorijalni objekti su: Rodna kuća Zdenka Petranovića u Delnicama (proglašena 1977.), Rodna kuća narodnog heroja Ivana Lenca u Delnicama (proglašena 1977.), Zgrada Agitpropa OK KPH u Zalesini (proglašena 1971. godine) i Zgrada tehnike Pobjeda i Sloboda u Zalesini. U nematerijalno kulturno dobro ubraja se tradicijska baština ito umijeće izrade šindre za pokrivanje krovova i pokladni običaj crnoluški pesniki. Na području Grada Delnice postoji više spomen obilježja NOB-e i spomenici, te veći broj sakralnih objekata.

Otvaranjem brojnih programa iz europskih strukturnih fondova otvorena je mogućnost razvoja turizma financiranjem obnove kulturnih dobara.

Slijedi prikaz razvojnih problema i potreba vezanih uz opterećenje ekosustava Grada Delnica ljudskom djelatnošću.

|  |  |
| --- | --- |
| **Razvojni problemi** | **Razvojne potrebe** |
| Klimatske promjene uzrokuju štete i mijenjaju šumski ekosustav Grada Delnica | Poticati na održivost i očuvanju bogate prirodne i kulturne baštine |
| Klimatske promjene uzrokuju ekstremne vremenske pojave od suša do velikih padalina što negativno utječe na podzemne vode | Osigurati zaštitu vodotoka I podzemnih voda |
| Nedostatna valorizacija kulturne i prirodne baštine | Valorizirati i očuvati kulturnu i prirodnu baštinu, dijelom i u svrhu razvoja eko turizma |

**Gospodarenje otpadom**

Zakon o gospodarenju otpadom[[27]](#footnote-27) određuje da je otpad svaka tvar ili predmet koju posjednik odbacuje, namjerava ili mora odbaciti. Otpad nastaje kao posljedica svih ljudskih aktivnosti, pri čemu je rizik za zdravlje ljudi i okoliš zbog potencijalnih emisija štetnih tvari u vodu, zrak i tlo.

Donošenjem Plana gospodarenja otpadom RH za razdoblje od 2023. do 2028. godine[[28]](#footnote-28) određeno je niz ciljeva i mjera kao preduvjet da Hrvatska postane resursno učinkovito društvo u skladu s Direktivama EU, najnovijim smjernicama EU komisije vezanima uz gospodarenje otpadom, te Zakonom o gospodarenju otpadom. Grad Delnice donio je Plan gospodarenja otpadom Grada Delnica za razdoblje 2018. – 2023.[[29]](#footnote-29)

Sustav gospodarenja otpadom jedna je od mjera politike zaštite okoliša. Sukladno tome, definirana je hijerarhija gospodarenja otpadom gdje je kao najbolja opcija ocijenjeno sprječavanje nastanka otpada, ponovno korištenje, recikliranje, oporaba, te odlaganje kao najmanje poželjna opcija. Sakupljanje otpada na području Grada obavlja komunalno društvo Komunalac d.o.o. Delnice.[[30]](#footnote-30) Osnivači društva su Grad Delnice i općine Brod Moravice, Fužine, Lokve, Mrkopalj, Ravna Gora i Skrad. Organiziranim sakupljanjem i odvozom MKO obuhvaćeno je cjelokupno stanovništvo i gospodarski subjekti. Sakupljanje se odvija vlastitim voznim parkom sustavom od vrata do vrata. Za prikupljanje MKO u kućanstvima i stambenim zgradama koriste se spremnici zapremine 120 i 1.100 l, dok se za sakupljanje MKO u gospodarskim subjektima koriste spremnici zapremine 120, 770 i 1.100 l. Sakupljanje MKO se obavlja prema kalendaru odvoza, jednom tjedno. Na području naselja Delnice trenutno je određeno 15 lokacija eko-otoka. Ukupno je, za odvojeno sakupljanje korisnih kategorija komunalnog otpada, na lokacijama eko-otoka postavljeno:

* 15 kontejnera za papir i karton (1.100 l)
  + - 6 kontejnera za staklo (1.100 l)
    - 6 kontejnera za plastiku (1.100 l)
* 9 kanti za staklo (240 l)
* 9 kanti za plastiku (240 l)

Prema popisu zelenih otoka na području Grada Delnica sveukupno je 66 lokacija za papir, 68 za plastiku i 32 za papir. Krupni (glomazni) otpad se prikuplja dva puta godišnje (proljeće i jesen) na lokaciji korisnika.

Prema podacima Komunalca d.o.o. Delnice[[31]](#footnote-31) u prosincu 2022. godine zatvoreno je odlagalište Sović Laz, te je započela s radom pretovarna stanica. Istovremeno se počela koristiti novoizgrađena prilazna cesta do pretovarne stanice, odnosno do svih planiranih sadržaja na lokalitetu Sović Laz. Tijekom 2022. za korisnike s područja Grada Delnica nabavljeni su spremnici za odvojeno sakupljanje plastične, metalne i višeslojne ambalaže, nabavljeni putem javnog poziva FZOEU. U 2022. godini na području **Grada Delnica** započelo je sa radom reciklažno dvorište na lokalitetu Sović Laz. Također, planira se i izgradnja sortirnice otpada i kompostane i postavljanje dodatnog broja eko-otoka na raznim lokacijama na području Grada Delnica.

Na području Grada Delnica i JLS-ova na kojima djeluje komunalno društvo nastavilo se s provođenjem pilot projekta odvojenog sakupljanja staklene ambalaže iz ugostiteljskih objekata koji se provodi na način da su tim objektima dodijeljeni spremnici za odvojeno sakupljanje staklene ambalaže koji se prazne po pozivu ugostitelja. S obzirom da se pilot projekt pokazao uspješnim, takav način prikupljanja prešao je u stalno korištenje. Tijekom 2022. godine provedeno je čipiranje spremnika za miješani komunalni otpad kod onih korisnika kod kojih ono iz određenih razloga nije ranije učinjeno te je izvršena zamjena oštećenih spremnika manjem broju korisnika.

Za područje PGŽ u svrhu gospodarenja otpadom izgrađen je centar za gospodarenje otpadom (ŽCGO Marišćina) kao sustav građevina i uređaja za obradu, oporabu i/ili zbrinjavanje otpada koji je u 2017. godini započeo sa zaprimanjem otpada.

Ciljevi gospodarenja otpadom sukladno Planu gospodarenja otpadom do 2022. godine na području Grada Delnica bili su slijedom:

* Unaprijediti sustav gospodarenja komunalnim otpadom
* smanjiti ukupnu količinu proizvedenog otpada za 5 %
* odvojeno prikupiti 60 % mase proizvedenog komunalnog otpada (papir, staklo, plastika, metal, biootpad i dr.)
* odvojeno prikupiti 40 % mase proizvedenog biootpada koji je sastavni dio komunalnog otpada
* odložiti na odlagališta manje od 25 % mase proizvedenog komunalnog otpada.
* Unaprijediti sustav gospodarenja posebnim kategorijama otpada:
  + odvojeno prikupiti 75 % mase proizvedenog građevinskog otpada
  + unaprijediti sustav gospodarenja otpadnom ambalažom
  + unaprijediti sustav gospodarenja ostalim posebnim kategorijama otpada.
* Sanirati lokacije onečišćene otpadom
* kontinuirano provoditi izobrazno-informativne aktivnosti
* unaprijediti nadzor nad gospodarenjem otpadom
* unaprijediti upravne postupke u gospodarenju otpadom
* unaprijediti informacijski sustav gospodarenja otpadom.

Nadalje sukladno Zakonu o gospodarenju otpadom Grad Delnice je dužan osigurati:

* javnu uslugu prikupljanja MKO i BKO
* odvojeno prikupljanje otpadnog papira, metala, stakla, plastike i tekstila, te krupnog (glomaznog) komunalnog otpada
* sprječavanje odbacivanja otpada na način suprotan Zakonu o održivom gospodarenju otpadom te uklanjanje tako odbačenog otpada
* provedbu Plana gospodarenja otpadom RH
* provođenje izobrazno-informativnih aktivnosti na području Grada
* mogućnost provedbe akcija prikupljanja otpada
* funkcioniranje najmanje jednog reciklažnog dvorišta
* prostorno-planskom dokumentacijom odrediti građevine za gospodarenje otpadom
* donijeti odluku o načinu pružanja i naplate javne usluge sakupljanja otpada po kriteriju obračuna količine otpada
* donositi godišnja izvješća o uklanjanju odbačenog otpada i odluke o provedbi mjera za sprječavanje nepropisnog odbacivanja otpada i mjera za njegovo uklanjanje.

Trend smanjenja ukupnih količina proizvedenog komunalnog otpada za Grad Delnice iznosio je ukupno 5 % do 2022. godine, što je nešto manje od planiranog.[[32]](#footnote-32)

Najbolji rezultati postignuti su na otoku Krku gdje je u 2022. godini odvojeno sakupljeno 60 % otpada. Povećanje odvojeno sakupljenih količina otpada bilježi se na području općina Klana (17 %) i Jelenje (13 %) te Grada Crikvenice (9 %). Također, povećanje odvojeno sakupljenih količina otpada bilježi se na području gradova Rab (7,43 %), Cres (4,6 %), **Delnice** (4,96 %) i Čabar (4,8 %), te Općina Lopar. Podaci o sakupljenom otpadu u 2022. godini po jedinicama lokalne samouprave ukazuju da je na području Grada Delnica dosegnuta razina od 8 % odvojeno sakupljenog otpada, što nije zadovoljavajuće.

Smanjenje proizvedenog komunalnog otpada ovisit će o primjeni mjera iz Plana, ali i o gospodarskom rastu (osobitu u turizmu) i kretanju broja stanovnika. U cilju sprječavanja nastanka otpada ključne mjere koje treba u budućnosti provoditi su sljedeće:

* informativno-edukativne kampanje na temu sprječavanja nastanka otpada od hrane
* unaprjeđenje sustava prikupljanja i obrade podataka o otpadu od hrane
* uspostava sustava doniranja hrane
* komunikacijske kampanje za građane
* poticanje sprječavanja nastanka otpadnih plastičnih vrećica
* daljnje promicanje kućnog kompostiranja
* poticanje zelene javne nabave
* poticanje razmjene i ponovne uporabe isluženih proizvoda.

Treba istaknuti da se na području Grada Delnice kontinuiranoprovode edukacije u osnovnim školama. Za uspješnost provedbe ovih mjera neophodno je sudjelovanje građana, gospodarskih subjekata te udruga koje se bave zaštitom okoliša.

**Kućno kompostiranje**

Odlaganje biootpada na odlagališta otpada nije zaživjelo. Ruralna područja, odnosno na području Grada Delnice koje ima veći broj samostalnih stambenih jedinica s okućnicom ne provodi se dovoljno kućno kompostiranje, iako postoje uvjeti za to. Kućno kompostiranje doprinijelo bi ostvarenju ostalih ciljeva gospodarenja otpadom. Zbog toga je važno potaknuti građane na kompostiranje. Cilj je postići da kućanstva odvajaju biootpad od ostalog kućnog (komunalnog) otpada odlaganjem u spremnike za biootpad, te da kompostiranjem u vlastitim komposterima ili u vlastitom vrtu smanje ukupnu količinu proizvedenog otpada.

|  |  |
| --- | --- |
| **Razvojni problemi** | **Razvojne potrebe** |
| Nizak stupanj odvajanja otpada | Povećati primarnu selekciju otpada |
| Nepotpuno opremljena reciklažna dvorišta | Osposobiti reciklažna dvorišta za potrebe građana i poduzeća |
| Divlja odlagališta | Sanirati divlja odlagališta i uspostaviti sustav nadzora i kazni za nepropisno odlaganje otpada |

## Ljudski potencijali i društvene djelatnosti

**Ljudski potencijali i obrazovna struktura**

Prema Popisu stanovnika iz 2021. godine[[33]](#footnote-33) od ukupno 55 naselja koliko Grad Delnice obuhvaća, čak 10 naselja nema ni jednog stanovnika. Ukupno u Gradu Delnice živi 5.135 stanovnik, što je u odnosu na 2011. godinu manje za gotovo 14 %. Od ukupnog broja stanovnika 2.517 je muškaraca i 2.618 žena. Djece u dobi do 6 godina prema popisu stanovnika bilo je ukupno 307, a do 14 godina ukupno 664. Broj radno sposobnog stanovništva (15-64 godine) prema popisu bio je 3.120, a broj stanovnika starog 60 i više godina 1.822. Vidljivo je da u ukupnoj populaciji radno sposobno stanovništvo čini gotovo 61 %, a prosječna starosna dob je 47,1 godina. Godine 2021. rođeno je ukupno 47 djece, a umro je ukupno 101 stanovnik. Prirodni prirast bio je u znatnom minusu (-54), što je posljednjih godina izrazito negativan trend. Vitalni indeks odnosno broj živorođenih na 100 umrlih je nepovoljan. U 2021. godini bio je svega 46,5 stanovnika.[[34]](#footnote-34)

Najveći pozitivan saldo ukupne migracije stanovništva[[35]](#footnote-35) u razdoblju od 2018. do 2022. godine Grad Delnice imao je 2019. godine (26 osoba). Negativan saldo ukupne migracije stanovništva zabilježen je 2018. godine (-13 osoba) i 2022. godine (-8 osoba).

Tablica 7: Ukupna migracija stanovništva Grada Delnica u razdoblju od 2018. do 2022. godine

|  |  |  |  |  |  |
| --- | --- | --- | --- | --- | --- |
|  | **2018.** | **2019.** | **2020.** | **2021.** | **2022.** |
| **Doseljeni** | 140 | 150 | 137 | 140 | 117 |
| **Odseljeni** | 153 | 124 | 133 | 118 | 125 |
| **Migracijski saldo** | -13 | 26 | 4 | 22 | -8 |

Izvor: DZS

Iz popisa stanovništva Državnog zavoda za statistiku (DZS) [[36]](#footnote-36) iz 2021. godine o obrazovnom stupnju stanovnika Grada Delnice starog 15 i više godina, od ukupnog broja (4.471) stanovnika starog 15 i više godina vidljivo je da najviše stanovnika ima srednjoškolsko obrazovanje (2.636), a visoko obrazovanje 919 osoba, od čega stručni studij 352, a sveučilišni 555 osoba. Doktorat znanosti ima 12 osoba, dok je bez škole svega 35 osoba. Samo osnovnu školu ima ukupno 817 osoba.

Tablica 8: Struktura visoko obrazovanog stanovništva Grada Delnica u razdoblju od 2018. do 2022. godine

|  |  |  |  |  |  |
| --- | --- | --- | --- | --- | --- |
|  | 2018. | 2019. | 2020. | 2021. | 2022. |
| Diplomirali | 37 | 26 | 41 | 30 | 39 |
| Magistri i specijalisti | 1 | - | - | - | 2 |
| Doktori znanosti | 2 | - | - | 1 | - |

Izvor: DZS

Slijedi prikaz razvojnih problema i potreba Grada Delnica u odnosu na stanovništvo i ljudske potencijale.

|  |  |
| --- | --- |
| **Razvojni problemi** | **Razvojne potrebe** |
| Smanjenje broja stanovnika u razdoblju od 2011. do 2021. godine | Povećati životni standard i kvalitetu života |
| Starosna struktura stanovništva nepovoljnija od županijskog prosjeka | Voditi pronatalitetnu politiku |
| Stopa nataliteta, vitalni indeks i prirodni prirast niža od županijskog prosjeka | Stambeno zbrinuti mlade obitelji kroz subvencioniranje najma ili kupovine |
| Negativan saldo migracija | Stvarati radna mjesta više vrijednosti za visoko educirane kadrove |
| Nedovoljna obrazovna struktura za poslove više dodane vrijednosti | Poticati cjeloživotno obrazovanje kroz pametna rješenja i učenje na daljinu |
| Nedovoljna informatička pismenost | Povećati kvalitetu obrazovanja i udio visoko obrazovanog stanovništva |
| Smanjeni interes mladih obitelji za životom/stanovanjem | Zaustaviti odlazak mladih i mladih obitelji |

**Društvena infrastruktura**

Grad Delnice su administrativno-upravno, gospodarsko, obrazovno-kulturno, zdravstveno-socijalno, uslužno i sportsko središte cijelog Gorskog kotara. Društvena infrastruktura obuhvaća građevine javne i društvene namjene, odnosno građevine i površine za sport i rekreaciju, građevine javnih službi (tijela uprave i pravosuđa, službe civilne zaštite), građevine zdravstvenih djelatnosti, socijalne skrbi, prosvjetnih djelatnosti – predškolski, osnovnoškolski i srednjoškolski odgoj i obrazovanje, te građevine i ustanove za kulturu i tehničku kulturu. Ustroj mreža pojedinih društvenih funkcija propisan je zakonskim i podzakonskim aktima, a odgovara političko-teritorijalnom ustroju. Društvena infrastruktura važna je odrednica stanovanja i života stanovništva. Osnovnu mrežu društvene infrastrukture Grada Delnica čine ustanove Grada i državne ustanove te ustanove u vlasništvu pravnih i fizičkih osoba.

Uprava i javne službe u Gradu Delnicama su tijela državne, regionalne i lokalne uprave, pravosudne ustanove, ustanove odgoja i obrazovanja (predškolski, osnovnoškolski i srednjoškolski, ustanove u kulturi, umjetnosti i tehničkoj kulturi. Nadalje tu su aktivnosti i udruženja u sportu, ustanove u zdravstvu, socijalnoj skrbi i razne vjerske zajednice. U Gradu Delnice pružaju se prometne usluge, usluge trgovine i ugostiteljske usluge, djeluju obrti, obavljaju se komunalne i druge usluge te djeluju udruge građana, političke stranke i druge vladine i nevladine organizacije.

**Pravosudne ustanove**

U Gradu Delnicama smještena je Stalna služba Općinskog suda u Rijeci s Prekršajnim i Zemljišnoknjižnim odjelom nadležnim za područja Grada Delnica i općina Brod Moravice, Fužine, Lokve, Mrkopalj, Ravna Gora, Skrad. U naselju Delnice je i službeno sjedište Javnog bilježnika.

**Odgoj i obrazovanje**

Ustanove za djelatnost odgoja i obrazovanja, podrazumijevaju predškolski odgoj, osnovnoškolski odgoj i obrazovanje i srednjoškolsko obrazovanje. Na području Grada Delnica djeluje ustanova za predškolski odgoj, Dječji vrtić Hlojkica s područnim odjelom, izdvojenom skupinom u Brodu na Kupi, i ostvaruje djelatnosti odgoja, naobrazbe, zdravstvene zaštite, prehrane i socijalne skrbi. U dječjem vrtiću provodi se desetsatni primarni program. Formirano je šest mješovitih odgojno-obrazovnih skupina (četiri vrtićke i dvije jasličke skupine) u koje je upisano ukupno 126 djece sa ukupno 25 zaposlenih. Kapaciteti vrtića i jaslica su popunjeni.

Na području Grada djeluje i privatni obrt za djelatnost dnevne skrbi o djeci, Snješko Smješko u koji je upisano ukupno 18 djece, a sufinanciran je od strane Grada. Grad Delnice, također, sufinancira i troškove smještaja dvoje djece u Dječji vrti Buba Mara u Čabru.

U naselju Delnice djeluje Osnovna škola Ivana Gorana Kovačića s 335 učenika i 8 odjela koja ima organiziran i produženi boravak. U Crnom Lugu organizirana je područna škola Ivana Gorana Kovačića sa 6 učenika. Osnovnoškolski odgoj i obrazovanje organizirani su i u Osnovnoj školi Frana Krste Frankopana u Brodu na Kupi i jedina je odgojno-obrazovna ustanova u Kupskoj dolini. Ukupno u školskoj godini 2023./2024. u prvi razred upisano je 26 učenika. Osnivač osnovnih škola je Primorsko-goranska županija. Kapaciteti osnovnih škola na području Grada Delnica su zadovoljavajući.

Srednja škola u Gradu Delnice daje četverogodišnje i trogodišnje obrazovne programe za 118 učenika u školskoj godini 2023./2024., a osnivač je PGŽ. Četverogodišnje programe čine program opće gimnazije, ekonomist i šumarski tehničar dok trogodišnji obrazuju buduće automehaničare i bravare. Kapaciteti srednjih škola na području Grada Delnica su zadovoljavajući.

Jedina ustanova koja provodi program glazbenog obrazovanja na području Gorskog kotara je Osnovna glazbena škola Ive Tijardovića Delnice koja djeluje na tri lokacije, u matičnoj školi u Delnicama te u Područnom odjelu Fužine i Područnom odjelu Vrbovsko sa ukupno 89 učenika u školskoj godini 2023./2024. Na taj način osnovno glazbeno obrazovanje dostupno je učenicima u svim gradovima i općinama Gorskog kotara.

**Ustanove za kulturu i umjetnost**

Na području Grada Delnica djeluju brojne ustanove i organizacije u kulturnim djelatnostima, različitih osnivača i u različitoj mjeri financiranih putem programa javnih potreba. Također, djeluju i različite udruge s programima u kulturi. Kulturne ustanove i udruge u kulturi koje se nalaze na području Grada Delnice su Gradska knjižnica Janet Majnarich, Prirodoslovni muzej Rijeka sa stalnim postavom u Kaštelu Zrinskih, Brod na Kupi, Etnografski muzej u Delnicama – u osnivanju, Radnički dom Delnice, Popovićev mlin, Delnice, Kino dvorana Delnice – nije u funkciji, Matica Hrvatska, ogranak Delnice, Umjetnička organizacija Kotar Teatar, Delnice, Kulturno umjetničko društvo Delnice, Amaterski video foto klub Delnice, Društvo Naša djeca, Delnice, Etno-udruga Prepelin'c, Gradska limena glazba Delnice, Mesopusno društvo Pauše, Runolist, udruga za očuvanje, promicanje i razvoj tradicije i običaja, Udruga Dijamant klasika, Udruga Dotepenac, Udruga Lujzijana, Udruga umirovljenika Grada Delnica, Udruga za sport, rekreaciju i turizam Kupa i Udruga Zdolanjski kraj – Potok.

**Zdravstvena skrb**

Zdravstvena djelatnost organizirana je sukladno Zakonu o zdravstvenoj zaštiti[[37]](#footnote-37) na primarnoj, sekundarnoj i tercijarnoj razini te na razini zdravstvenih zavoda. Zakonskim propisima određeni su minimalno potrebni kapaciteti usluga unutar mreže javne zdravstvene službe, hitne medicine i telemedicine. Mrežama određuje broj potrebnih timova/jedinica određenih djelatnosti za svaku općinu i grad, odnosno županiju, te kapaciteti bolnica.

Grad Delnice, kao središte regije Gorskog kotara, nema bolnicu, ni centar za palijativnu skrb. Osnovna zdravstvena zaštita obavlja se u Domu zdravlja Dr. Josip Kajfež, a postoji i nekoliko privatnih specijalističkih ordinacija: ginekologija, opća medicina, oftalmologija, kirurgija, te fizikalna medicina, rehabilitacija i reumatologija. Stomatološka ambulanta organizirana je u sklopu Doma zdravlja, a postoji i jedna privatna stomatološka ordinacija. Zdravstvena skrb na području Grada Delnica nije na odgovarajućoj razini, kao niti u većini JLS u RH koje nisu veliki grad ili središte regije, te ne postoji sustav bolnica. Također, ne postoji niti mogućnost kraćeg zbrinjavanja bolesnika u Domu zdravlja. U Delnicama postoji ispostava Zavoda za hitnu medicinu PGŽ. Postoje i 2 medicinska tima hitne pomoći – jedan s liječnikom, sestrom i vozačem, te jedan s liječnikom u pripravnosti, medicinskom sestrom i vozačem.

**Socijalna skrb**

U sustavu socijalne skrbi Grada Delnica djeluje Centar za socijalnu skrb Rijeka, Podružnica Delnice i više udruga za socijalnu skrb i zdravstvenu zaštitu: Crveni križ Grada Delnica te udruge invalida rata, tjelesnih invalida Grada Rijeke, gluhih i nagluhih, slijepih i slabovidnih, udruga dijabetičara, umirovljenika Grada Delnica te klub liječenih alkoholičara.

Na području Grada Delnica postoji jedan umirovljenički dom, Dom za starije i nemoćne Domska Vila Vinka, koji se nalazi u nekadašnjem hotelu Delnice, a preuređen je 2011. godine. Također, djeluje ispostava Doma za psihički bolesne odrasle osobe Turnić Rijeka, pružaju se usluge organiziranog stanovanja na dvije lokacije u naselju Delnice i jedna u naselju Brod na Kupi.

**Vjerski objekti**

Prema podacima iz popisa stanovništva 2021. godine preko 90 % stanovništva izjasnilo se da su vjernici. U skladu s Ustavom RH vjerske zajednice slobodne su obavljati vjerske obrede, osnivati škole, učilišta, ustanove za socijalnu skrb i zdravstvenu zaštitu i ostale društvene ustanove te njima upravljati. Na području Grada Delnica evidentirano je 20 sakralnih objekata.

**Građevine i površine za sport i rekreaciju**

Infrastrukturu sportskih objekata Grada Delnica čine zatvorene i otvorene građevine namijenjene sportu (uz javno i privatno upravljanje objektima) te sportske građevine školskog sustava. Brojni sportski objekti na području grada čine centar bazičnih priprema sportaša. Područje Gorskog kotara iznimno je zanimljivo za brojne aktivnosti sporta i rekreacije u prirodi, pa se, osim uobičajenih sportova, razvija široka ponuda različitih avanturističkih i sportskih programa. U Gradu Delnice postoje sljedeći sportski objekti: Dom sportova – sportski kompleks s dvoranom, bazen

om i pomoćnim nogometnim igralištem, multifunkcionalna dvorana – tijekom godine prekriven sportskom podlogom za održavanje sportskih događaja u zimskim mjesecima klizačka arena, kuglana, košarkaško igralište, skakaonice, teniski tereni i nogometni stadion. Na području Grada Delnica registrirano je ukupno 31 sportska udruga i klub.

U narednom razdoblju za razvoj sporta i rekreacije nameće se potreba ulaganja u izgradnju i obnovu postojećih sportskih sadržaja. Također, vidljiv je nedostatak mreže infrastrukture namijenjene osnovnim sportovima (atletici, gimnastici i plivanju).

**Groblja**

Građevinska područja groblja zauzimaju 0,001 % ukupne površine Grada Delnice. Grobljima na području Grada Delnica upravlja Komunalno trgovačko društvo Risnjak-Delnice d.o.o.

U naselju Delnice postoji veliko gradsko groblje, koje je dijelom obnovljeno sredstvima iz Zaklade Janet Majnarich iz Kanade, te mjesna groblja u Crnom Lugu, Hrvatskom, Kuželju, Marija Troštu, Razlogama, Turkima, Zagoliku i Zamostu Brodskom. Ne planira se proširenje mjesnih groblja, osim za groblje u naselju Delnice.

**Javne zelene površine**

S veličinom naselja i razinom njegove urbaniziranosti raste i značenje javnog zelenila kao važne komponente prostornog uređenja. Javne zelene površine predstavljaju neizgrađeni dio sustava naselja, te su, uz estetsku vrijednost, važna pretpostavka zdravog života stanovništva kao dio prirodnog zemljišta u pretežito izgrađenoj okolini.

Javne zelene površine obuhvaćaju neuređene i uređene površine. Hortikulturno uređenje ne provodi se u šumama, odnosno u park-šumama. Hortikulturno uređene javne zelene površine su parkovi, perivoji, zeleni trgovi, travnjaci i drvoredi. Javne zelene površine namijenjene su kretanju i boravku stanovništva na otvorenome. Održavanje i krajobrazno oblikovanje parkovnih i drugih zelenih površina u nadležnosti je Komunalnog trgovačkog društva Risnjak- Delnice d.o.o.

Park kralja Tomislava uređen je i obnovljen sredstvima iz Zaklade Janet Majnarich. Obnovljene su staze, unesena je nova urbana oprema i uređeno je dječje igralište.

Razvojni problemi i potrebe u području društvenih djelatnosti Grada Delnica

|  |  |
| --- | --- |
| **Razvojni problemi** | **Razvojne potrebe** |
| Nedostatan kapacitet predškolskih ustanova u Gradu Delnicama | Povećati kapacitet predškolskih ustanova |
| Smanjenje broja učenika u srednjoj školi u Delnicama | Uskladiti obrazovanje sa potrebama tržišta kroz poticanje STEM područja za zanimanja budućnosti |
| Lošiji rezultati na državnoj maturi u srednjoj školi u odnosu na županijski i državni prosjek | Jačati kompetencije i vještine srednjoškolskih nastavnika te posredno ojačati kapacitete učenika |
| Niži udio studenata u visokoškolskim obrazovnim ustanovama i zanimanjima u području šumarstva | Povećati udio mladih koji pohađaju visokoškolske obrazovne ustanove kako bi unaprijedili znanja i vještine |
| Slabija ponuda i dostupnost kulturnih događanja | Jačati kulturna događanja i manifestacije |
| Nerazvijena tehnička kultura i svijest o njenom značenju za društveni i gospodarski razvoj Grada Delnica | Osnivati udruge iz tehničke kulture i jačanje izvanškolskih aktivnosti iz STEM područja |
| Slabi rezultati učenika na natjecanjima iz područja tehničke kulture | Bolje opremiti škole sa STEM opremom i poboljšati vještine učitelja, nastavnika i učenika iz područja tehničke kulture |
| Nedovoljna dostupnost specijalističko-konzilijarne zaštite na području Grada Delnica | Osigurati dostupnost specijalističko-konzilijarne zdravstvene zaštite na području Grada Delnica pametnim rješenjima (npr. telemedicina) |
| Nedostatan broj i kapacitet institucija za brigu o starijim osobama | Povećati kapacitete institucija za brigu o starijim osobama uz stalno podizanje kvalitete smještaja i zdravstvene skrbi |
| Slaba povezanost rekreativnog sporta, sportske infrastrukture i turizma | Graditi novu rekreativno-sportsku infrastrukturu. Podizati kvalitetu postojeće i bolje povezati sport i sportske udruge s turizmom. |

## Gospodarstvo

**Indeks razvijenosti**

Zakonom o regionalnom razvoju Republike Hrvatske uveden je indeks razvijenosti kao kompozitni pokazatelj stupnja razvijenosti lokalne i područne samouprave u Republici Hrvatskoj, u odnosu na prosjek države. Zakonom o regionalnom razvoju Republike Hrvatske[[38]](#footnote-38) propisan je jedinstveni postupak ocjenjivanja i razvrstavanja svih jedinica lokalne i područne (regionalne) samouprave prema stupnju razvijenosti. Razvrstavanje se temelji na indeksu razvijenosti (članak 34. i 35. Zakona).

Indeks razvijenosti računa se kao ponderirani prosjek više osnovnih društveno-ekonomskih pokazatelja, kako je određeno Uredbom o indeksu razvijenosti[[39]](#footnote-39). Pokazatelji indeksa razvijenosti su stopa nezaposlenosti, dohodak po stanovniku, proračunski prihodi jedinice lokalne, odnosno područne (regionalne) samouprave po stanovniku, općem kretanju stanovništva, stopi obrazovanosti, te indeksu starenja.

Vrijednost indeksa razvijenosti izračunava se kao prilagođeni prosjek standardiziranih vrijednosti odabranih pokazatelja u određenom vremenskom razdoblju. Temeljem izračuna indeksa razvijenosti određuje se stupanj razvijenosti. Jedinice područne (regionalne) samouprave podijeljene su u IV. (četiri) skupine, a jedinice lokalne samouprave u VIII. (osam) skupina.

Grad Delnice, prema Zakonu o brdsko-planinskim područjima[[40]](#footnote-40) ima status brdsko - planinskog područja. To su područja od interesa i pod posebnom zaštitom RH radi poticanja demografske obnove, naseljavanja i stvaranja pretpostavki da se prirodni i drugi gospodarski resursi što kvalitetnije koriste za gospodarski razvoj, uz očuvanje biološke i krajobrazne raznolikosti.

Grad Delnice sukladno Odluci o obuhvatu i razvrstavanju jedinica lokalne samouprave koje stječu status brdsko-planinskog područja[[41]](#footnote-41), razvrstan je u II. skupinu koju čine jedinice lokalne samouprave koje se prema vrijednosti indeksa razvijenosti nalaze u trećoj i četvrtoj četvrtini iznad prosječno rangiranih jedinica lokalne samouprave. Odlukom o razvrstavanju jedinica lokalne i područne (regionalne) samouprave prema stupnju razvijenosti i objavljene nove vrijednosti indeksa razvijenosti na županijskoj i lokalnoj razini (razdoblje 2020.-2022.) Grad Delnice svrstan je u razvojnu skupinu 6, vrijednost indeksa 103,588.

**Gospodarska struktura**

Naselje Delnice su prometno najvažniji dio područja Grada Delnica, centar Gorskog kotara te predstavljaju područje preko kojeg prolaze svi infrastrukturni prometni i energetski koridori. Povezuju sjeverozapadnu Hrvatsku s Primorjem, te su važno povezujuće središte od Slovenije prema Bosni i Hercegovini. Gospodarski i drugi subjekti se preko tih koridora mogu jednostavno uključiti na europsko i svjetsko tržište. Iako prometna otvorenost i tranzitno značenje Grada Delnica čine danas njegovu najvažniju osobitost i veliki potencijal budući otvara mogućnost povezivanja s drugim općinama i gradovima postoji prostor za daljnji razvoj.

Poznato je da je pritisak na prostor i njegovo oblikovanje posljedica prvenstveno čovjekovih djelovanja. Zbog toga je potrebno trajno voditi računa o povezivanju gospodarskih djelatnosti i prostora, te koordinirati poduzete aktivnosti radi ostvarenja zelenih politika i ciljeva.

Temeljna djelatnost i najjača gospodarska grana Gorskog kotara i Grada Delnica jest prerađivačka industrija. Prerada drva je najvažniji element razvoja ovog područja. Značajan resurs ovog područja su šume, livade i pašnjaci, međutim bez obzira na ogroman potencijal, ove djelatnosti bi trebalo dodatno poticati budući zastupljenost u ukupnom gospodarstvu nije zadovoljavajuća.

Struktura gospodarstva Grada Delnice posljednjih godina se nije značajnije mijenjala. Na prostoru Grada Delnica smješteno je 5 poslovnih zona ukupne veličine 45,1 ha. Definirane djelatnosti su uslužno-komunalna, uslužno-servisna, proizvodna i gospodarsko-proizvodna.

Prema podacima FINE, na području Grada Delnice postoji ukupno 171 poduzeće. Prema podacima Obrtnog registra na području Grada Delnice registrirana su 168 aktivna obrta.

Prema broju zaposlenih na području Grada Delnice nema velikih poduzeća, 3 poduzeća su srednje veličine, 21 je malih i 134 mikro. Najveći broj poslovnih subjekata registriran je za djelatnosti skupine C; prerađivačka industrija (19,29 %), zatim G; trgovina na malo i veliko (18,12 %), slijedi F; građevinarstvo (15,12 %), te M; Stručne, znanstvene i tehničke djelatnosti (12,28 %).

Tablica 9: Zastupljenost poduzeća prema djelatnosti na području Grada Delnica u 2022. godini

|  |  |  |  |  |
| --- | --- | --- | --- | --- |
| NKD | | **Djelatnost** | **Broj tvrtki** | |
| **A** | | Poljoprivreda, šumarstvo i ribarstvo | **8** | |
| **B** | | Rudarstvo i vađenje | **0** | |
| **C** | | Prerađivačka industrija | **33** | |
| **D** | | Opskrba električnom energijom, plinom, parom i klimatizacija | **2** | |
| **E** | | Opskrba vodom; uklanjanje otpadnih voda, gospodarenje  otpadom te djelatnosti sanacije okoliša | **2** | |
| **F** | | Građevinarstvo | **26** | |
| **G** | | Trgovina na veliko i malo, popravak motornih vozila i motocikala | **31** | |
| **H** | | Prijevoz i skladištenje | **4** | |
| **I** | | Djelatnosti pružanja smještaja te pripreme i usluživanja hrane | **16** | |
| **J** | | Informacije i komunikacije | **4** | |
| **K** | | Financijske djelatnosti i djelatnosti osiguranja | **1** | |
| **L** | | Poslovanje nekretninama | **5** | |
| **M** | | Stručne, znanstvene i tehničke djelatnosti | **21** | |
| **N** | Administrativne i pomoćne uslužne djelatnosti | | **4** | |
| **O** | Javna uprava i obrana, obavezno socijalno osiguranje | | **0** | |
| **P** | Obrazovanje | | **0** | |
| **Q** | Djelatnosti zdravstvene zaštite i socijalne skrbi | | **2** | |
| **R** | Umjetnost, zabava i rekreacija | | **4** | |
| **S** | Ostale uslužne djelatnosti | | **8** | |
| **T** | Djelatnosti kućanstava kao poslodavaca | | **0** | |
| **U** | Djelatnosti izvan teritorijalnih organizacija i tijela | | **0** | |
| **Ukupno** |  | | **171** | |

Izvor podataka: FINA

Najvažnija proizvodnja odvija se u tvornici peleta koja je izgrađena s proizvodnim kapacitetom 70.000 tona godišnje. Inovativnost procesa sušenja, visoko kvalitetne preše i najmodernija tehnologija jamče pelete visoke kvalitete i kalorijske vrijednosti sa čistim izgaranjem. Broj zaposlenih prema satima rada u 2022. godini bio je 33, što je smanjenje od 13,16 % u odnosu na prethodnu godinu. Ukupni prihodi u 2022. godini iznosili su 19,99 mil. €, što je povećanje od 39,64 % u odnosu na prethodnu godinu. Dobitnici su nagrade Bilanca uspjeha 2023.

**Obrti**

Obrtnici Gorskog kotara organizirani su u tri udruženja koja su sastavni dio Obrtničke komore Primorsko-goranske županije: Udruženje obrtnika Delnice, Čabar i Udruženje obrtnika Vrbovsko. Na području Grda Delnica djeluje 168 obrta. Zastupljenost obrta u 2022. godini prema obrtnom registru najveća je u području trgovine na malo i specijaliziranih građevnih djelatnosti.[[42]](#footnote-42) Na području Grada Delnice djeluju obrti koji obavljaju Ostale stručne, znanstvene i tehničke djelatnosti, ukupno 15 obrta. U poslovanju nekretninama djeluje 24 obrta, a u području Računalnog programiranja, savjetovanje i djelatnosti povezane s njima, 23 obrta.

**Poslovne zone**

U Gorskom kotaru djeluje 17 aktivnih poduzetničkih zona (PZ) ukupne površine 147,25 ha. Na području Grada Delnica smješteno je 5 PZ-a na ukupnoj površini od 49,90 ha. Poduzetničke zone nisu dovoljno iskorištene, a jedan od osnovnih preduvjeta, pa i problema u daljnjem razvoju je rješavanje imovinsko-pravnih odnosa, odnosno način ubrzavanja tog postupka. Problem i nadalje predstavljaju pojedine privatne katastarske čestice koje se ne mogu izolirano (bez infrastrukture) staviti u funkciju.


Tablica 10. Poslovne zone na području Grada Delnica

|  |  |  |
| --- | --- | --- |
| **Područje** | **Naziv zone** | **Površina u ha** |
| **Grad Delnice** | Podrebar | 9,5 |
| Javornik | 3,31 |
| Kolodvor | 9,18 |
| Lučice | 17,11 |
| Kendar | 8,8 |

*Izvor: RRA PGŽ, Analiza poduzetničkih zona u Primorsko-goranskoj županiji i prijedlog razvoja malih poslovnih zona u razdoblju 2019.-2021. godine*

Sve veći problem predstavlja i cijena građevinskih radova. Nedostatak radne snage ozbiljan je problem sa ciljem budućeg intenziviranja. Kvalitetni ljudski resursi ključni su za privlačenje kvalitetnih ulaganja, poglavito onih koji donose višu tehnološku osnovicu i kvalitetnije plaćene poslove.

Kartografski prikaz 1: Zone gospodarskih i drugih namjena na području Grada Delnica



Izvor: PPUG Delnica (SN PGŽ 24/02, 11/13 i SN GD 4/16)

**Zaposlenost**

Prema podacima Hrvatskog zavoda za mirovinsko osiguranje (HZMO), na dan 31.10.2023. godine ukupno je evidentirano 2.190 zaposlenih. Najveća nezaposlenost zabilježena je u dobnoj skupini između 25 i 29 godina starosti.

Prerađivačka industrija zapošljava najveći broj ljudi, 380, što čini 42 % od ukupnog broja zaposlenih kod poduzetnika. Stručne, znanstvene i tehničke djelatnosti imaju svega 36 zaposlenih što čini svega 4 % ukupnog broja zaposlenih kod poduzetnika.

Tablica 11: Broj zaposlenih kod poduzetnika po djelatnostima na području Grada Delnica u 2022. godini

|  |  |  |
| --- | --- | --- |
| **DJELATNOST** | **BROJ ZAPOSLENIH** | **UDIO** |
| Prerađivačka industrija | 380 | 42,31 % |
| Građevinarstvo | 162 | 18,04 % |
| Trgovina na veliko i malo | 94 | 10,47 % |
| Opskrba vodom | 52 | 5,79 % |
| Turizam (Hoteli i restorani) | 39 | 4,3 % |
| Stručne, znanstvene i tehničke djelatnosti | 36 | 4 % |
| Umjetnost, zabava i rekreacija | 31 | 3,45 % |
| Zdravstvena zaštita i socijalna skrb | 28 | 3,11 % |
| Administrativne i pomoćne uslužne djelatnosti | 26 | 2,9 % |
| Ostale uslužne djelatnosti | 17 | 1,89 % |
| Financijske djelatnosti i djelatnosti osiguranja | 11 | 1,29 % |
| Poljoprivreda, šumarstvo i ribarstvo | 7 | 0,78 % |
| Informacije i komunikacije | 6 | 0,67 % | |
| Prijevoz, skladištenje i veze | 6 | 0,67 % | |
| Poslovanje nekretninama | 3 | 0,33% | |
| **UKUPNO GRAD DELNICE** | **898** | **100,00%** | |

Izvor: FINA

**Tablica: Broj zaposlenih po vrsti zaposlenja u 2022.**

|  |  |  |
| --- | --- | --- |
| **VRSTA ZAPOSLENJA** | **BROJ ZAPOSLENIH** | **UDIO** |
| Radnici kod pravnih osoba | 1.858 | 85,19 % |
| Obrtnici | 128 | 5,8 % |
| Poljoprivrednici | 7 | 0,32 % |
| Samostalne profesionalne djelatnosti | 20 | 0,91 % |
| Radnici kod fizičkih osoba | 170 | 7,78 % |
| **UKUPNO GRAD DELNICE** | **2.183** | **100,00%** |

Izvor podataka: HZMO

Prema podacima HZMO-a evidentiran je veći broj zaposlenika budući su prikazane osobe koje su prijavljene prema mjestu stanovanja.

**Poljoprivreda**

Poljoprivredno zemljište kao planska kategorija definirano je Prostornim planom na području svih 55 naselja Grada Delnica. Ukupna površina poljoprivrednog zemljišta zauzima 840,67 ha, odnosno 3,65 % ukupne površine područja grada. Od toga je obradivo 105,31 ha, a neobradivo (pašnjaci) 6,55 ha. Treba naglasiti da se dio poljoprivrednih površina nepovratno gubi zbog neplanskog, neodgovornog i negospodarskog odnosa prema poljoprivrednom zemljištu, a prvenstveno radi izgradnje.

Prema kategorijama korištenja, na teritoriju grada prisutne su sve kategorije poljodjelskih površina: vrtovi, voćnjaci, vinogradi, oranice, livade i pašnjaci. Obzirom na strukturu poljoprivredne proizvodnje prisutno je ratarstvo, povrtlarstvo, voćarstvo, te stočarstvo.

Prema vrsti poljoprivrednih gospodarstava na području Grada Delnica postoji više obiteljskih poljoprivrednih gospodarstava (OPG), međutim ona su prema svojoj površini, proizvodnim kapacitetima i ostvarenim ekonomskim rezultatima mala. Nema velikih poljoprivrednih gospodarstava, ali postoji obrt i trgovačka društva, međutim brojno i veličinom su zanemarivi.

Tablica 12: Broj poljoprivrednih gospodarstva 2022.

|  |  |
| --- | --- |
| **TIP POLJOPRIVREDNOG GOSPODARSTVA** | **BROJ** |
| **OPG** | 57 |
| **Obrt** | 1 |
| **Trgovačko društvo** | 5 |
| **UKUPNO** | 63 |

Izvor podataka: Agencija za plaćanja u poljoprivredi, ribarstvu i ruralnom razvoju

Iako je blizina tržišta Grada Rijeke, primorja i sjevernojadranskih otoka povoljan čimbenik, poljoprivredno - stočarska proizvodnja u gospodarstvu Grada Delnice nema razvojno značenje. S obzirom na trendove u EU, nedovoljno se potiče razvoj gospodarstava s kombiniranom poljoprivrednom i stočarskom proizvodnjom. Klimatski uvjeti, obilan snijeg i hladnoće, kratka i topla ljeta te obilje padalina, povoljni su uvjeti za proizvodnju krumpira, kupusa i krmnog bilja što predstavlja najveći dio poljoprivredne proizvodnje. Također, blizina tržišta Grada Rijeke i smještaj Grada Delnice na koridoru između Zagreba i Primorja omogućuje plasman povrća, voća, aromatskog i začinskog bilja, te mlijeka i mesa. Postoje i dobri preduvjeti za ekološku proizvodnju povrća i voća. Na području Grada Delnica nalaze se nalazišta jestivih gljiva, od kojih je komercijalno najpopularniji vrganj. Klimatski uvjeti i geografski položaj, te obilje samoniklog aromatičnog i začinskog bilja odličan su potencijal za stočarski uzgoj. Nepovoljan čimbenik u razvoju stočarstva na području Grada Delnica su relativno male površine obiteljskih ili drugih poljoprivrednih gospodarstva što je posljedica usitnjavanja zemljišta kao i nedovoljna ulaganja u mehanizaciju i drugu infrastrukturu.

**Šumarstvo**


Grad Delnice spada u područje s potencijalima i kapacitetima drvne industrije i šumarstva. Kapaciteti prerade drva, u kojima prevladava primarna prerada drva, nisu dovoljno pridonijeli razvoju ovog područja.

U pripremi je projekt izgradnje dvaju kogeneracijskih postrojenja na šumsku/drvnu biomasu i to za potrebe opskrbe vojarne Drgomalj toplinskom i električnom energijom, te za potrebe naselja Delnice.

Šume i šumska zemljišta najvažniji su i najveći resurs na području Grada Delnice. Obuhvaćaju 15.808,01 ha površine, odnosno 68,73 % ukupne površine Grada Delnica. Šume imaju gospodarsku, ekološku i društvenu funkciju te značajan utjecaj na kakvoću života, stoga je važno dugoročno održivo gospodarenje i racionalno korištenje ovog resursa. Većina šuma na području Grada Delnica u vlasništvu je RH. Uprava i gospodarenje šumama povjereno je Hrvatskim šumama, javnom poduzeću u državnom vlasništvu. Šumama Grada Delnica gospodari se temeljem Zakona o šumama[[43]](#footnote-43) i podzakonskih akata i programa za gospodarenje šumama. Kada je krajem 2005. godine donesen Zakon o šumama (NN 140/05) prepoznata je šuma i šumsko zemljište kao jedan od temeljnih potencijala održivog razvoja, gdje su opće korisne funkcije šuma pretpostavljene gospodarskim učincima. Sukladno zakonskim odredbama osnovana je Uprava šuma Podružnica Delnice (UŠP Delnice), radi obavljanja poslova dijela javnih ovlasti, te unapređenja gospodarenja šumama i šumskim zemljištima šumo posjednika. Hrvatske šume su od 2002. godine nositelji FSC certifikata za gospodarenje šumama. FSC certifikacija znači da se šumom gospodari prema strogim ekološkim, socijalnim i ekonomskim standardima. Hrvatske šume mogu sve svoje proizvode stavljati na tržište kao FSC certificirane je od ogromnog značenja za drvnu industriju s obzirom da najveći dio sirovine dolazi upravo iz tog izvora. Drvoprerađivači su tu priliku prepoznali no trebalo bi potaknuti izvoznu orijentaciju na način da se postigne veća dodana vrijednost na proizvode.

S obzirom na udio, kvalitetu i rasprostranjenost šumskih površina na prostoru Grada Delnice prisutne su, u većoj ili manjoj mjeri, sve opće korisne funkcije šuma kao što su zaštita tla, prometnica i drugih objekata od erozije vodom i vjetrom, bujica i poplava, uravnoteženje vodnih odnosa u krajobrazu, pročišćavanje voda procjeđivanjem kroz šumsko tlo te opskrba podzemnih tokova i izvorišta pitkom vodom. Vidljiv je i utjecaj na klimu, poljodjelsku djelatnost, pročišćavanje onečišćenoga zraka, utjecaj na ljepotu krajobraza. Šume pozitivno doprinose ljudskom zdravlju, osiguravaju prostor za odmor i rekreaciju te edukaciju. Očuvanjem genofonda šumskoga drveća i ostalih vrsta šumske biocenoze, šume ublažavaju učinke staklenika atmosfere, te predstavljaju biološki kapital velike vrijednosti.

Kartografski prikaz 2: Šume



Izvor: PPUG Delnica (SN PGŽ 24/02, 11/13 i SN GD 4/16)

Zdravstveno stanje, kvaliteta i druge karakteristike šuma na području Grada Delnica je zadovoljavajuće. Pritom zapaža se trend prenamjene šuma u druge svrhe, odnosno korištenje šumskog zemljišta za gradnju. Prenamjene se najčešće odvijaju gradnjom suprotno prostornoj dokumentaciji i drugoj regulativi, uz naknadno potvrđivanje izvedenog stanja. To je proces kojim se trajno gube šumsko zemljište i šuma, kao i njene mnogostruke funkcije. Od djelatnosti upravljanja i gospodarenja šumom, obavljaju se gotovo sve djelatnosti propisane Zakonom, odnosno jednostavna i proširena biološka reprodukcija šuma, iskorištavanje, proizvodnja ukrasnog drveća i grmlja, uređenje šumskih putova, a prisutna je i turistička djelatnost (lovstvo).

Prerađivačka industrija na području Grada Delnice ima značajnu ulogu no stupanj finalizacije prerade nije zadovoljavajući. Najviši stupanj prerade i najveći udio je poluproizvod sirovine koja zatim završava na domaćem ili međunarodnom tržištu. Uzroci su višestruki, ali između ostalog neodgovarajuća gospodarska politika koja u nepovoljan položaj stavlja domaće poduzetnike (nedostatak tržišta i visoki nameti), te kontinuirani problem nedostatka radne snage. Vidljivo je da nema poticaja na cjelovitu preradu sirovina drva kroz stimuliranje tržišta drvenog namještaja, obrazovanja mladih stručnjaka i zapošljavanje.


**Lovstvo**

Pojedine šumske i poljoprivredne površine nalaze se unutar obuhvata lovišta. Uprava šuma Delnice[[44]](#footnote-44) (UŠP) upravlja sa dva državna (Bjelolasica i Smrekova Draga) i jednim lovištem koje je ustanovila Primorsko-goranska županija (Petehovac). Lovačko društvo „Tetrijeb“ Delnice upravlja sa dva lovišta, Petehovac i Risnjak.

Zajedničko otvoreno lovište Petehovac VIII/115 se nalazi jugoistočno od Delnica i južno od autoceste Rijeka – Zagreb. Kroz zapadni dio lovišta prolazi željeznička pruga Rijeka – Zagreb te lokalne ceste Lučice – Sunger, Dedin – Poljice – Mrkopalj. Položaj lovišta kreće se od 700 do 1.100 metara. Lovište je obraslo šumskom (mješovita šuma jele i bukve), ali i travnatom vegetacijom. Takva vegetacija pruža divljači odlične uvjete za život. Na lovištu obitavaju jelen obični, srna obična, divlja svinja i smeđi medvjed. Unutar lovišta moguće je osigurati prehranu i smještaj, kao i izvan lovišta u privatnom smještaju – u hotelu „Risnjak“ u Delnicama i hotelu „Mance“ u Brodu na Kupi. Lovci i ostali posjetitelji mogu posjetiti i pratiti stalne manifestacije poput „Tragom goranskih starina“, mountain bike utrke, natjecanja gljivara i slično. Nadalje moguće je baviti se zimskim sportovima, skijati na Petehovcu i klizati u dvorani – klizalištu u Delnicama.

Državno otvoreno lovište: VIII/19 – „RISNJAK“ obuhvaća prostor od Broda na Kupi do Kuželja, južno od rijeke Kupe i Nacionalnog parka Risnjak do Gornjeg Jelenja. Lovište je pokriveno prebornim šumama s mnogo livada, a obuhvaća i gornje jezero u Mrzloj Vodici. Visinska razlika je od 221 m u Brodu na Kupi do 1.154 m (vrh Drgomlja). Uvjeti za život divljači su dobri s obzirom na izvore hrane i vode. Klima je kontinentalna, a vegetacijski je najzastupljenija zajednica jele, smreke i bukve. Na području ovog lovišta obitavaju, jelen obični, srna obična, divlja svinja, smeđi medvjed i divokoza. Izvan lovišta je moguće osigurati usluge smještaja i prehrane kako u privatnom smještaju, tako i u obližnjim hotelima (hotel „Risnjak“ u Delnicama, hotel „Mance“ u Brodu na Kupi, motel u Crnom Lugu). Od zaštićene prirodne baštine izdvajaju se NP Risnjak, park - šuma Japlenški vrh i špilja Hajdova hiža, a kulturnu baštinu obogaćuje postav kiparske radionice u Mrzloj Vodici. Stalne manifestacije održavaju se uzvodno uz rijeku Kupu, kao i brojna ribička natjecanja na jezeru u Mrzloj Vodici.

Poznato je da lovstvo predstavlja djelatnost koja obuhvaća uzgoj, zaštitu, lov i korištenje divljači. U širem smislu, lovstvo ima i niz drugih funkcija, obrazovnu, gospodarsku, turističku i rekreativnu te funkciju zaštite i očuvanja biološke raznolikosti i ekološke ravnoteže (prirodnih staništa, divlje faune i flore). Grad Delnice iako ima tradiciju, no još uvijek nema značajnijih koristi od lovnog turizma, uzgoja divljači za preradu i drugo. Lovni turizam privlači mnogobrojne turiste /lovce no gospodarski učinci nisu dovoljno vidljivi.

Kartografski prikaz 3: Goranska lovišta

Izvor: Lovački savez PGŽ

**Turizam**

Prema indeksu turističkog razvitka Instituta za turizam[[45]](#footnote-45), Grad Delnice s vrijednošću indeksa iznad 20 spada u II. kategoriju te pokazuje da turistička aktivnost na području Grada Delnica ima razmjerno manju važnost, za razliku od turistički razvijenijih dijelova PGŽ s relativno visokim vrijednostima indeksa iznad 25. Vrijednost indeksa turističkog razvoja Grada Delnica u 2017. godini bila je 21,18, te je u periodu do 2022. godine neznatno rasla, kada je iznosila 21,48.

Gospodarski potencijal turizma očituje se porastom smještajnih kapaciteta na području Grada Delnice, no to je još uvijek nedovoljno. Postoji turistička tradicija koja ima polazište u gorskom reljefu, karakterističnoj klimi s hladnim snježnim zimama i toplim ljetima uz raznolikost zemljopisnih značajki kao i dobra prometna povezanost što sve doprinosi razvoju turizma. Temeljne odrednice za razvoj turizma Grada Delnica su povećanje svjesnosti o resursima i potencijalima, turistička tradicija te prirodna bogatstva, jezera, rijeke, planine i šume i kulturna baština. U registar kulturnih dobra Hrvatske upisani su Kaštel Zrinski sa svojim stalnim muzejskim postavom, Popovićev mlin i Kuća Rački, jedne od posljednjih primjera pučke arhitekture delničkog kraja. Od nematerijalnih dobara treba spomenuti umijeće izrade šindre za pokrivanje krovova, odnosno jedno od najstarijih umijeća izrade materijala za krovni pokrov.

Interes turista za prirodnu baštinu je također u stalnom porastu. Na području Grada Delnica nalazi se dio Nacionalnog parka Risnjak, posebni rezervat šumske vegetacije Debela lipa – Velika Rabar, spomenik prirode izvor Kupe, dio značajnog krajobraza Vražji prolaz i Zeleni vir, značajni krajobraz Petehovac i park-šuma Japlenški vrh. Vidljiv je i sve veći interes za biciklističke rute. Uređeno je i obilježeno preko 150,00 km biciklističkih staza, izrađena stranica hike and bike koja se može preuzeti i putem aplikacije, te su izgrađene 3 punionice za e-bicikle (Brod na Kupi, Crni Lug, Delnice).

Mjereno udjelom broja poduzetnika i zaposlenih prema podacima FINA-e udio sektora smještaja i pripreme hrane na području Grada Delnica iznosi 6,3 %. Stvarni udio sektora je veći, budući se značajan dio turističke djelatnosti odvija u obrtima, različitim oblicima samozapošljavanja i paušalnom kratkoročnom najmu nekretnina za koje ne postoji obaveza podnošenja godišnjih financijskih izvješća te FINA o njima nema podataka.

U ukupnom turističkom prometu dolazaka 2017. godine u Gorski kotar, Gradu Delnice pripada udio od 25 % ukupnih dolazaka, te su na prvom mjestu po dolascima stranih gostiju (Italija, Njemačka). Trend je nastavljen i u narednim godinama gdje su u 2022. godini Grad Delnice i Općina Fužine zajedno ostvarili gotovo 50 % od ukupnog broja noćenja u Gorskom kotaru. Pritom je Grad Delnice ostvario 31.443 noćenja (udio 24,29 %). Najveći broj stranih noćenja u cijelom Gorskom kotaru u 2022. godini ostvarili su gosti iz Njemačke (13.472 noćenja – 11,64%), slijede gosti iz Nizozemske (5.014 noćenja – 4,33 %), Italije (4.403 noćenja – 3,80 %), te Francuske i Austrije (2.435 noćenja – 2,10 %).

Prosječno trajanje boravka gostiju iz godine u godinu raste te su u 2022. godini gosti boravili prosječno 2,8 dana.

Uvidom u sustav e-visitor mogu se dobiti podaci o udjelu broja postelja kategoriziranih prema zvjezdicama u ukupnom broju postelja što je veoma precizan pokazatelj kvalitete turističkog smještaja i težnje pretvaranja u destinaciju s 4 i 5 zvjezdica. Prema podacima iz sljedeće tablice vidljivo je kontinuirano povećanje udjela ležajeva u kapacitetima s 4 i 5 zvjezdica na području Grada Delnica. U 2018. godini registrirano je 4,3 %, u 2019. godini 4.6 %, te u 2020. godini 4,9 % udjela ležajeva u kapacitetima s 4 i 5 zvjezdica. U 2021. godini dolazi do znatnijeg povećanja i to na 6,4 % te u 2022. godini na čak 7,5 %.

Turističku ponudu Grada Delnica oblikuju manifestacije kako slijedi:

* Međunarodna goranska marohlinijada (natjecanje u branju gljiva smrčaka)
* Furmanski dan (zabava uz stare furmanske igre, potkivanje konja, izvlačenje trupaca, kušanje furmanskih jela)
* Povijesna šetnja Parkom kralja Tomislava (povratak u prošla vremena, kostimirana šetnja/ vožnja kočijom, starinska jela, prodaja goranskih autohtonih proizvoda)
* Delnička adventska bajka
* Plivački miting (plivačko natjecanje rijekom Kupom uzvodno)
* Klizanje (sportski i zabavni program na ledu, klizanje za posjetitelje).

Grad Delnice za daljnji razvoj turizma treba osigurati dodatne kapacitete, posebno za razvoj stacionarnog turizma. Turističko-ugostiteljski resursi su neiskorišteni, te nedostaje novih obiteljskih sadržaja i razvoj ruralnih oblika turizma. Grad Delnice nema auto kamp, no postoje preduvjeti za pružanje usluga kampa na način da se uredi eko – zeleni kamp, gdje bi se uvela ekološka markica.

Turistička zajednica Gorskog kotara smještena je u Gradu Delnicama te je usmjerena na ključne odrednice budućeg razvoja turizma Grada Delnica, odnosno cijele mikroregije Gorski kotar:

* razvoj i marketing destinacije kroz koordiniranje ključnih aktivnosti turističkog razvoja (planiranje, razvoj turističkih proizvoda u destinaciji, financiranje, donošenje i provedba odluka), u skladu s dokumentima kojima se definira nacionalna strategija razvoja turizma.
* osiguravanje cjelovitije zastupljenosti specifičnih lokalnih interesa kroz jačanje lokalne inicijative i povezivanje dionika na lokalnom nivou radi stvaranja međunarodno konkurentnih turističkih proizvoda
* poboljšanje uvjeta boravka turista u destinaciji te razvijanje svijesti o važnosti i gospodarskim, društvenim i drugim učincima turizma, kao i potrebi i važnosti očuvanja i unaprjeđenja svih elemenata turističke resursne osnove određene destinacije, a osobito zaštite okoliša, kao i prirodne i kulturne baštine sukladno načelima održivog razvoja

Slijedi prikaz razvojnih problema i potreba gospodarstva Grada Delnica.

Razvojni problemi i potrebe gospodarstva Grada Delnica

|  |  |
| --- | --- |
| **Razvojni problemi** | **Razvojne potrebe** |
| Visok udio prerađivačke industrije u ukupnim prihodima i zaposlenosti | Razvijati ostale industrijske i proizvodne sektore |
| Veći pad nezaposlenosti od rasta zaposlenosti – na tržištu rada nedostaje radnika sa potrebnim vještinama | Razvijati malo poduzetništvo i obrtništvo u suradnji s poduzetničkim potpornim institucijama, regionalnom samoupravom, resornim ministarstvima i financijskim sektorom |
| Prosječna neto plaća niža je za više od 10% u odnosu na županijsku | Podizati prosječnu neto plaću (kratkoročno fiskalnim mjerama) na županijski prosjek kako bi se negativni migracijski smjer usporio |
| Ukupni prihodi po zaposlenom niži su od županijskog prosjeka | Podizati produktivnost |
| Broj zaposlenih u obrtima je u padu | Razvijati ekonomiju više dodane vrijednosti uz poticanje sektora zelenog rasta |
| Infrastrukturno slabo opremljene poslovne zone, nespremne su za privlačenje investitora koji traže bržu realizaciju investicije i pokretanje proizvodnje | Razvijati proizvodnju investiranjem u opremu kako bi se ostvario prelazak na industriju 4.0 |
| Indeks razvijenosti ispod županijskog prosjeka | Unaprijediti stanje infrastrukturne i pripremljenosti postojećih industrijskih zona |
| Turizam niske dodane vrijednosti gdje se gosti zadržavaju kraće od županijskog prosjeka | Jačati jedinstveni turistički brend Gorski kotar |
| Nedostatak smještajnih kapaciteta s 4. i 5 zvijezda | Povećati kvalitetu smještajnih kapaciteta |
| Promjena strukture crnogorica/bjelogorica | Prilagoditi politiku upravljanja šumama i drvnom industrijom klimatskim promjenama |
| Drvna industrija je uglavnom na nižoj razini proizvodnje | Unaprijediti drvnu industriju finalizacijom proizvodnje |
| Nedovoljna ulaganja u istraživanje i razvoj | Poticati ulaganja u istraživanje i razvoj |
| Nedovoljno povezana i umrežena poljoprivredna proizvodnja | Poticati udruživanje poljoprivrednih gospodarstava u zadruge te povezivanje sa turizmom i trgovinom |
| Nedovoljna iskorištenost lovnog područja | Poticati lovačko udruženje na veće učinke I sinergiju s turizmom |

## Infrastruktura

Izgrađena infrastruktura općenito je temelj kvalitete života stanovništva nekog područja i neophodan preduvjet razvoja. Visok stupanj izgrađenosti komunalne, prometne i javne infrastrukture omogućuje kvalitetniji standard, bolje uvjete života, te olakšava privlačenje potencijalnih ulagača.

**Cestovna prometna infrastruktura**

Osnovu cestovne prometne infrastrukture čini mreža autocesta, brzih cesta i državnih cesta koja se dalje povezuje na lokalnoj i regionalnoj razini putem cestovne mreže županijskih i lokalnih cesta. Kroz područje Grada Delnica prolazi ukupno 90,74 km cesta:

* Autocesta A6 – 10,40 km
* Državna cesta – 39,90 km
* Županijska cesta – 26,38 km
* Lokalna cesta – 14,06 km

Temeljem Odluke o razvrstavanju javnih cesta[[46]](#footnote-46) područjem Grada Delnice prolaze državne ceste:

- **D3 –** G.P. Goričan (granica R. Mađarske) - Čakovec - Varaždin - Breznički Hum - Zagreb - Karlovac - Rijeka (D8)

* **D32 –** G.P. Prezid (granica R. Slovenije) - Delnice (D3)
* **D203** – G.P. Brod na Kupi (granica R. Slovenije) - Delnice (D3).

Na području Grada Delnica planirana je izgradnja cestovno-prometno carinskog terminala. Za terminal će se prema definiranom programu odrediti površina unutar zone poslovne namjene K2-2 urbanističkim planom uređenja. Također, u tijeku je izrada projektne dokumentacije za bukobrane uz koridore autoceste.

Tablica 13: Ceste na području Grada Delnica

|  |  |  |  |
| --- | --- | --- | --- |
| **Kategorija** | **Oznaka** | **Naziv ceste** | **Duljina u m** |
| županijska cesta | ŽC-5031 | Čabar (D305) – Plešce – Zamost - Hrvatsko | 1.279,8 |
| županijska cesta | ŽC-5032 | Crni Lug (D32) - Gornje Jelenje (D3) | 6.425,1 |
| županijska cesta | ŽC-5033 | Ložac – Gašparci – Brod na Kupi – Brod Moravice – D3 | 17.751,3 |
| županijska cesta | ŽC-5184 | D3 - Lučice | 922,5 |
| lokalna cesta | LC-58022 | D203 - Radočaj | 2.879 |
| lokalna cesta | LC-58031 | Zalesina (D3) - Stari Laz (Ž5069) | 1.970,7 |
| lokalna cesta | LC-58102 | L58022 – Zakrajc Brodski – Gorica – Skrad (D3) | 1.499,5 |
| lokalna cesta | LC-58112 | N.P. Risnjak - Crni Lug (Ž5032) | 1.562,7 |
| lokalna cesta | LC-58113 | Delnice (D203) - Petehovac | 5.046 |
| lokalna cesta | LC-58116 | D3 - želj. kolodvor Delnice - D3 | 1.102,5 |
| državna cesta | D3 | GP Goričan (M) - Čakovec - Varaždin - Breznički hum - Zagreb -  Karlovac - Rijeka (D8) | 13.245 |
| državna cesta | D32 | GP Prezid (Slo) - Delnice (D3) | 15.475 |
| državna cesta | D203 | GP Brod na Kupi (Slo) - Delnice (D3) | 11.180 |
| autocesta | A6 | Čvorište Bosiljevo 2 (A1) - Delnice - Rijeka (čvorište Orehovica, A7) | 10.400 |

Izvor: Hrvatske autoceste d.o.o., Hrvatske ceste d.o.o.

Prema Registru nerazvrstanih cesta na područja Grada Delnica koji je sastavni dio Odluke o nerazvrstanim cestama[[47]](#footnote-47) ukupna duljina nerazvrstanih cesta iznosi 78,87 km. Izmjenama i dopunama PPUG Delnica planira se izgradnja ili rekonstrukcija prometnica:

* + Državna cesta Delnice – čvor Lučice (zaobilaznica) – Mrkopalj – Begovo Razdolje – (Bjelolasica Jasenak) – planirani koridor od 100 m u području naselja Lučice
  + Državna cesta Prezid – Parg- Gerovo – Crni Lug – Delnice – potrebna rekonstrukcija i rezerviran koridor od 70 m, a kroz naselja 7 m
  + Spoj županijske ceste Crni Lug – Mrzle Vodice – G. Jelenje na državnu cestu Rijeka- G. Jelenje – Zdihovo – Karlovac – Zagreb – G.P.Goričan – rekonstrukcija – rezervirani koridor od 70 m, a kroz naselja 7 m
  + Županijska cesta Parg – Čabar – Hrvatsko – Turke – Gašparci – Brod na Kupi do državne ceste Rijeka- G. Jelenje – Zdihovo – Karlovac – Zagreb – G.P.Goričan – gradnja poddionice od Hrvatskog do Gašparci – planirani koridor 70 m, predviđa se i rekonstrukcija od Gašparci do državne ceste Rijeka- G. Jelenje – Zdihovo – Karlovac – Zagreb – G.P.Goričan – koridor 70 m, u naseljima 7 m s mogućnošću izmicanja iste izvan naselja kod sela Kuželj
  + Spoj državne ceste Delnice – čvor Lučice (zaobilaznica) – Mrkopalj – Begovo Razdolje – (Bjelolasica – Jasenak)na državnu cestu Rijeka- G. Jelenje – Zdihovo – Karlovac – Zagreb – G.P.Goričan – koridor od 40 m.

**Javni prijevoz**

Grad Delnice kao centralno goransko mjesto javnim prijevozom je najbolje umreženo, te djeluje kao javno prijevoznički hub, budući na putu od Rijeke ili Zagreba do Mrkoplja ili Čabra treba presjedati u Delnicama. Također, iz Delnica se linijom javnog autobusnog prijevoza može odlaziti na posao u Rijeku i vraćati se isti dan.

Sve osnovne škole posjeduju svoja kombi/autobus vozila kojim prevoze učenike iz okolnih mjesta do osnovne škole. Prijevoz do Srednje škole u Delnicama odvija se linijskim javnim prijevozom kojeg sufinanciraju jedinice lokalne samouprave (75 % mjesečne karte) prema kriterijima donesenim od strane Vlade Republike Hrvatske.

**Željeznička infrastruktura**

Kroz Grad Delnice prolazi željeznička pruga za međunarodni promet M202 Zagreb – Karlovac – Rijeka, odnosno koridor RH2 – Mediteranski željeznički TEN-T koridor (prema Odluci o razvrstavanju željeznica),[[48]](#footnote-48) međutim loše stanje infrastrukture rezultira skupim prijevozom ograničenog kapaciteta.

Postojeća željeznička infrastruktura je zbog dostignutog stupnja dotrajalosti u lošem tehničkom stanju i potrebno je izvršiti zamjenu sustava vuče, potrebne rekonstrukcije tehničkih elemenata željeznice i općenito modernizirati željeznicu. Zbog nepovoljne kolosiječne geometrije, nezadovoljavajuće odvodnje i nedostatne širine, radi osiguranja prometne sigurnosti smanjena je brzina kretanja. Postoje dvije željezničke stanice, u naseljima Delnice i Zalešina i one trenutno zadovoljavaju potrebe stanovnika.

Sastavni dio prometne infrastrukture, uz magistralnu prugu Rijeka-Delnice-Zagreb čini i planirani željezničko-prometno-tehnologijski terminal. Željezničko-prometno-tehnologijski terminal planiran je PPUG-om u građevinskom području gospodarske namjene-poslovna namjena K2-2. Detaljni uvjeti gradnje određeni su Urbanističkim planom uređenja naselja Delnice, područja poslovne namjene K-1 i K-2.

**Žičara**

Smještaj žičare - gondole (turističke) na relaciji naselja Skrad i zone ugostiteljsko-turističke namjene Zeleni Vir (Općina Skrad) određen je PPUG Delnice i PPUO Skrada. Točna lokacija i način uređenja površina odredit će se razradom projektne dokumentacije, a na temelju provedenog postupka procjene utjecaja na okoliš, propisanog važećom Uredbom. Širina planiranog koridora za žičaru – gondolu iznosi **25 m**.

**Zračni promet**

Na području Grada Delnica, na lokaciji Delničko polje planirana je izgradnja heliodroma. Detaljnija obrada lokacije i uvjeti gradnje određeni su UPU naselja Delnice, područja poslovne namjene K-1 i K-2.

**Elektroničke komunikacije**

Republika Hrvatska smatra razvoj širokopojasnih mreža jednom od ključnih grana gospodarskog razvoja. S tim je ciljem od 2006. godine doneseno nekoliko uzastopnih Strategija razvoja širokopojasnog pristupa u Republici Hrvatskoj. Posljednji Nacionalni plan razvoja širokopojasnog pristupa u Republici Hrvatskoj u razdoblju od 2021. do 2027. godine usvojen je 2021. godine.[[49]](#footnote-49)

Telekomunikacijska infrastruktura Grada Delnica, kao osnova razvoja širokopojasnih mreža, obuhvaća žičnu i bežičnu mrežu. Uz to što je na području Grada ishodište područne telekomunikacijske infrastrukturne mreže, njime prolaze i međunarodni magistralni vodovi.

Sukladno uredbi o mjerilima razvoja elektroničke komunikacijske infrastrukture i druge povezane opreme[[50]](#footnote-50) na prostoru Grada Delnica nalazi se 6 elektroničkih komunikacijskih zona namijenjenih izgradnji samostojećih antenskih stupova. Od elektroničke komunikacijske infrastrukture evidentirano je:

* 19 baznih postaja
* 13 lokacija (broj lokacija na kojima se nalaze bazne postaje, uzevši u obzir činjenicu da bazne postaje različitih operatera mogu biti na istom antenskom stupu ili postojećem objektu)
* 1 antenski stup u vlasništvu operatora (broj antenskih stupova i samostojećih nosača u vlasništvu operatora javnih komunikacijskih mreža pokretnih komunikacija (VIPnet, Tele2, HT)
* 2 antenska stupa ostalih infrastrukturnih operatora
* 10 antenskih prihvata na postojećim objektima.

Primorsko-goranska županija pokrenula je projekt mrežne elektroničke komunikacijske infrastrukture i mrežnih usluga za potrebe korisnika na području PGŽ. Radi se o projektu e-Županija, a svrha je povezivanje lokalne samouprave, obrazovanja i industrije kao preduvjet za bržu primjenu novih ICT tehnologija i gospodarski rast. Za planiranje i izvođenje projekta izgradnje otvorene širokopojasne pristupne elektroničke komunikacijske mreže 2016. godine sklopljen je sporazum o suradnji između PGŽ i konzorcija jedinica lokalne samouprave (5 konzorcija). Kao nositelj konzorcija 9 jedinica lokalne samouprave Gorskog Kotara određen je Grad Delnice. Ovakvo udruživanje povećava mogućnost povlačenja novca iz EU fondova za razvoj širokopojasnog interneta na ruralnom području. Potrebno je pristupiti modernizaciji, obnovi i dogradnji postojeće, te izgradnji nove elektroničke komunikacijske infrastrukture i mreže kako bi se zadovoljili zahtjevi za sve većim prijenosnim brzinama i kvalitetnijim širokopojasnim uslugama u nepokretnoj i pokretnoj elektroničkoj komunikacijskoj mreži.

Razvoj i implementacija digitalne tehnologije predmetom je druge petogodišnje digitalne strategije „[Izgradnja digitalne budućnosti Europe](https://eur-lex.europa.eu/legal-content/en/TXT/?uri=CELEX%3A52020DC0067)” iz 2020. godine bila je usmjerena na tri ključna cilja u pogledu digitalnog napretka: tehnologiju u interesu građana, pravedno gospodarstvo koje potiče tržišno natjecanje te otvoreno, demokratsko i održivo društvo. Nakon toga je 2021. godini uslijedio desetogodišnji [digitalni kompas: europski pristup za digitalno desetljeće](https://eur-lex.europa.eu/legal-content/hr/TXT/?uri=CELEX:52021DC0118), u kojem su digitalne ambicije EU-a za 2030. godinu pretočene u konkretne zadatke.[[51]](#footnote-51) U Gradu Delnicama prepoznata je potreba razvoja digitalnih vještina stanovništva kroz obrazovne programe za školarce, ali i zaposlene te umirovljenike. Za mlade je važno da prepoznaju pokušaje dezinformiranja i prijevare te se djeca uče kako razumjeti i snaći se u mnoštvu informacija kojima su izložena na internetu. Digitalna infrastruktura i brze veze stanovnicima daje nove prilike i olakšava dostupnost uslugama. Grad Delnice planira edukaciju mladih radi stjecanja naprednih digitalnih vještina i STEM edukaciju (prirodne znanosti, informatika, inženjerstvo i matematika). STEM edukacije mladima nude interdisciplinarni (timski) pristup rješavanju problema.

**Energetska infrastruktura**

Iako područjem Gorskog Kotara prolaze najznačajniji energetski koridori, energetski sustav Grada Delnica obuhvaća elektroenergetski sustav i sustav distribucije plina. Pokrenute su aktivnosti na osmišljavanju projekata toplifikacije Delnica, odnosno projekata kogeneracijskih elektrana na drvnu biomasu (postupak istovremene proizvodnje električne i korisne toplinske energije u jedinstvenom procesu) radi osiguranja energetske samodostatnosti.

Elektroenergetski sustav je skup postrojenja i opreme namijenjene za proizvodnju, prijenos i distribuciju električne energije. Na području Grada Delnica postoji cca 4.000 kupaca električne energije kojom se opskrbljuju iz TS 35/20 kV Delnice. Osim kupaca u Gradu Delnice, konzum TS 35/20 kV Delnice čine i kupci općina Lokve i Ravne Gore. Godišnja potrošnje električne energije za Grad Delnice iznosi približno 33.000.000 kWh.

Tablica 14: Duljine i udjeli elektroenergetskih vodova

|  |  |  |  |  |  |
| --- | --- | --- | --- | --- | --- |
| **Naponska**  **razina voda** | **Nadzemni**  **vodovi (km)** | **Nadzemni**  **vodovi (%)** | **Podzemni**  **vodovi (km)** | **Podzemni**  **vodovi (%)** | **Ukupno (km)** |
| 35 kV | 31 | 56 | 24 | 44 | 55 |
| 20 kV | 14 | 12 | 106 | 88 | 120 |
| **UKUPNO** | **45** | **26** | **130** | **74** | **175** |

Izvor: HEP Operator distribucijskog sustava d.o.o., Elektroprimorje Rijeka

Na području Grada Delnice predviđena je izgradnja trafostanice 110/25 kV EVP Delnice, izvan građevinskog područja naselja Delnice. Trafostanica će se izgraditi za potrebe napajanja kontaktne mreže željezničke pruge kada dođe do njene rekonstrukcije, odnosno zamjene u napajanju sa sadašnjeg 35 kV istosmjernog na 25 kV izmjenično. Pritom će doći do proširenja postojeće trafostanice na istoj građevnoj čestici bez potrebe gradnje novih dalekovoda.

Budući 20 kV vodovi unutar građevinskih područja izvodit će se obavezno podzemnim kabelskim vodovima. Postupno će se podzemnim kabelima zamijeniti nadzemni vodovi koji danas prolaze kroz građevinska područja. Zbog povećanja sigurnosti u napajanju, buduću 20 kV mrežu treba razvijati na način da se većini trafostanica omogući dvostrano napajanje.

Od radova na elektroenergetskom sustavu planira se dovršenje elektroenergetskog razgraničenja Hrvatske i Slovenije u trupu planirane ceste Hrvatsko-Zamost, izgradnja 20 kV veze Malo Selo- Krašićevica, te prelaganje dijela 20 kV veze radi izgradnje ceste Gašparci-Hrvatsko.

Ukoliko dođe do povećane potrošnje elektro energije na dijelu mreže gdje je ona već izvedena, neophodno će biti dograditi postojeću 20 kV mrežu. Također, potrebno je izgraditi novu mrežu na područjima koja nisu elektrificirana.

**Obnovljivi izvori energije i zelena gradnja**

Prema Izmjenama i dopunama PPU, određeno je da se unutar granica građevinskog područja naselja dozvoljava gradnja objekata i uređaja za korištenje obnovljivih izvora energije. Obzirom da klimatski uvjeti ne daju pogodnost korištenja sunčeve energije, potrebno je razmotriti mogućnost korištenja energije vode.

Zelena gradnja na području Grada Delnica odnosi se na cjelovit, holistički proces osmišljavanja, izvedbe, održavanja, korištenja, upravljanja i obnove objekata temeljen na principu održivosti. Važno je pratiti način i količinu, te efikasnost potrošnje voda, rješenja vezana za krajobraz i ambijent interijera, odabir i način upotrebe ekoloških materijala, emisiju stakleničkih plinova iz objekta, energetsku učinkovitost. Korištenje obnovljivih izvora energije odnosno funkcionalnost objekta u budućnosti ima važnu ulogu.

Europska praksa pokazuje da se uloga javne vlasti najčešće očituje kroz različite oblike poreznih olakšica i sličnih poticaja kroz smanjenje ili ukidanje komunalnih doprinosa, što otvara prostor Gradu Delnice za snažnije poticanje zelene gradnje i korištenje obnovljivih izvora energije, odnosno vode.

**Cjevovodni promet – naftovod**

Područjem Grada Delnica prolazi trasa Jadranskog naftovoda duljine 11,45 km. Na trasi naftovoda smještena je blok-stanica Zalesina. Za Jadranski naftovod u postojećem koridoru jugoistočno od postojeće trase osigurava se prostor za:

* planirani magistralni naftovod Omišalj-Sisak (cijevi za povećanje kapaciteta)
* višenamjenske međunarodne produktovode za naftne derivate.

U sklopu izgradnje produktovoda planira se i izgradnja pretakališta / prihvatnih stanica čija će se točna lokacija definirati kroz projektnu dokumentaciju.

**Plinoopskrba**

Na području obuhvata Grada Delnica tvrtka Plinacro d.o.o. upravlja magistralnim plinovodom Pula- Karlovac DN 500/75. Plinovod je ukupne duljine 191.255 m, a duljina unutar granica Grada Delnica iznosi 11.405 m. Na području grada nalazi se MRS Delnice (mjerno redukcijska stanica) nazivnog kapaciteta 8.000 m³/h.

Desetogodišnjim planom razvoja plinskog transportnog sustava RH 2018. – 2027. planira se izgradnja magistralnog plinovoda DN 1000/100 za koji je izdana lokacijska dozvola. Zaštitni koridori plinovoda definirani su čl. 8. i 9. Pravilnika o tehničkim uvjetima i normativima za siguran transport tekućih i plinovitih ugljikovodika magistralnim naftovodima i plinovodima za međunarodni transport.[[52]](#footnote-52)

**Vodoopskrba i odvodnja otpadnih voda**

Djelatnost javne vodoopskrbe Grada Delnica organizirana je putem javnog isporučitelja vodne usluge Komunalac – vodoopskrba i odvodnja d.o.o. Delnice.

**Opskrba pitkom i tehnološkom vodom**

Prema podacima dobivenima od Hrvatskih voda, Vodno gospodarskog odjela za slivove sjevernog Jadrana duljina javne vodoopskrbne mreže na području Grada Delnica iznosi 48,63 km, a potrošnja pitke vode iznosi 2.550 l/stanovniku/mjesec.

**Odvodnja i pročišćavanje otpadnih voda**

Sustav odvodnje otpadnih voda Grada Delnica nije razvijen kao sustav vodoopskrbe, pa tako duljina kanalizacijske mreže iznosi 28,57 km. Izgrađen je i pušten u pogon uređaj za pročišćavanje otpadnih voda (UPOV Delnice) kapaciteta 6.600 ES (ekvivalent stanovnika) koji pokriva područje aglomeracije Delnice. U slijedećem periodu planira se nastavak izrade priključaka na izgrađeni kolektor fekalne odvodnje, a do sada je zaprimljeno 230 zahtjeva postojećih korisnika usluge vodoopskrbe.

Prema podacima Hrvatskih voda, Vodno gospodarskog odjela za slivove sjevernog Jadrana u tijeku je priprema investicije za izgradnju novih kolektora u duljini 10.300 m sa rekonstrukcijom postojeće mreže u duljini 1.735 m. Predmetna investicija sufinancira se iz Švicarske darovnice u svrhu poboljšanja vodno komunalne infrastrukture na području Grada Delnica, a realizirati će se do kraja 2023. godine. Otpadne vode s područja aglomeracije Delnice ispuštaju se u sustav javne odvodnje te se iste dovode do uređaja za pročišćavanje otpadnih voda i ispuštaju u prijemnik. Objekti unutar aglomeracije, a u naselju bez sustava javne odvodnje, svoje otpadne vode zbrinjavaju putem sustava interne odvodnje. Odvodnja otpadnih voda obavlja se putem sustava odvodnje koji se dijele na sustav javne odvodnje, interne i sustav urbane oborinske odvodnje.

**Sustav javne odvodnje**

Sustav javne odvodnje čine komunalne vodne građevine za javnu odvodnju kojima se prikupljaju i odvode komunalne otpadne vode do uređaja za pročišćavanje otpadnih voda, odnosno do mjesta ispuštanja u prijemnik, zajedno s pripadajućim uređajima, objektima i opremom, koji čine tehničku, odnosno tehnološku cjelinu, a služe za zaštitu voda i tla od onečišćenja. Prema načinu odvodnje sustav javne odvodnje aglomeracije Delnice je razdjelni.

**Sustav interne odvodnje**

Sustav interne odvodnje Grada Delnica spojen je najvećim dijelom na sustav javne odvodnje preko kanalizacijskog priključka čine kanalizacijski vodovi sa ili bez građevina za pročišćavanje otpadnih voda, crpne stanice i druge slične građevine za prikupljanje i odvodnju otpadnih voda iz građevina i drugih nekretnina u kojima nastaju otpadne vode, do kanalizacijskog priključka na sustav javne odvodnje.

**Sustav urbane oborinske odvodnje**

Sustav urbane oborinske odvodnje Grada Delnica čine cjevovodi, zatvoreni ili otvoreni kanali, prirodna korita, slivnici i druge građevine kojima se oborinske vode prikupljaju, pročišćavaju i odvode u sustav javne oborinske odvodnje ili izravno u prijemnik.

Slijedi prikaz razvojnih problema i potreba Grada Delnica vezanih uz infrastrukturu.

|  |  |
| --- | --- |
| Kanalizacijska odvodnja i stupanj obrade otpadnih voda zaostaju s obzirom na važnost nekontaminacije podzemnih voda na krškom području | Nastaviti izgradnju kanalizacijske odvodnje i sustava za obradu otpadnih voda te podizanje stupnja obrade otpadnih voda na postojećim sustavima |
| Visok trošak izgradnje nove vodoopskrbne mreže i zamjene postojeće te izgradnje sustava za sakupljanje i pročišćavanje komunalnih otpadnih voda s obzirom na malu gustoću naseljenosti i raspršenost naselja | Sufinancirati izgradnju sustava odvodnje i pročišćavanja otpadnih voda sa europske, državne i županijske razine s obzirom da očuvanje podzemnih voda ima širi zdravstveno-ekološki značaj |
| Niska razina iskorištavanja OIE za proizvodnju energije s obzirom na raspoloživost biomase i značajan vjetropotencijal | Poticati izgradnju pogona za proizvodnju električne energije prvenstveno vezane uz biomasu, vjetar i vodu |
| Veliki broj nepropisno izvedenih septičkih jama (crnih jama) | Dekarbonizirati mikroregiju zamjenom svih sustava grijanja na lož ulje sa sustavima na biomasu |
|  | Otvoriti punionice za elektro vozila u svakoj jedinici lokalne samouprave |

## Civilno društvo i krizna stanja

Uvidom u Registar udruga, koje vodi Ministarstvo uprave, na području Grada Delnice djeluje 85 udruga.

Udruga umirovljenika Grada Delnica veoma je aktivna te je u partnerstvu s Gradom Delnice krajem 2022. godine održala završnu konferenciju „Aktivni umirovljenici u Gorskom kotaru – program poticanja aktivnog starenja na području Gorskog kotara“. Projekt je ugovoren za sufinanciranje iz Europskog socijalnog fonda na pozivu „Pridruži se – Aktivni u mirovini“ – Jačanje sposobnosti organizacija civilnoga društva za unaprjeđenje mogućnosti aktivnog sudjelovanja i socijalne uključenosti umirovljenika. Vrijednost projekta je gotovo 90.000 eura.

Projekt se u 29-mjesečnom razdoblju bavio jačanjem kapaciteta Udruge umirovljenika Grada Delnica za provedbu programa aktivnog starenja kako bi se povećala kvaliteta života i socijalna uključenost umirovljenika na području Grada Delnica i Gorskog kotara. Tijekom trajanja projekta ostvarena je suradnja s istovjetnim umirovljeničkim udruženjima u osam od devet goranskih gradova i općina. Volonterski centar će i nadalje pružati usluge obrazovanja, informiranja te koordinacije volonterstva, ponajprije u lokalnoj zajednici, ali i ostalim dijelovima Gorskog kotara, s posebnom posvećenosti kreiranju programa namijenjenih pripadnicima treće životne dobi.

**Sustav zaštite i spašavanja**

Grad Delnice ima javnu vatrogasnu postaju. Dobrovoljna vatrogasna društva (DVD) djeluju u Brodu na Kupi, Delnicama, Lokvama, Blaževcima-Plemenitašu, Gomirju, Jablanu, Lukovdolu, Severinu na Kupi, Velikom Jadrču, Vrbovskom, Moravicama, Kupjaku, Ravnoj Gori, Staroj Sušici, Starom Lazu, Brod Moravicama, Skradu, Čabru, Gerovu, Plešcima, Prezidu i Tršću. Ravna Gora, Vrbovsko i Čabar imaju Vatrogasne zajednice. Dvije vatrogasne postaje djeluju u Gorskom kotaru na autocesti Rijeka-Zagreb i u sklopu su HAC-a (VP Javorova Kosa i VP Tuhobić).

Grad Delnice kao i ostale jedinice lokalne samouprave Gorskog kotara ima organiziran Stožer i postrojbu civilne zaštite. Na području Grada djeluje policijska postaja.

Hrvatska gorska služba spašavanja ima stanicu u Delnicama dok Zavod za hitnu medicinu Primorsko-goranske županije ispostave u Čabru, Delnicama i Vrbovskom, te dodatne jedinice hitne medicinske pomoći za vrijeme turističke sezone zadužene za intervencije na autocesti Rijeka - Zagreb. Stanica HGSS-a Delnice osnovana je 1971. godine nakon spasilačke akcije s planinarskog doma na Petehovcu u kojem je ostalo zameteno 120 gostiju. Stanica održava redovita dežurstva na skijalištima Petehovac i Begovo Razdolje gdje se svake sezone bilježi sve veći broj povreda skijaša, a samim time i broj intervencija. Kod vremenskih nepogoda (obilnih snježnih padalina) kada su zbog visokog snijega i snježnih nanosa mnoga sela i zaseoci ostajali po tjedan i više dana odsječeni, GSS se je jedna od bolje organiziranih službi koja može pružiti pomoć ljudima.

Na području Gorskog kotara u sklopu Društva crvenog križa PGŽ djeluju tri gradska društva - Delnice, Čabar i Vrbovsko.

U Gradu Delnice u sklopu Vojarne Drgomalj djeluje Bojna za specijalna djelovanja koja je uključena u sustav zaštite i spašavanja.

Slijedi prikaz razvojnih problema i potreba Gorskog kotara vezanih uz civilni sektor i krizna stanja.

Razvojni problemi i potrebe Grada Delnice u odnosu na civilni sektor i krizna stanja

|  |  |
| --- | --- |
| **Razvojni problemi** | **Razvojne potrebe** |
| Organizacije civilnog društva djeluju volonterski s malim sredstvima dobivenim najčešće iz natječaja za javne potrebe Grada Delnice | Osnažiti udruge koje međusobno surađuju te ih potaknuti na korištenje pomoći javnih institucija kod kandidiranja programa na europske, državne i županijske natječaje |
| Organizacije civilnog društva imaju slabu vidljivost i slabu međusobnu suradnju | Pružiti administrativnu, organizacijsku i tehničku pomoć goranskim udrugama pri organiziranju natjecanja, manifestacija i događaja kroz zajednicu sportova i zajednicu tehničke kulture Primorsko-goranske županije |
| Nedovoljna profesionalizacija civilne zaštite | Razvijati inovativna rješenja za ranu detekciju i sprječavanje šteta i katastrofa |

## Ruralni razvoj i upravljanje razvojem

**Ruralni razvoj**

Pristupanjem Hrvatske Europskoj uniji ruralni razvoj je prepoznat i na lokalnom nivou i provodi se između ostalog preko lokalnih akcijskih grupa (LAG) koje se dijelom financiraju iz nacionalnog Programa ruralnog razvoja u okviru Europskog fonda za ruralni razvoj. LAG-ovi su oblik lokalno-privatnog partnerstva – udruge koju čine predstavnici lokalne i područne (regionalne) vlasti, privatnog sektora i civilnog društva s uključenog područja. Cilj je održivo upravljanje prirodnim resursima i uravnotežen razvoj ruralnih krajeva. Prema OECD-u (Međunarodna organizacija za gospodarsku suradnju i razvitak) ruralne regiju su one u kojima je gustoća naseljenosti manja od 150 stanovnika po km², dok Europska unije ruralne regije definira kao područja s manje od 100 stanovnika po km². Primorsko-goranska županija je za definiciju ruralnog područja prihvatila definiciju iz Programa ruralnog razvoja RH za razdoblje 2014. – 2020.[[53]](#footnote-53) prema kojoj ruralno područje županije čine sve JLS na njezinom teritoriju, osim Grada Rijeke. LAG-a Gorski kotar financira se najvećim dijelom iz sredstava Programa ruralnog razvoja, iz podmjere 19, gdje je stavljeno na raspolaganje 25 % ukupno dodijeljenih sredstava. Rad LAG-a djelomično je sufinanciran i iz proračunskih sredstava PGŽ. U redovne godišnje prihode LAG Gorski kotar ulaze i članski doprinosi jedinica lokalne samouprave (JLS) s LAG područja (gradovi Čabar, Delnicei Vrbovsko te općine Brod Moravice, Fužine, Lokve, Mrkopalj, Ravna Gora, Skrad) te članarine članova LAG-a Gorski kotar. Navedeno otvara mogućnosti razvoja i povezivanja s drugim općinama i gradovima s obzirom na lokalnu razvojnu strategiju LAG-a te Fondove EU.

**Lokalna uprava**

Grad Delnice u samoupravnom djelokrugu obavlja poslove lokalnog značaja kojima se neposredno ostvaruju prava građana, a koja nisu Ustavom ili zakonom dodijeljeni državnim tijelima i to osobito poslove koji se odnose na: uređenje naselja i stanovanje, prostorno i urbanističko planiranje, komunalno gospodarstvo, brigu o djeci, socijalnu skrb, primarnu zdravstvenu zaštitu, odgoj i osnovno obrazovanje, kulturu, tjelesnu kulturu i šport, zaštitu potrošača, zaštitu i unapređenje prirodnog okoliša, protupožarnu zaštitu i civilnu zaštitu, promet na području grada, te ostale poslove sukladno posebnim zakonima.

Organizacijski ustroj Grada čine tri Upravna odjela gradske uprave i to: za financije i projekte, komunalni sustav, imovinu, promet i zaštitu okoliša te upravni odjel za lokalnu samoupravu, društvene djelatnosti i opće poslove. U Gradu Delnice ukupno je zaposleno 18 djelatnika.

Ukupni prihodi poslovanja u 2023. godini planirani su u iznosu od 9.731.034 eura. U strukturi prihoda poslovanja jedan od najvećih udjela imaju porezni prihodi (nenamjenski) sa 1.790.162 eura i prihodi od pomoći iz inozemstva i od subjekata unutar općeg proračuna u ukupnim prihodima (namjenski) sudjeluju sa 5.956.809 eura, prihodi od upravnih i administrativnih pristojbi, pristojbi po posebnim propisima i naknade u iznosu od 1.671.024 eura, prihodi od imovine planirani su sa 76.658 eura te prihodi od prodaje proizvoda i robe te pruženih usluga i prihodi od donacija sa 233.726 eura. Prihodi od kazni i upravnih mjera i ostalih prihoda planirani su sa 2.655 eura. Prijedlog rashoda i izdataka Proračuna Grada Delnica za 2023. godinu iznosio je 10.051.322 eura, što predstavlja povećanje za 10 % u odnosu na iznos proračuna za 2022. godinu. Projekcija ukupnih rashoda i izdataka za 2024. godinu iznosi 9.539.867 eura, a projekcija za 2025. godinu iznosi 8.628.196 eura.

Tablica 15: Ulaganja Grada Delnica u 2022. i 2023. godini

|  |  |  |
| --- | --- | --- |
| **Područje ulaganja** | **2022. u EUR** | **2023. u EUR** |
| Komunalna infrastruktura | 1.681.081,96 | 3.443.438,57 |
| Prijevoz/mobilnost | 51.933,64 | 51.934,00 |
| Obnovljivi izvori energije | 10.329.42 | 14.000,00 |
| Gospodarenje otpadom | 75.994.96 | 781.429,00 |
| Zone rekreacije i sporta | 242.187,94 | 2.329.952,00 |
| Zaštita prirodnih resursa/šume i vode | 6.928,53 | 7.964,00 |
| Zaštita kulturnih resursa | 132.46 | 8.318,00 |
| Poticanje zelene gradnje/obnova javnih zgrada | 204.155,55 |  |

*Izvor: Grad Delnice*

Rashodi Grada Delnica uključuju ulaganja u različita područja. Tijekom 2023. godine najveća ulaganja su bila u komunalnu infrastrukturu što je povećanje veće od 100 %, te u zone rekreacije i sporta. Vidljiva su i veća ulaganja u gospodarenje otpadom te manja ulaganja u obnovljive izvore energije. U poticanje zelene gradnje/obnovu javnih zgrada u 2023. nije bilo ulaganja.

Nadalje ulaganja u 2023. godini u javne potrebe u kulturi su 30.000,00 eura, što je neznatno povećanje u odnosu na 2022. godinu, 32.981,00 eura. Za redovnu djelatnost sportskih udruga u 2023. godini izdvojeno je 105.481,00 eura što je povećanje u odnosu na 2022. godinu za više od 15 %, 89.680,00 eura. Za potrebe humanitarnog rada Gradskog društva crvenog križa u 2023. godini izdvojeno je 12.410,00 eura, gotovo isto kao u 2022. godini, 12.409,00 eura. Za potrebe subvencioniranja korištenja Radničkog doma (najvećim dijelom za udruge) u 2023. uloženo je 5.300,00 eura, kao i u 2022. godini, ukupno 5.308,00 eura. Za potrebe javne vatrogasne postrojbe u 2023. godini ukupno je izdvojeno 45.366,00 eura, od čega za dobrovoljno vatrogasno društvo (DVD) u Brodu na Kupi 3.071,00 eura, a za potrebe DVD Delnica ukupno 41.631,00 eura a za potrebe Vatrogasne zajednice Grada Delnice 664,00 eura. U 2022. godini ukupno je uloženo 41.953,00 eura. Slijedi prikaz razvojnih problema i potreba Grada Delnica vezanih uz upravljanje (ruralnim) razvojem.

Razvojni problemi i potrebe Grada Delnica u odnosu na upravljanje razvojem

|  |  |
| --- | --- |
| **Razvojni problemi** | **Razvojne potrebe** |
| Nedovoljna vertikalna koordinacija institucija koje se bave razvojem Gorskog kotara | Jačati fiskalni i administrativni kapacitet Grada Delnice i učiniti ga održivim |
| Smanjena horizontalna komunikacija Grada Delnica i jedinica lokalne samouprave Gorskog kotara | Unaprijediti ulogu fiskalnih kapaciteta Grada Delnica kako bi bili u funkciji razvoja |
| Manji fiskalni kapacitet Grada Delnica po stanovniku | Ostvariti bolju administrativno-tehničku suradnju Grada Delnica i jedinica lokalne samouprave na području Gorskog kotara sa ciljem smanjivanja pojedinih troškova |
| Mali broj stanovnika i veliko geografsko područje utječe na manjak razvojnih projekata | Povećati broj razvojnih projekata |
| Nedostatna laganja u zelenu gradnju i obnovljive izvore energije | Povećati ulaganja u zelenu gradnju i obnovljive izvore energije |

## SWOT analiza

SWOT analiza je izrađena u suradnji sa Radnom skupinom Grada Delnice. Izrađena je na temelju podataka analize stanja i ocjene stanja po pojedinim sektorskim područjima. Analizom su definirane snage, slabosti, prilike i prijetnje kao ključne, a predstavlja polaznu točku za određivanje budućih razvojnih smjernica i strateškog okvira Zelenog plana razvoja Grada Delnice.

Tablica 16: SWOT analiza Grada Delnice

|  |  |  |
| --- | --- | --- |
|  | **SNAGE** | **SLABOSTI** |
| **Položaj i prirodna obilježja** | * Dobra prometna (željeznička i cestovna) povezanost područja s ostatkom RH kao i s inozemstvom | * Nedovoljno iskorišten geoprometni položaj * Nedovoljna valorizacija i gospodarsko korištenje prirodne baštine |
| **Stanovništvo i ljudski potencijali** | * Iskustvo i kompetencije u tradicionalnim zanimanjima šumarstvo, drvna industrija i eko-poljoprivreda * Aktivan civilni sektor | * Nepovoljna demografska kretanja i starosna struktura stanovništva * Negativan migracijski saldo * Prosječna obrazovanost stanovništva mikroregije u županijskim okvirima * Prosječna digitalna pismenost stanovništva mikroregije u županijskim okvirima * Prosječne neto plaće su ispod županijskog prosjeka * Nedovoljna razvijenost civilnog sektora iz tehničke kulture |
| **Obrazovanje stanovništva** | * 9 vrtića * 1 osnovna i 11 područnih škola * 3 srednje škole * 1 učenički dom * 1 osnovna glazbena škola i 2 područna odjela | * Nedostatak kapaciteta vrtića u Delnicama * Smanjenje broja učenika u osnovnim i srednjim školama * Ne postoji mogućnost cjeloživotnog obrazovanja organiziranog od strane JLS ili civilnog sektora kojeg sufinancira JL(P)S * Prosječni rezultati na državnoj maturi |
| **Zdravstvo i socijalne usluge** | * Dostupnost hitne pomoći i blizina doma zdravlja * Dostupnost stomatoloških ordinacija * Organizirana socijalna skrb | * Neujednačena dostupnost zdravstvenih usluga na području Grada Delnice * Nedovoljan kapacitet domova za starije osobe |
| **Gospodarstvo** | * Izletnički turizam vezan uz prirodna bogatstva * Tradicija šumarstva i drvoprerađivačke industrije; * Izvozno orijentirana industrija, integrirana u globalne lance vrijednosti; * Članstvo u Lokalnoj akcijskoj grupi; | * Ispodprosječna gospodarska razvijenost u županijskim okvirima; * Ispodprosječna produktivnost u županijskim okvirima; * Neatraktivnost poslovnih zona * Tehnološko zaostajanje (industrija na razini industrijske revolucije 2.0 i 3.0) * Nedovoljna usmjerenost poduzetnika na razvoj zasnovan na tehnologiji i inovacijama, istraživanju i razvoju * Nedostatak specifičnih turističkih usluga više dodane vrijednosti |
| **Infrastruktura** | * Cestovna i željeznička infrastruktura * Infrastruktura sustava zaštite i spašavanja * Rekreacijsko - sportska infrastruktura * Odgovarajuća energetska infrastruktura * Poslovna infrastruktura (dostupnost poslovnih zona | * Nedovoljno razvijena mreža vodoopskrbnog sustava i sustava odvodnje i pročišćavanja * Nedostatna telekomunikacijska infrastruktura (ne postoji optička infrastruktura) * Nedostatna dostupnost javnog prijevoza |

|  |  |  |
| --- | --- | --- |
|  | **PRILIKE** | **PRIJETNJE** |
| **Položaj i prirodna obilježja** | * Velika biološka i krajobrazna raznolikost i bogatstvo * Šumsko i vodno bogatstvo | * Klimatske promjene * Nemogućnost upravljanja resursima zbog centralizacije (šume, vode, državno poljoprivredno zemljište) |
| **Stanovništvo i ljudski potencijali** | * Nove mogućnosti rada - rad od kuće * Nova generacija tradicionalnih zanimanja temeljena je na naprednim tehnologijama, spoj prirode i suvremenih tehnologija i visoke produktivnosti prilika je mladom i visokoobrazovanom stanovništvu za ostvarenje potencijala | * Nespremnost na promjene i cjeloživotno učenje * Daljnja urbanizacija Republike Hrvatske |
| **Obrazovanje stanovništva** | * Cjeloživotno obrazovanje putem modernih komunikacijskih alata (učenje na daljinu) * Škola u prirodi kao novi edukacijski trend | * Neusklađenost sustava obrazovanja i potreba gospodarstva |
| **Zdravstvo i socijalne usluge** | * Razvoj tehnologije u medicini (npr. telemedicina) | * Nedostatan broj zdravstvenih radnika |
| **Gospodarstvo** | * Blizina mora i turističkih destinacija na moru * Rast popularnosti outdoor i eko turizma * Novi trendovi koji povezuju šumu, medicinu i zdravstveni turizam * Aktivni pristup daljnjoj digitalizacija i automatizaciji industrijske proizvodnje * Raspoloživost značajnih fondova i financijskih instrumenata * Rast potražnje za eko-poljoprivrednim proizvodim; * Potencijali za razvoj obnovljivih izvora energije * Trend korištenja drva u gradnji * Trendovi koji vode ka zabrani korištenja lož ulja za grijanje ubrzati će korištenje biogoriva | * Nepovoljno poslovno okruženje u odnosu na susjednu Sloveniju i Priobalje * Nedovoljan stupanj fiskalne i funkcionalne decentralizacije i prenaglašena uloga središnje države |
| **Infrastruktura** | * Globalni razvoj MaaS sustava mobilnosti | * Visoki troškovi održavanja komunalne infrastrukture obzirom na malu gustoću naseljenosti * Nepostojanje infrastrukture za širokopojasni internet velike brzine na cijelom području mikroregije (više od 100 Mbps) |

# Analiza razvojnih potreba i potencijala Grada Delnica

Analiza razvojnih potreba i potencijala Grada Delnica sadrži najvažnije razvojne odrednice u području [održivog upravljanja okolišem](#_Toc61435403) i kružnog gospodarstva, održivog prijevoza i zelene mobilnosti, [[energetske tranzicije i niskougljičnog razvoja te](#_Toc61435398) zelene gradnje.](#_Toc61435401) Razmatra se i budući razvoj turizma u kontekstu sportskog i ruralnog turizma. Poseban naglasak je na društvenim inovacijama i pametnom razvoju kao potpori i implementaciji tehnoloških rješenja u funkciji kvalitete života stanovništva Grada Delnice.

## Održivo upravljanje okolišem / kružno gospodarstvo

Održivo upravljanje okolišem i zelenim površinama na području Grada Delnica obuhvaća upravljanje šumama i vodama, zaštićenim područjima, održivu poljoprivredu, ruralni turizam i kružno gospodarstvo posebno u dijelu gospodarenja otpadom. Veliki značaj ima održavanje zelenih površina što doprinosi društvenoj i rekreacijskoj funkciji razvoja bitnoj za zdravlje i kvalitetu života stanovnika. Postojeći obim zelenih površina Grada Delnica na dugi rok treba zadržati i povećati, na način da se to utvrdi prostornim planom.

Socioekonomske prilike poput promjene demografske strukture stanovnika i napuštanje tradicijskih ekonomskih djelatnosti dovode do zapuštanja okolnog krajobraza. Očuvanje izgleda naselja Grada Delnica može se postići uređenjem okućnica uz primjenu autohtonih sorti stabala i biljaka. Također, potrebno je izbjegavati širenje građevinskih područja naselja, osobito kod negativnih demografskih pokazatelja čime se potiče obnova i ponovno korištenje postojećih građevina. Umjesto širenja građevinskih područja na tradicionalne obradive površine, potrebno je poticati proizvodnju hrane te omogućiti rad i razvoj obiteljskih poljoprivrednih gospodarstava.

Analiza potencijala Grada Delnica u kontekstu zelenog gospodarstva ukazuje na potrebu za većim zapošljavanjem radnog stanovništva u djelatnostima sekundarnog sektora i to, prerađivačka industrija, opskrba električnom energijom, klimatizacija, vodoopskrba, gospodarenje otpadom, te djelatnost sanacije okoliša i građevinarstvo. Inovativno projektiranje, izgradnja i proizvodnja niskoenergetskih / zelenih zgrada i kuća mogu biti pokretači gospodarskih aktivnosti Grada Delnica. Mogućnosti modularne gradnje s drvenim elementima pritom dopuštaju fleksibilnost u namjeni stambenih prostora koji se time lako mogu prenamijeniti u uredske prostore i drugo.

Sve ove djelatnosti imaju mnoge direktne i indirektne učinke, kroz zapošljavanje, poreze i drugo. Značajnu ulogu ima i tercijarni sektor, i to zeleni / ruralni turizam, koji ima sve preduvjete da pridonese zaštiti i obnovi prirodnih resursa.

Gospodarenje otpadom na području Grada Delnica treba unaprijediti posebno obzirom na stopu odvajanja otpada te nedostatnog kompostiranja. Iako količine otpada u odnosu na broj stanovnika nisu velike, ipak iskorištavanje vrijednih sastojaka u materijalne i/ili energetske svrhe te trajno odlaganje treba znatno unaprijediti. Daljnji razvoj sustava odvojenog sakupljanja otpada treba usmjeriti prema selekciji odvojeno sakupljenog otpada i odvojenom sakupljanju biootpada. Planirana izgradnja sortirnice je veliki iskorak no potrebno je izgraditi i kompostanu. Za kompostanu se predlaže izrada studije gospodarske opravdanosti i donošenje odluke o lokaciji za gradnju te o odabiru tehnologije. Pored toga, sa ciljem podizanja učinkovitosti efikasnosti odvojenog sakupljanja otpada, treba riješiti problem dodatnih ulaganja, osobito u informatičke sustave za praćenje prikupljanja i obrade otpada. Jedan od ciljeva zelenog gospodarstva je minimizirati količine otpada i nusproizvode te obnova prirodnog kapitala i zamjena neobnovljivih izvora energije obnovljivim izvorima, što dodatno potencira mogućnosti razvoja Grada Delnica.

Nadalje, unatoč brojnim resursnim mogućnostima Grad Delnice nema zelenih investicija kojima su u fokusu proizvodni procesi i tehnologije koje se baziraju na poboljšanju energetske učinkovitosti kao i na učinkovitom gospodarenju otpadom i recikliranju. Prijelaz na zeleno gospodarstvo za Grad Delnice je prilika za povećanje konkurentnosti, osiguranje dobrobiti stanovništva i potpora održivom i kvalitetnijem zapošljavanju.

Politike zapošljavanja i tržište rada na području Grada Delnica i cijelog Gorskog kotara te PGŽ u cjelini treba imati proaktivnu ulogu u potpori stvaranju novih radnih mjesta te u usklađivanju zahtjeva za radnom snagom i vještinama povezanim s prijelazom na zeleno i učinkovito gospodarstvo.

## Održivi prijevoz /zelena mobilnost

Od svih oblika prometnog sustava najčešće prometnu infrastrukturu na brdsko planinskom području čine cestovni i željeznički promet. Zbog nedovoljnih autobusnih međumjesnih linija, udaljenosti i raštrkanosti naselja u cestovnom prometu na području Grada Delnica prometuje se osobnim automobilom. Javni prijevoz se odvija jedino autobusom i to ponajviše u svrhu obrazovanja za djecu i to u najvećoj mjeri za lokalno stanovništvo koje ne posjeduje osobni automobil. Zbog velikog problema, iseljavanje stanovništva iz manjih udaljenih naselja u takvim područjima, neke autobusne linije se ukidaju zbog ekonomske neisplativosti. Stanovništvo je prisiljeno snalaziti se na razne načine kako bi obavilo životne obveze u pojedinim mikro centrima. Nedostatak prijevozne ponude u kontekstu željezničkog prijevoza u korelaciji je s udaljenošću trase linije od naselja, niskom frekvencijom polazaka i slabom prijevoznom ponudom u poslijepodnevnim satima što onemogućava prijevoz djeci i mladima na izvanškolske aktivnosti zbog samo dva ili tri dostupna dnevna polaska.

Razvidno je da je Hrvatskoj u cjelini potrebna modernizacija i rekonstrukcija postojećih željezničkih pruga i to etapno po dionicama, kako bi se uklonila uska grla posebno kroz Gorski kotar. Dugi niz godina u planu je izgradnja drugog kolosijeka između Rijeke i Delnica te rekonstrukcija postojeće trase, čime bi se povećali sadašnji kapaciteti pruge i unaprijedio promet u željezničkom sustavu PGŽ, a time i kroz Gorski kotar. Također potrebno je primjereno povezati Grad Delnice sa Rijekom i Zagrebom. Povećanjem prometovanja vlakova u odnosu na cestovni promet posredno se doprinosi manjem zagađenju koje, poznato je željeznički promet u odnosu na ostale oblike prijevoza ima na okoliš.

Veliki potencijal za uštede energije na području Grada Delnica je u održivom prijevozu, kako s aspekta infrastrukture tako i s aspekta energetski učinkovitijih vozila. Postoji niz preduvjeta za dugoročni razvoj sustava elektro mobilnosti i uspostavu adekvatne infrastrukture za punjenje električnih i hibridnih vozila. Osim stupnja razvijenosti iznad prosjeka Hrvatske postoji potencijal proizvodnje električne energije potrebne za napajanje vozila iz postojećih i planiranih postrojenja. Na taj način bi se ostvarilo željeno smanjenje emisija stakleničkih plinova iz prometa, odnosno doprinijelo nastojanjima u borbi protiv klimatskih promjena. Uz vozila na električni pogon, treba poticati i vozila koja kao pogonsko gorivo koriste plin u cestovnom prometu uz paralelnu izgradnju infrastrukture odnosno uspostavu mreže punionica za vozila na plin i elektro vozila.

## [[Energetska tranzicija ka niskougljičnom razvoju /](#_Toc61435398) Zelena gradnja](#_Toc61435401)

Tranzicija energetskog sektora na području Grada Delnica još uvijek nedovoljno uključuje povećanje energetske učinkovitosti, razvoj tržišta energije, povećanje korištenja obnovljivih izvora energije (OIE), posebno vode i vjetra te povećanje kvalitete gospodarenja energijom. Istovremeno potrebno je uz korištenje novih (smart) tehnologija podizati razinu informiranosti stanovništva i poduzetnika/gospodarstva. Energetska učinkovitost kao prva sastavnica energetske tranzicije s ciljem smanjenja potrebe za energijom, znatno može doprinijeti smanjenju proizvodnje i emisije CO2.

Obnovljivi izvori energije (OIE) na području PGŽ i Grada Delnica još uvijek su nedovoljno iskorišten potencijal i mogućnosti uporabe energije sunca, vjetra, biomase i malih vodotoka. Instalirani proizvodni kapaciteti obnovljivih izvora energije i kogeneracije su na području Grada Delnica skromni i niske ukupno instalirane snage.

Drvo, kao glavni izvor biomase u PGŽ pa time i na području Grada Delnica ima svoja ograničenja, budući je obnovljivi izvor energije samo dok se iskorištava u granicama godišnje sječive mase, a koja iznosi 569.000 m3. No obzirom na sadašnju proizvodnju još uvijek ima prostora za poticanje korištenja kogeneracijskih postrojenja na drvnu masu (obzirom na dostupnu sirovinu). Zbog toga je sagrađeno postrojenje za proizvodnju peleta u poslovnoj zoni Lučice. Proizvodnja je najvećim dijelom namijenjena izvozu.

U cilju veće uporabe obnovljivih izvora energije, značaj malih hidroelektrana (do 10 MW) je velik. Planirane lokacije na području Grada Delnice za izgradnju malih, mini i mikro hidroelektrana su uglavnom na slivu Kupe i Kupice. No, potrebno je istražiti, a potom koristiti potencijal MHC (malih hidrocentrala) na području cijelog vodoopskrbnog sustava kojim upravlja komunalno društvo Grada Delnica.

U tranziciji od neobnovljive do uporabe obnovljivih izvora energije, u obrascima potrošnje i upotrebi reciklažnih materijala, tehnologija i energetska učinkovitost su značajni pokretači.

Međutim, izazov će biti razvijanje potrebne stručnosti i implementacija znanja te utjecaj na promjene u ponašanju stanovništva obzirom da postoji dugoročna praksa neodrživog korištenja energije.

## Zelena gradnja

Iako je prema definiciji zelena zgrada, zgrada koja svojim dizajnom, izgradnjom ili radom smanjuje ili uklanja negativne utjecaje te može stvoriti pozitivne utjecaje na klimatsko i prirodno okruženje. Zelene zgrade čuvaju dragocjene prirodne resurse i poboljšavaju kvalitetu života. Postoji nekoliko značajki koje građevinu mogu učiniti zelenom. To uključuje:[[54]](#footnote-54)

* učinkovito korištenje energije, vode i ostalih resursa
* korištenje obnovljivih izvora energije, poput vode, vjetra ili sunca
* mjere zagađenja i smanjenja otpada, te omogućavanje ponovne uporabe i recikliranja
* dobru kvalitetu zraka u zatvorenom prostoru
* upotrebu materijala koji su netoksični, etični i održivi
* razmatranje pitanja okoliša u projektiranju, izgradnji i proizvodnji
* razmatranje kvalitete života u projektiranju, izgradnji i pogonu
* dizajn koji omogućava prilagođavanje promjenjivom okruženju

Bogatstvo drvnom sirovinom, njena pristupačnost te znanje i vještine prerade drva čine drvo izvornim građevnim materijalom na području Grada Delnica. Zahtjevi za smanjenjem emisije stakleničkih plinova u industriji odnosi se i na graditeljstvo kao sektor koji jako pridonosi onečišćenju okoliša, pogotovo proizvodnjom cementa i betona. Obrada drva zahtjeva manje troškova i energije u odnosu na beton i čelik te stvara ostatke koji se koriste za proizvodnju toplinske i zvučne izolacije i kao ogrjev. Međutim, prijelaz na prirodne materijale poput drva još uvijek je opterećen pitanjima koja se odnose na dugotrajnost drva, zapaljivost, izolacijska svojstva, upijanje vlage, djelovanje štetočina i zastarjelost, iako je drvo prirodni materijal, bez štetnih svojstava i spojeva i ne emitira štetna zračenja. Svojstva toplinske zaštite i sprečavanje kondenzacije čine ga pogodnim materijalom za fasadne obloge kuća, stijenke zidova, namještaj te stolariju. Drvo ima svojstvo samoregulacije mikroklime te je kao građevni materijal puno elastičniji od cigle i betona. Obzirom da može preuzeti velika naprezanja manje je osjetljivo kod vremenskih nepogoda i potresa. Drvo dodane vrijednosti i projektirani drvni proizvodi zbog manje karbonske intenzivnosti znatno mogu doprinijeti razvoju zelenog gospodarstva Grada Delnica, a sve važnija postaje njegova dizajnerska i estetska vrijednost. Tradicija i kultura proizvođača svakako bi pridonijela funkcionalnosti, pouzdanosti, kvaliteti i promociji takvih proizvoda. Upravo to je prilika za inovativne projekte i zapošljavanje mladih na poslovima gdje se traže pametna/tehnološka, inovativna i funkcionalna rješenja. Pri tom je potrebno osnažiti razumijevanje percepcije mladih o preradi drva. Važno je provoditi različite aktivnosti te omogućiti pristup informacijama, uz istovremeno promicanje formalnog i neformalnog učenja.

Činjenica je da se u zgradama troši oko 40% od ukupne potrošnje energije, stoga je izuzetno važna njihova energetska učinkovitost tj. osiguravanje minimalne potrošnje energije da bi se postigla optimalna ugodnost boravka i korištenja zgrade. Kao značajni potrošači, zgrade imaju i veliki potencijal za uštedu energije. Za područje Grada Delnice to su važne činjenice znajući da su zime duge i hladne te je povećana potrošnja energije iz različitih izvora, posebno drva. Problem zelene gradnje povezan je s dostupnošću odgovarajućih materijala te troškova obnove zgrada koje smanjuju ili uklanjaju negativne utjecaje te stvaraju pozitivne utjecaje na klimatsko i prirodno okruženje. Svakako treba poticati gradnju tradicijskih drvenih nisko energetskih kuća te ulagati napore u revitalizaciju i obnovu praznih i napuštenih zgrada i prostora. Prazni i neodgovarajući prostori na taj način mogu postati mjesta društvenog okupljanja odnosno mogu imati više namjena. Društveni dom, kino ili tržnica, važna su mjesta za lokalnu zajednicu i poduzetnike budući potiču mnoga društvena događanja i okupljanja, ali imaju obrazovnu, kulturnu ali i drugu funkciju. Projekt obnove kina u Gradu Delnicama u multifunkcionalni prostor doprinijet će kvaliteti i razvoju civilnog društva, te omogućiti djelovanje i drugim zainteresiranim dionicima.

## Zeleni/ruralni turizam

Zeleni turizam nije posebna vrsta turizma, nego koncept zelenog razvoja, koji treba uključiti u sve razine planiranja turizma i turističkog razvoja Grada Delnica.[[55]](#footnote-55) Zeleni turizam se ubrzano razvija pod utjecajem velikih pritisaka rastuće turističke industrije na okoliš, ali i sve veće potražnje za zelenim turističkim destinacijama. Razvoj zelenog turizma ovisi o raznim dionicima na području Grada Delnica te donositeljima odluka kao TZ Gorski kotar i Grada Delnica. Pritom u fokusu Grada Delnica treba biti zaštita okoliša. Razvidno je da upravljanje destinacijom (Grad Delnice) treba sagledati razvoj zelenog turizma u smislu stvaranja poticajnog okruženja koje će svim dionicima pružiti potporu u ozelenjivanju turizma. Poznate su negativne implikacije turizma na okoliš i povezanost elemenata okoliša i razvoja turizma. Prednosti Grada Delnica kao turističke destinacije su u očuvanim resursima i dosadašnjoj brizi u zaštiti okoliša. Razvoj zelenog turizma Grada Delnica treba sagledati na način da se certificiraju turistički objekti, ili destinacija u cjelini. Zeleni certifikat je potvrda da se destinacija ili poslovni subjekt ponašaju odgovorno prema ekološkom, ekonomskom i socijalnom okolišu te ulažu financijska i nefinancijska sredstva u smanjenje vlastitih negativnih utjecaja na okoliš, kao i na zadovoljenje potreba turista.

Master plan turističkog razvoja Gorskog kotara iz 2020. godine[[56]](#footnote-56) važan je dokument razvoja zelenog turizma. No svaka je destinacija jedinstvena, stoga je potrebno uvažiti specifičnosti i izazove Grada Delnica / kako bi se kreiralo okruženje za razvoj zelenog turizma. Potrebno je privući investicije koje bi omogućile inovativan pristup razvoju turizma te primjenu tehnologija s ciljem zaštite okoliša i stvaranja dodanih vrijednosti kako za lokalnu zajednicu tako i za turiste. Da bi se to postiglo potrebno je održivo koristiti prirodne i druge resurse, dugoročno smanjiti proizvodnju otpada, održavati bioraznolikost, davati podršku lokalnom gospodarstvu te snažnije uključiti lokalnu zajednica u razvoj turizma. Grad Delnice treba poticati ruralna/obiteljska gospodarstva na proizvodnju lokalnih proizvoda (meda, bobičastog voća, i drugo) i tako unaprijediti turističku ponudu. Lovni turizam istovremeno može upotpuniti iskustveni doživljaj kroz gastronomsku ponudu jela i proizvoda od divljači.

Obzirom na prirodni okoliš i vodne resurse Grad Delnice može urediti eko kamp (do 70 smještajnih jedinica/drvenih bungalova) koji će u potpunosti biti energetski neovisan te infrastrukturno opremljen s najmanjim mogućim zadiranjem u prostor.

Sportski i rekreativni turizam u zimskim mjesecima, no zbog klime i cjelogodišnji, dovršenjem izgradnje sportsko-rekreacijskog centra značajno će doprinijeti razvoju destinacije.

Kako Gradu Delnice nedostaju smještajni kapaciteti, manji difuzni hoteli visoke kategorije mogu biti rješenje.

Pritom svakako treba investitore obvezati na zelenu gradnju i niskougljična rješenja prilikom odabira energenata.

## Društvene inovacije / pametni razvoj

U kontekstu zelene javne uprave, efikasnost i učinkovitost važna je s aspekta brzine provođenja administrativnih postupaka i kapaciteta za privlačenje investicija. No posebnu važnost za Grad Delnice daje uvođenje zelenih praksi u poslovanje, kao i odgovorno izvještavanje.

Grad Delnice je 2004. godine potpisao Povelju europskih gradova i mjesta o održivosti (Aalborg, Danska)[[57]](#footnote-57) i tako preuzeo odgovornost za zeleno upravljanje te obvezu informiranja o istom. Standardizirana praksa izvještavanja o održivom razvoju u svijetu podrazumijeva nefinancijski izvještaj koji uključuje ekonomske, okolišne i društvene aspekte te je tematski povezan sa globalnim ciljevima održivog razvoja. U tom smislu Grad Delnice treba težiti izradi nefinancijskih izvještaja.

Grad Delnice sudjeluje u radu koordinacije gradova i općina Gorskog kotara, što daje mogućnost transfera znanja, jačanja kapaciteta te uključivanja u zajedničke projekte prilikom apliciranja na EU fondove.

Tehnološke inovacije na području Grada Delnice još nisu dovoljno zaživjele, na način da nude praktična i odmah primjenjiva rješenja, također često nedostaje ekološki i društveni aspekt. Društvene inovacije u Gradu Delnicama trebaju biti prepoznate kroz zadovoljavanje društvenih potreba i zahtjeva stanovnika i unaprjeđenje kvalitete života. Također trebaju doprinijeti učinkovitoj upotrebi resursa (ljudskih, financijskih i drugih) te više poticati pojedince i zajednicu da djeluju kao su-kreator/i i rješavaju probleme. U tom smislu društvene inovacije na području Grada Delnice mogu pozitivno djelovati na zapošljavanje, ublažavanje starenja populacije, pristupu utemeljen na društvenim potrebama (zdravstvo, školstvo, promet, javna dostupnost usluga i drugo). Grad Delnice treba potaknuti razvoj inovacijskog okruženja na način da osmišljava sheme i poticaje za razvoj društvenih inovacija koje nisu podržane državnim, regionalnim ili tržišnim mehanizmima, a doprinose ublažavanju klimatskih promjena. Pri tom je važno osnaživanje i snažnije uključivanje stanovnika.

## Prikaz rezultata istraživanja o stavovima i mišljenima stanovnika

## Grada Delnice

Društvene inovacije kao oblik inovativnog pristupa društveno-ekonomskim problemima, uključujući i probleme zaštite okoliša, prometa, zdravlja i sl., značajan su korak ka razvoju održivih i zelenih gradova, uz povećanu kvalitetu života stanovništva.

Uključivanje stanovnika u postupke planiranja i odlučivanja pretpostavka je urbane / javne / svake demokracije koja poštuje model upravljanja koji se temelji na participativnom planiranju javnih prostora. Javni prostori su važan i nezaobilazan dio svakodnevnog života. To su ulični prostori, trgovi, parkovi, dječja igrališta i druga mjesta na kojima se ljudi okupljaju, druže, rekreiraju ili jednostavno opuštaju u šetnjama i drugim aktivnostima. Javni prostori su idealan način razvoja partnerstva između gradskih vlasti i stanovnika zbog mogućnosti uključivanja građana svih dobi (od najmanjih do najstarijih), potenciranja pripadnosti zajednici, lokalnog razvoja, očuvanja okoliša, prometnih rješenja kroz konkretne aktivnosti i primjenu. Stanovnici tako najbolje mogu vidjeti konkretne rezultate svog rada. Također važno je da stanovnici sudjeluju u planiranju i korištenju proračunskih sredstava.

**Opis uzorka ispitanika prema osnovnim obilježjima**

Istraživanje je provedeno na uzorku od 140 stanovnika. Od ukupno promatranog uzorka, 74 % ispitanika nastanjeno je u naselju Delnice (ima prijavljeno prebivalište). Prema spolu 65,7 % bilo je žena odnosno 34,3 % muškaraca. Prema dobi 51,4 %ispitanika je u dobi od 41-65 godina, 27,9 % u dobi od 26-40 godina te 7,1 % u dobi ispod 18 godina te gotovo 7 % iznad 65 godina. Prema obrazovnoj strukturi najviše je ispitanika sa završenom višom školom i fakultetom, 49,3 %, te sa srednjom školom 37,9 % ispitanika. Sa magisterijem ili doktoratom bilo je 10,7 ispitanika.

***Pitanja i odgovori***

**Koje izvore energije koristite za grijanje Vašeg doma?**

Vidljivo najveći broj stanovnika/odgovora, njih 93, što predstavlja 66,4 % potvrđuje da za grijanje najviše koristi kruta goriva, drva i ugljen. Slijede peleti (50 ispitanika ili35,7 %), lož ulje te električna energija (13 ispitanika ili 9,3 %).

**Koliko učestalo u tjednu za privatne potrebe koristite motorno vozilo (automobil)?**

Najveći broj ispitanika, 54,3 % koristi motorno vozilo (automobil) svakodnevno, a 16,4 % često. Ponekad automobil koristi 15,7 % ispitanika.

**Koliko učestalo u tjednu za privatne potrebe koristite nemotorizirana prijevozna sredstva (npr.bicikl) ?**

Od 46 odgovora, 40 % ispitanika odgovorilo je da ponekad koristi bicikl, 23,6 % gotovo nikada ne koristi bicikl.

**Koliko učestalo u tjednu za privatne potrebe koristite javni prijevoz (vlak, autobus)?**

Od ukupnog broja odgovora, čak 55 % ispitanika izjasnilo se da nikada ne koristi javni prijevoz, 24,3 % gotovo nikada te 14,3 % ispitanika ponekad. Zanemarivo mali broj je korisnikom javnog prijevoza.

**Podržavate li i sudjelujete u aktivnostima na području grada povezanih s očuvanjem okoliša?**

Na ovo pitanje 47,1 % ispitanika dalo je pozitivan odgovor no bez sudjelovanja, 30,7 % podržava i sudjeluje u aktivnostima, a 22,1 % ispitanika odgovorilo je da nije upoznato s aktivnostima očuvanja okoliša.

**Poduzimate li ili planirate financijska ulaganja koje doprinose smanjenju klimatskih promjena i zaštiti okoliša (npr. povećanje energetske učinkovitosti stambene jedinice, ulaganje u obnovljive izvore energije)?**

Na navedeno pitanje najveći broj odgovora, čak 52,9 % stanovnika ne poduzima, ali planira financijska ulaganja kako bi doprinijeli energetskoj učinkovitosti vlastita doma, a 29,3 % poduzima odgovarajuće aktivnosti. Ne poduzima niti planira nikakve aktivnosti 17,9 % ispitanika.

**Na ponuđene odgovore o aktivnostima stanovnika koja doprinose zelenom razvoju**, najveći broj odgovora se odnosi na, smanjenje količine bačenog otpada, smanjenja korištenja zagađivača, npr. krutih goriva, kod kupovine kućanskih aparata odabir A energetske klase, postojeći uzgoj voća i povrća za vlastite potrebe. Pojedini ispitanici čak 20 % prikuplja kišnicu, te koristi uređaje za kontrolu potrošnje energije, te posjeduje električno vozilo.

**Odaberite javne usluge i infrastrukturu Grada Delnica za koje smatrate da ih je potrebno unaprijediti.**

Odgovori na ovo pitanje uglavnom su obuhvatili sve ponuđene javne usluge za koje stanovnici misle da ih treba unaprijediti i to slijedom: energetska učinkovitost kuća i zgrada, (91 ispitanik ili 65 %), odvoz i zbrinjavanje otpada (82 ispitanika ili 58,6 %), slijedi područje prostornog planiranja (71 ispitanik ili 50,7 %), dječja igrališta i rekreacijski sadržaji i upravljanje prometom (pješačke zone, biciklističke staze, parkirališta, prometna regulacija), kvaliteta vode i zraka, uređenost, opremljenost i čistoća javnih površina i prostora (rasvjeta, spremnici za otpad, klupe) zelene površine, rijeke i potoci, otpornost na elementarne nepogode.

**Odaberite pojmove za koje smatrate da definiraju viziju Grada Delnice kao zelenog grada.**

Rezultati su očekivano uključili sve ponuđene odgovore od kojih je kvaliteta života po važnosti na prvom mjestu, slijede zelene površine i pristupačnost javnim uslugama, očuvanje i zaštita resursa, bioraznolikost, inovativna rješenja, mobilnost te otpornost na elementarne nepogode.

**Zaključci istraživanja i otvorena pitanja**

* otvorenost i transparentnost grada te uvažavanje mišljenja stanovništva treba osnažiti, kao što je potrebno još jače naglasiti i promovirati inicijative iz područja brige o okolišu, posebno zbrinjavanja otpada i kvalitete zraka
* korištenje obnovljivih izvora energije treba više poticati te ukazivati na dobrobiti i učinke posebno financijske
* pitanje javnog prijevoza posebno međumjesne i regionalne povezanosti traži zajednički pristup svih dionika kako promet ne bi dodatno otežavao život stanovnika
* željeznički promet treba imati veću ulogu u međugradskom povezivanju
* uočena je niska pozitivna povezanost između spremnosti na financijsko investiranje u zelene prakse i obrazovanja, što upućuje na to da su obrazovanije osobe sklonije odvojiti nešto više sredstava za ekološki prihvatljivije proizvode.

# Zeleni izazovi

Sumirajući razvojne potrebe i potencijale definirana su tematska područja postavljena kao ključni razvojni izazovi. Navedeno uključuje funkcionalna naselja i održivi stil života, rješenja temeljena na prirodi, kružnoj i zelenoj ekonomiji, te uključivom gradu, naglašava zelenu gradnju, te povezanost i učinkovitiju mobilnost.

Mnogo je izazova pred Gradom Delnice, no transformacija ka održivosti i višoj kvaliteti života stanovnika već je započela. Implementacijom/provedbom pojedinih/zelenih politika Grad se može transformirati u samodostatni Grad.

**Funkcionalna naselja nisu samo suvremeni koncept, to su** politike i intervencije koje u naseljenom prostoru potiče razvoj lokalnih naselja i povezanih susjedstva. Stanovnicima Grada Delnice treba omogućit jednostavan pristup namirnicama i svježoj hrani, zdravstvenoj skrbi, zabavnim i kulturnim, sportskim i rekreacijskim sadržajima i javnim površinama. Većinu potreba stanovnici će moći zadovoljiti šetnjom ili vožnjom biciklom od svog doma, što je važno za lokalni, zdraviji i održiviji način života. Izazov će biti kako unaprijediti samostalnu i funkcionalnu zajednicu u kojoj ljudi mogu živjeti, raditi i pristupati osnovnim uslugama bez potrebe putovanja na velike udaljenosti. Prisutnost manjih ureda, coworking i poslovnih prostora pružit će blizinu radnih mjesta ili mogućnost rada na daljinu. Zastupljenost stambenih, komercijalnih i društvenih prostora stvorit će raznoliku i vibrantnu zajednicu koja potiče društvenu interakciju i rekreacijske aktivnosti. Funkcionalna naselja uključuju:

* razumijevanje i pametno upravljanje prostornim planovima
* održiva naselja
* energetske zajednice
* zelene površine
* model gradnje stanova za mlade / najam

**Održivi stil života**

Održivi životni stilovi prvi put se javljaju u ciljevima održivog razvoja programa Ujedinjenih naroda, kroz cilj 4. Obrazovanje i cilj 12. održiva proizvodnja i potrošnja. Svakodnevni obrasci ponašanja kojima se smanjuje negativni utjecaj na životnu sredinu i podupire kvaliteta života prisutni su kroz tri razine. Za stanovnike Grada Delnice, navedeno znači poboljšati način života svjesnošću o utjecaju izbora domova i njihove gradnje, hrane i odjeće, načina prijevoza i provođenja slobodnog vremena. Pred javnom upravom je donošenje odluka i poboljšanje infrastrukture koja podupire promjene navika građana i prihvaćanja inovacija. Dok poduzetnički sektor treba usvojiti održivost u modele poslovanja kako bi se zadovoljile nove potrebe potrošača kojima smanjuju ugljični otisak. Grad može/će poticati uzgoj lokalnih namirnica u dvorištima i vrtovima, podizati svijest o potrebi mijenjanja ponašanja bacanja hrane. Turistička infrastruktura izgrađena po principima zelene gradnje, opremljena tehnologijama očuvanja energije i educiranim djelatnicima dodatno doprinosi održivom načinu života i rada. Održivi stil života podrazumijeva:

* samodostatnost u proizvodnji hrane
* korištenje eko proizvoda
* kretanje/rekreaktivne i druge aktivnosti stanovništva (šumska terapija)
* kvaliteta života (okoliš, starost stanovništva, zdravlje, stanovanje, prihodi)

**Povezani grad kao koncept** podrazumijeva uvođenje tehnologija za prikupljanje podataka i njihovo umrežavanje radi donošenja odluka koje će pridonijeti uštedi. Povezani Grad Delnice omogućit će stanovnicima jednostavnije uključivanje u zajednicu i komunikaciju, uštedu resursa i učinkovitije korištenje javnih usluga. Gradskim službama će digitalni alati koristiti u poboljšanju komunikacije sa stanovnicima i učinkovitost u upravljanju infrastrukturom i javnim uslugama. Takva suvremena rješenja doprinijeti će pojačanom angažmanu stanovnika. Povezani grad uključuje:

* digitalnu infrastrukturu, (IoT, senzori, upravljanje)
* pametno upravljanje javnom rasvjetom
* podizanje digitalne pismenosti zaposlenika uprave

**Mobilnost je od krucijalne važnosti i treba biti usmjerena na ljude, posebno u** područjima niske gustoće naseljenosti, raspršenih radnih mjesta i usluga gdje je privatni prijevoz automobilom jedino sredstvo većine putovanja. Javni prijevoz je skup i ekonomski neodrživ, pješačenje i korištenje bicikala ograničeno velikim udaljenostima i vremenskim uvjetima. Bolja mobilnost najveći je izazov koji će biti usmjeren na ljude na način da se promiču projekti i aktivnosti u cilju bolje prometne povezanosti. To uključuje izgradnju i rekonstrukciju pješačke i bike infrastrukture, kvalitetniji javni prijevoz /povezivanje s okolnim JLS-ovima, prijevoz na zahtjev, aktivnosti na odgovarajućoj željezničkoj povezanosti, povećanju korištenja digitalne infrastrukture i drugo.

Odgovor gradova na potrebu smanjenja emisije štetnih plinova obuhvaća i mjere usmjerene na smanjenja utjecaja građevinskog sektora na okoliš. Građevinski sektor odgovoran je za više od 23 % emisija stakleničkih plinova. Ugljik sadržan u građevinskim materijalima i građevinskim procesima značajno pridonosi klimatskim promjenama. Provedbom načela **čiste gradnje** u Gradu Delnicama promovira se korištenje lokalnih materijala s niskim sadržajem ugljika i bio materijala kao što je drvo. Jedan od izazova u prijelazu na čistu gradnju je poticanje ponovne uporabe građevinskih materijala u građevinskim radovima izgradnje i obnove koje provodi Grad za što je potrebno osigurati infrastrukturu za recikliranje građevinskog otpada. Za građevinske radove održavanja, rekonstrukcije i popravaka svojih objekata, građanima je potrebno omogućiti odlaganje i odvajanje građevinskog otpada. Grad ima relativno velik utjecaj/izazov na lokalne građevinske propise i projektiranje infrastrukture. Načela čiste gradnje mogu se integrirati u postojeće i planirane građevinske radove kroz odluke o obavezom dokazivanju pravilnog zbrinjavanja građevinskog otpada pri gradnji ili rušenju. Osposobljeni službenici i odjeli gradske uprave koji provode smjernice i alate za čistu gradnju mogu se iskoristiti za širenje prakse tzv. čiste gradnje.

**Zelene zgrade i energija** omogućuju smanjenje niskougljičnog otiska na prirodni okoliš. Grad Delnice se susreće s velikim izazovom kako bolje implementirati mjere energetske učinkovitosti, očuvanja vode i kvalitete zraka. Polazište je u holističkom pristupu planiranju objekata, dizajniranju, izgradnji i održavanju. Dakle, za sve faze životnog ciklusa objekta dostupne su prakse, tehnologije i materijali kojima se smanjuje njen negativan utjecaj. Primjer može biti projektiranje zgrade ili kuće na način da u objekt dopire čim više prirodnog svjetla što smanjuje potrebu za električnom rasvjetom, postavljanje građevinskih elemenata prozora, zidova, tendi na način da se koriste sunčeva toplina zimi i hlad okoliša ljeti. Sakupljena kišnica i filtrirana siva voda može se koristit za navodnjavanje vrtova i cvjetnjaka. Izazov su Prazni prostori mogu se dizajnirati i dimenzionirati za stvaranje što prirodnijeg protoka zraka, čime se smanjuje potreba za mehaničkom ventilacijom. Ekonomske koristi provođenja zelene gradnje očituju se i kroz veću vrijednost imovine koja se postiže optimiziranim korištenjem resursa i boljom kvalitetom zgrada.

**Kružni resursi predstavljaju prijelaz** na paradigmu uporaba-ponovna uporaba-obnova što je osnova za osiguravanje održive budućnosti Grada Delnica. Uvođenje kružnog modela započinje podizanjem svijesti i javnim komuniciranjem o kružnom gospodarstvu, edukacijama uz suradnju obrazovnih i istraživačkih institucija, medija i civilnog društva. Nastavlja se na razini kućanstava koja aktivno sudjeluju u oporabi materijala. Prijelaz sa linearnog na kružni proces Grad će potaknuti predstavljanjem novih građevinskih tehnologija, davanjem subvencija za mjere energetske učinkovitosti u stambenim zgradama i drugo. Uobičajena praksa treba postati korištenje sekundarnih građevinskih materijala i uspostava sustava nadzora koji prati tokove građevinskih materijala koji se koriste u gradu. Postizanju nultih emisija i očuvanju kvalitete zraka Grada Delnica pridonijet će dostupnost i povezanost naselja kroz različite načine čistog prijevoza. Od javne uprave očekuje se otvorenost prema testiranju i eksperimentiranju s novim kružnim konceptima, pristupima i poslovnim modelima. Zeleni grad/Grad Delnice prepoznaje potencijal obnovljive energije. Područja koja su prikladnija za proizvodnju energije nadomjestit će područja u kojima se proizvodnja energije pokazuje kao izazovna.

**Rješenja utemeljena na prirodi** su „aktivnosti koje služe za zaštitu, održivo upravljanje i obnavljanje prirodnih ili modificiranih ekosustava koji se učinkovito i na prilagodljiv način bave društvenim izazovima, istodobno donoseći dobrobit za ljude i biološku raznolikost. Podržani su blagodatima koje proizlaze iz zdravih ekosustava i usmjereni su na glavne izazove poput klimatskih promjena, smanjenja rizika od katastrofa, sigurnosti hrane i vode, zdravlja i presudni su za gospodarski razvoj."[[58]](#footnote-58)

Cilj primjene rješenja utemeljenih na prirodi kod uređenja javnih zelenih površina Grada Delnica je zaštita očuvanjem i njegovanjem postojećih te stvaranje novih zelenih površina. Poticanje sadnje autohtone vegetacije primjerene podneblju i lokalitetu te davanje prednosti drvenastim vrstama pred travom koja zahtjeva veliku potrošnju vode za održavanje jača ulogu javnih zelenih površina u prilagodbi klimatskim promjenama.

Daljnji izazovi u implementaciji prirodnih rješenja ogledaju se u izgradnji zelenih krovova i zidova koji su kao građevni elementi osmišljeni tako da podržavaju živu vegetaciju. Na taj način se poboljšavaju fizikalna svojstva zgrade.

Izazov i svrha politike **mjesto za sve** je stvoriti siguran, privlačan i zdrav Grad Delnice. Osnaživanje javnog prostora jedan je od izazova, koji treba biti u funkciji promicanja i preventive zdravlja, sigurnosti, pristupačnog stanovanja, socijalne uključenosti i smanjenja utjecaja klimatskih promjena. Politika mjesta za sve, omogućit će revitalizaciju nedovoljno iskorištenih područja Grada Delnice. Provođenjem većeg broja aktivnosti, te stvaranjem novih, inovativnih sadržaja, javni prostor sadržajem i dizajnom omogućit će svima jednak pristup i jednake mogućnosti. Izazov će biti transformacija zgrada i prostora u nekoliko smjerova:

* obnova postojećih zgrada i javnih prostora u duhu cirkularnosti i ugljične neutralnosti
* očuvanje i transformacija kulturne baštine
* adaptacija i transformacija zgrada za pristupačna stambena rješenja
* regeneracija prostora

Inicijative Grada Delnice biti će usmjerene na različite izazove s kojima se suočavaju ruralne zajednice, poput depopulacije, starenja, ovisnost o automobilu i socioekonomske nestabilnosti. Grad će ublažiti probleme na način da kreira integrativne politike za promicanje vizije i zajedništva unutar mreže naselja. Uključivi grad podrazumijeva snažniju/e:

* participaciju građana
* brigu o starim i bolesnim
* volontiranje
* uključivanje osoba s poteškoćama u javni život
* jačanje mjesnih odbora-(svaki mjesni odbor 1 zeleni projekt)

**Zelena ekonomija** prerasla je iz trenda u neizostavni dio planiranja ekonomskih i gospodarskih kretnji. Postaje strukturni element koji stvara pravednu raspodjelu sredstava i resursa, a u isto vrijeme osigurava jednakost u društvu i odgovorno ponašanje prema cjelokupnoj zajednici. Redefinira pojam bogatstva na način da u ekonomsko vrednovanje treba uključiti i vrijednosti zdravlja te životne sredine. Obuhvaća i reformu ljudskih potencijala, odnosno školovanje kadrova u smjeru zelene ekonomije. Za usvajanje principa i koncepta zelene ekonomije treba imati odgovarajući ljudski potencijal koji će razvijati strategije, involvirali projekte i osigurati potrebna novčana sredstva/EU fondove.

Stanovnici Grada Delnica svojim navikama, obrazovanjem i edukacijama mogu postići veliki broj promjena. Kako bi došlo do implementacije strategije zelene ekonomije treba promijeniti navike koje ljudi imaju. Grad će educirati stanovništvo o prednostima zelene ekonomije ali i izazovima koji su financijske prirode. Idući izazov s kojim se suočava koncept zelene ekonomije je potrebna infrastruktura koja pomaže u ublažavanju učinaka vremenskih i klimatskih promjena. Grad će poboljšati infrastrukturu kako bi se uspješno nosio sa pritiscima na okoliš te istovremeno osigurao višu kvalitetu života za sve stanovnike. Neki od izazova z**elene ekonomije Grada Delnice su:** održivi turizam, uspostava zelene tržnice s autohtonim proizvodima, zeleni poslovi i implementacija novih vještina, cjeloživotno učenje / *Rural business hub* kao centar razvoja zelenih kompetencija i vještina, transformacija poslovnih subjekata/poduzeća, privlačenje poduzetnika i obrtnika na zelene poslove i drugo.

# Strateški okvir

Zelenim planom definiran je strateški okvir te su utvrđeni ključni prioriteti i posebni ciljevi s opisom mjera za unapređenje kvalitete života i rada.

## Vizija i prioritetna područja

Zeleni plan ima za cilj uspostaviti razvojni okvir. Kako bi zelene politike mogle obuhvatiti i uskladiti sve postojeće i buduće lokalne i sektorske aktivnosti, svi dionici trebaju imati jasnu viziju budućeg razvoja Grada Delnica i utvrđene ciljeve koje se želi postići do 2030. godine. Vizija Zelenog plana Grada Delnica glasi:

**„Grad Delnice provodi zelene politike kako bi očuvao šume, zelene površine te bioraznolikost. To je inovativan Grad koji koristi naprednu i zelenu tehnologiju za prilagodbu klimatskim promjenama i rješavanje razvojnih problema. Grad Delnice unaprjeđuje javne usluge, razvija niskougljično gospodarstvo i održivu mobilnost, promiče holistički pristup razvoju i uvažava glas odgovornih stanovnika.“**

Ostvarenju vizije pridonijet će usklađena provedba politika u **četiri prioritetna područja** i to:

**Prioritet 1. Unaprjeđenje kvalitete života stanovnika**

**Prioritet 2. Unaprjeđenje zelene infrastrukture, jačanje otpornosti i prilagodbe na klimatske promjene**

**Prioritet 3. Pametno i održivo upravljanje i pružanje javnih i komunalnih usluga**

**Prioritet 4. Zelena tranzicija temeljena na održivom korištenju i upravljanju prostorom i resursima**

## Prioriteti, posebni ciljevi i mjere

**Prioritet 1. Unaprjeđenje kvalitete života stanovnika**

**Posebni cilj 1.1. Obrazovani, zdravi i odgovorni građani, nositelji su zelenog razvoja**

Mjera 1.1.1. Povećanje razine znanja i društvene svijesti o održivom razvoju u obrazovnim institucijama

Mjera 1.1.2. Organiziranje digitalnih i drugih radionica u području zelenog razvoja i kružnog gospodarenja prostorom i objektima

**Posebni cilj 1.2. Mladi ljudi ključni su nositelji promjena**

Mjera 1.2.1. Poticanje izgradnje stanova za mlade i mlade obitelji

Mjera 1.2.2. Poticanje mladih na zajedničko korištenje i dijeljenje pojedinih prostora u zgradama

**Posebni cilj 1.3. Razvoj zelenih poslova i vještina / razvoj kvalitetnih zelenih poslova i zelene ekonomije**

Mjera 1.3.1. Poticanje na usavršavanje u području zelenih vještina koje omogućuju ekološku održivost gospodarskih aktivnosti

Mjera 1.3.2. Poticanje stanovništva na usavršavanje vještina iz sistemskog razmišljanja, kreativnih sposobnosti i upravljanja rizikom

**Prioritet 2. Unaprjeđenje zelene infrastrukture, jačanje otpornosti i prilagodbe na klimatske promjene**

**Posebni cilj 2.1. Kvalitetno planiranje, zaštita i uređenje zelene infrastrukture**

Mjera 2.1.1. Uređenje okoliša javnih objekata i prostora društvene i rekreativne namjene

Mjera 2.1.2. Povezivanje površina zelene infrastrukture u urbanu mrežu

Mjera 2.1.3. Poticanje stanovnika na sudjelovanje u planiranju i održavanju zelenih površina

**Posebni cilj 2.2. Valorizacija i zaštita autentične biološke raznolikosti**

Mjera 2.2.1. Zaštita prirode i prirodnih resursa

Mjera 2.2.2. Zaštita i valorizacija kulturne baštine

Mjera 2.2.3. Sadnja zavičajnih stabala i grmova

Mjera 2.3.4. Poboljšanje svojstva vodotoka i vodenih staništa

Mjera 2.3.5. Praćenje i uklanjanje invazivnih vrsta

**Posebni cilj 2.3. Jačanje otpornosti i prilagodba na klimatske promjene**

Mjera 2.3.1. Smanjenje toplinskih otoka i ostalih posljedica klimatskih promjena

Mjera 2.3.2. Ozelenjivanje industrijske zone

Mjera 2.3.3.Poticanja stanovništva na ekološki uzgoj i proizvodnju hrane

Mjera 2.3.4. Poticanje korištenja kišnice / kišni vrtovi

**Prioritet 3. Pametno i održivo upravljanje i pružanje javnih i komunalnih usluga**

**Posebni cilj 3.1. Efikasna i održiva energetska tranzicija**

Mjera 3.1.1. Poticanje ulaganja u izgradnju i obnovu javne energetske infrastrukture iz obnovljivih izvora

Mjera 3.1.2. Poticanje ulaganja u digitalnu i komunalnu infrastrukturu

**Posebni cilj 3.2. Mobilnost temeljena na zelenim i digitalnim rješenjima**

Mjera 3.2.1. Održavanje i modernizacija cestovne infrastrukture u službi sigurne povezivosti

mikroregije

Mjera 3.2.2. Razvoj pametnih mobilnih rješenja prema većim susjednim urbanim središtima

Mjera 3.2.3. Obnova i izgradnja pješačke i bike infrastrukture

**Posebni cilj 3.3. Učinkovite i održive javne i komunalne usluge**

Mjera 3.3.1. Poticanje zelene gradnje i korištenja obnovljivih izvora energije

Mjera 3.3.2. Poticanje stanovništva na smanjenje otpada

**Posebni cilj 3.4. Unapređenje sustava prikupljanja, odvajanja i zbrinjavanja posebnih kategorija otpada**

Mjera 3.4.1. Edukacija stanovništva o vrstama otpada, načinu odvajanja i zbrinjavanju otpada

Mjera 3.4.2. Izgradnja kompostane i podjela komposterskih jedinica stanovnicima

Mjera 3.4.3. Sanacija odlagališta otpada

**Prioritet 4. Zelena tranzicija temeljena na održivom korištenju i upravljanju prostorom i resursima**

**Posebni cilj 4.1. Pametno i održivo upravljanje prostorom**

Mjera 4.1.1. Poticanje i provedba kružne obnove prostora i zgrada javne namjene

Mjera 4.1.2. Poticanje inovacija i praćenje u domeni kružnog gospodarenja prostorom i zgradama

Mjera 4.1.3. Implementacija kružnog gospodarenja u prostorno-planske dokumente

**Poseban cilj 4.2. Razvoj održivog sustava vodnih potencijala**

Mjera 4.2.1. Poticanje razvoja učinkovite vodne i komunalne infrastrukture u službi zaštite okoliša i zdravlja

Mjera 4.2.2. Učinkovitije gospodarenje vodnim potencijalima

**Posebni cilj 4.3. Obnova i prenamjena neiskorištenih i slabo korištenih objekata i prostora**

Mjera 4.3.1. Prenamjena i stavljanje u funkciju neiskorištenih objekata i prostora

Mjera 4.3.2. Obnova slabo korištenih objekata i prostora

**Poseban cilj 4.4. Razvoj održivog i zelenog turizma**

Mjera 4.4.1. Sudjelovanje u izradi dokumenta o nosivom kapacitetu destinacije, Grad Delnice

Mjera 4.4.2. Implementacija dinamičkog modela održivog upravljanja destinacijom

Mjera 4.4.3. Poticanje na obnovu postojećih i izgradnju novih objekata za turizam u suglasju sa zelenim rješenjima

Postavljeni prioriteti i posebni ciljevi doprinijet će daljnjem razvoju Grada Delnica, posebno u okolnostima gdje su izazovi mnogostruki i često nepredvidivi. Kako bi se navedeno ostvarilo utvrđene su mjere koje treba provoditi i koje će omogućiti ostvarenje ciljeva.

U cilju poboljšanja kvalitete života stanovnika postavljena su dva posebna cilja koja se pojedinačno odnose na edukaciju stanovništva o održivom i zelenom razvoju putem radionica kao i kroz obrazovne institucije te unaprjeđenje kvalitete zelenih poslova. Poticanjem na usavršavanje radi stjecanja novih vještina, pored instalaterskih kao što je postavljanje solarnih panela, zbrinjavanje otpada i drugo, poticat će se na usavršavanje u području zelenih vještina koje omogućuju ekološku održivost gospodarskih aktivnosti i to smanjenje zagađenja i prevencija otpada, obnovu okoliša, održivu nabavu, proizvodnju i upravljanje energijom te obračun emisija ugljika. Također poticat će se usavršavanje vještina iz sistemskog razmišljanja, kreativnih sposobnosti i upravljanja rizikom.

Drugi prioritet veoma je složen i obuhvaća nekoliko ciljeva kojima se planira unaprijediti zelenu infrastrukturu Grada, osnažiti otpornost i ubrzati prilagodbu klimatskim promjenama.

Provodit će se različite aktivnosti poticanja stanovništva na ekološki uzgoj hrane i općenito poticanja proizvodnje hrane. Poboljšanje društvenih, gospodarskih i okolišnih funkcija moguće je postići brojnim, aktivnostima, obnovom brownfield područja, javnih prostora i riječnih obala, unaprjeđenjem i povećanjem pješačkih i biciklističkih staza, omogućavanjem pristupa i povećanjem kvalitete zelenih površina, obnovom parkova i unapređenjem krajobraznog naslijeđa te uspostavom digitalnih baza podataka zelenih površina.

Prilagodba klimatskim promjenama planira se implementacijom inovativnih modela prihvata prekomjernih padalina, upravljanja tokovima oborinskih voda, zaštitom od poplava i vjetrova, prometnom infrastrukturom s povećanim udjelom zelenila. Razvoj zelene infrastrukture i mreže zelenih površina pridonijet će ostvarivanju višestrukih koristi. U tom smislu zelene površine zahtijevaju planska rješenja tako da budu dostupne što većem broju stanovnika, pri čemu se planira sadnja biljaka s niskom alergenom peludi kako bi se smanjila mogućnost izazivanja alergijskih reakcija kod ljudi. Fizička obilježja koja će i pridonose zelenoj infrastrukturi su raznolika, specifična za svaku lokaciju ili područje. Na razini Grada Delnica to su bioraznolikošću bogati parkovi, vrtovi, zeleni krovovi, ribnjaci, potoci, šume, drvoredi, živice, livade, obnovljena napuštena industrijska područja i koridori linijske infrastrukture, prijelazi za divlje životinje i riblje staze i drugo.

Treći prioritet uključuje ciljeve koji su usmjereni na pametno gospodarenje javnim i komunalnim uslugama, infrastrukturom, objektima i otpadom. Aktivnosti će ići u smjeru smanjenja buke, smanjenja i udaljavanja prometa od neposrednih stambenih jedinica, ponovnoj upotrebi materijala i ekološko zbrinjavanje opasnih materijala, ponovnom korištenju degradiranih i zapuštenih javnih prostora i zgrada i većem korištenju energije iz obnovljivih izvora. Naglasak je na organizaciji površina s javnim sadržajima za odmor, rekreaciju, sport i kulturu, manjim lokalnim parkovima s dječjim igralištima, vodotoku i riječnoj obali uz koji se organiziraju javni sadržaji. Pri tom je fokus na najvažnija obilježja površina i prostora, dostupnost (prijevozom te dostupnost za osobe smanjenje pokretljivosti) te sigurnost (zaštita od kriminala i sigurno korištenje). Pri izgradnji novih ili korištenja napuštenih zgrada i prostora važno je promatrati navedeno kao jedinstveno područje, zbog toga će se racionalizirati uporaba energije i povećati toplinska zaštitu te implementirati elementi zelene infrastrukture i uvesti model kružnog gospodarenja. Prometna i mobilna rješenja jedan su od ciljeva koji zahtijeva dodatne mjere kako bi se osigurala dostupnost javnim uslugama i urbanim središtima, posebno iz udaljenih naselja Grada Delnica.

Zelena tranzicija temeljena na održivom upravljanju i korištenju resursa uključuje stanovništvo u procese planiranja i uporabe resursa. Posebno se to odnosi na upravljanje turizmom u smislu prepoznavanja važnosti utvrđivanja nosivog kapaciteta Grada Delnica te implementiranja zelenih rješenja prilikom izgradnje ili rekonstrukcije objekata za potrebe turizma. Javne usluge kao i komunalne moraju biti održive, zbog čega će Grad poticati odgovornost upravljanja i održavanja postojeće infrastrukture na način da se smanje troškovi i poveća učinkovitost. Pritom se planira implementirati pametna / digitalna rješenja koja mogu doprinijeti poboljšanju učinkovitosti sustava usluga.

Mjerama i aktivnostima Zelenog plana pokušat će se riješit izazovi neinformiranosti i nezainteresiranosti za razvoj zelenih površina, neiskustva u planiranju, nedostupnosti kvantitativnih podataka koji bi se koristili kao pokazatelji razvoja te nedostupnost zelene infrastrukture. Pritom će se uvažit prirodna i prostorna te obilježja lokalne zajednice kao i stanje gospodarstva na području Grada Delnica.

## Horizontalna načela

U fokusu Zelenog plana je unaprjeđenje održivosti grada i poboljšanje kvalitete života stanovnika, što je temeljno polazište i misao vodilja Grada Delnica. Implementacija, praćenje i upravljanje zelenim razvojem provodit će se komunikacijom i edukacijom u području zelenih politika te uključivanjem stanovništva u socijalne inovacije i zajedničke aktivnosti. Izradit će se evidencija zelene infrastrukture te potrebna strateška dokumenata razvoja zelene infrastrukture. Nadalje zelena infrastruktura implementirat će se u prostorno-planska dokumenta te će se kontinuirano informirati i educirati stanovnici i predstavnici Grada.

Jednaki status, jednake mogućnosti za ostvarivanje svojih prava i jednaka korist od ostvarenih rezultata temeljne su odrednice Zelenog plana razvoja. Promicanje ravnopravnosti i jednakih mogućnosti ističe se kao horizontalni prioritet Nacionalne razvojne strategije[[59]](#footnote-59) i Zelenog plana razvoja Grada Delnica.

Revitalizacija i uređenje zelene infrastrukture usmjereno je na omogućavanje i poticanje razvoja pješačkog i biciklističkog prometa, ali i osiguravanje pristupačnosti zdravstvenih i odgojno-obrazovnih ustanova, ustanova socijalne skrbi, pristupačnost mjestu rada, javnog prometa, te osiguravanje pristupačnosti stambenih objekata osobama s invaliditetom, ustanova u kulturi, objektima i uslugama u turističkim odredištima, sportskih građevina, prilagodbu dječjih igrališta, sportskih terena i parkova za djecu s teškoćama u razvoju i osoba s invaliditetom.

Pristupačnim objektima, javnim ustanovama (predškolskim, školskim zdravstvenim), sportskim objektima i igralištima te uređenjem parkova, šetnica i dječjih igrališta potiče se uključenost ne samo osoba s invaliditetom, nego i drugih marginaliziranih skupina u svakodnevni život zajednice, čime se umanjuje rizik od socijalne isključenosti i siromaštva, što predstavlja neizravan učinak na primjenu Zakona o ravnopravnosti spolova[[60]](#footnote-60) i Zakona o suzbijanju diskriminacije.[[61]](#footnote-61) Snažnije uključivanje žena u procese planiranja i donošenja odluka u domeni rodno odgovornog planiranja, rezultirat će mnogim benefitima za lokalnu zajednicu te istovremeno pridonijeti poboljšanju ukupne kvalitete života.

Aktivnosti kojima će Zeleni plan razvoja utjecati na promicanje horizontalnih načela su:

* izgradnja i rekonstrukcija pješačkih i biciklističkih staza, mogućih autobusnih stanica i drugih oblika javnog prijevoza kako bi se osigurala pristupačnost za osobe smanjene pokretljivosti
* pristupačnost ulaza, dizala, stepenica, sanitarija i drugih prostorija tijekom rekonstrukcije javnih objekata
* pristupačnost javnih prostora (parkovi, trgovi i drugi otvoreni prostori)
* osiguravanje informacijske dostupnosti za slijepe i slabovidne osobe (informacijske table, upute i sl.)
* uključivanje osoba s invaliditetom u proces planiranja
* uključivanje žena u proces planiranja i donošenja odluka bitnih za funkcionalnu organizaciju Grada

Istovremeno promicanjem rodne ravnopravnosti osnažit će se oba spola da sudjeluju u odlučivanju o budućnosti grada. S obzirom na navedeno horizontalna načela bit će primijenjena posebice na projektima i aktivnostima koji uključuju formiranje prostornih sadržaja.

# POKAZATELJI I TERMINSKI PLAN PROVEDBE

Radi uspostavljanja jasnih ciljeva, praćenja napretka i osiguravanja uspješne provedbe projekata potrebno je definirati pokazatelje ishoda, indikativni financijski plan i terminski plan provedbe. Praćenje provedbe je proces prikupljanja, analize i usporedbe pokazatelja kojima se sustavno prati uspješnost provedbe ciljeva i mjera akata strateškog planiranja.

Pokazatelji su mjere koje se koriste za procjenu uspješnosti projekta. Mogu biti kvantitativni ili kvalitativni i mogu se primijeniti na različite aspekte projekta, kao što su performanse, kvaliteta, troškovi, vrijeme i rizici. Pokazatelji pomažu u praćenju napretka projekta te omogućuju pravovremenu prilagodbu kako bi se osigurala uspješna provedba projekta. Pokazatelj ishoda je kvantitativni i kvalitativni mjerljivi podatak koji omogućuje praćenje, izvješćivanje i vrednovanje uspješnosti u postizanju utvrđenog posebnog cilja.

Za provedbu Zelenog plana razvoja Grada Delnica pokazatelji su usklađeni s pokazateljima ishoda navedenima u Programu razvoja zelene infrastrukture u urbanim područjima za razdoblje 2021. do 2030. godine (Program ZI) i Programu razvoja kružnog gospodarenja prostorom i zgradama za razdoblje 2021. do 2030. godine (Program KGZ).

Program ZI na nacionalnoj razini u posebnom cilju 2. *Unaprijeđena, raširena, povezana i lako dostupna zelena infrastruktura u urbanim područjima* definira pokazatelj ishoda koji obuhvaća *Izgrađenu/uređenu zelenu infrastrukturu u urbanim područjima.* Strategija ZUO usklađena je i s Programom KGZ u dva posebna cilja: *Posebni cilj 1. Razvoj sustava kružnog gospodarenja prostorom i zgradama* i *Posebni cilj 2. Kružna obnova nekorištenih prostora i zgrada* kojim je definiran pokazatelj ishoda *Kružno obnovljene zgrade u okviru pilot projekata i poziva.*

Sukladno prepoznatim vrijednostima prostora, pritiscima koji se javljaju u prostoru i prilikama za razvoj predložene su smjernice za implementaciju u prostorno plansku dokumentaciju:

* + - u polazištima PP obuhvatiti ocjenu stanja zelene infrastrukture i njezinu povezanost
    - u poglavlju o ciljevima prostornoga razvoja i uređenja odrediti potrebe razvoja zelene infrastrukture i ocjenu stanja
    - u plan prostornoga uređenja uvesti koncepcijsko rješenje razvoja zelene infrastrukture gdje je moguće naznačiti nove točke, koridore i mreže zelene (i plave) infrastrukture

Također, moguće je detektirati dijelove prostora u kojima nema mjesta za razvoj ZI te predložiti kompenzacijska rješenja i to slijedom:

* + - osiguravanje obveze sadnje stabala prilikom uređivanja javnih i zelenih površina u određenom udjelu
    - propisati očuvanje i uređivanje otvorenih vodotoka prema načelu približavanja njihova stanja prirodi, sanacija oštećenih/erodiranih obala korištenjem prirodnih materijala i izbjegavanje jednoličnoga oblikovanja korita te omogućavanje migracije riba (ukoliko postoje) uređivanjem ribljih prolaza
    - propisivanje minimalnog udjela prirodnog terena, ali ne u obliku npr. opločenih površina, kod mjera za smještaj, gradnju i uređenje građevinskih čestica javnih, gospodarskih i stambenih građevina te propisivanje obveze korištenja propusnih podloga za određena područja. U sklopu toga propisivanje minimalne površine pod krošnjama odnosno zasađene stablima
    - kod gradnje prometne mreže i parkirališnih područja propisivanje obveze formiranja drvoreda u širokim pojasevima na mjestima gdje za to postoje mogućnosti
    - propisivanje upotrebe materijala koji su otporni na visoke temperature odnosno visoke temperaturne razlike
    - utvrditi odgovarajuće urbanističke parametre za smanjenje udjela izgrađenih u odnosu na zelene površine

# POPIS TABLICA

[Tablica 1: Strategije i programi povezani sa ZI i KG 8](#_Toc173400042)

[Tablica 2: Prostorni i demografski pokazatelji Grada Delnica u odnosu na Primorsko-goransku županiju 10](#_Toc173400043)

[Tablica 3: stanovnika naselja Grada Delnica prema popisu stanovništva iz 1991., 2001., 2011. i 2021. godine 11](#_Toc173400044)

[Tablica 4: Iskaz prostornih pokazatelja za namjenu površina 16](#_Toc173400045)

[Tablica 5: Građevinsko područje izvan naselja za izdvojene namjene 17](#_Toc173400046)

[Tablica 6: Zaštićene cjeline 21](#_Toc173400047)

[Tablica 7: Ukupna migracija stanovništva Grada Delnica u razdoblju od 2018. do 2022. godine 25](#_Toc173400048)

[Tablica 8: Struktura visoko obrazovanog stanovništva Grada Delnica u razdoblju od 2018. do 2022. godine 26](#_Toc173400049)

[Tablica 9: Zastupljenost poduzeća prema djelatnosti na području Grada Delnica u 2022. godini 31](#_Toc173400050)

[Tablica 10. Poslovne zone na području Grada Delnica 32](#_Toc173400051)

[Tablica 11: Broj zaposlenih kod poduzetnika po djelatnostima na području Grada Delnica u 2022. godini 33](#_Toc173400052)

[Tablica 12: Broj poljoprivrednih gospodarstva 2022. 34](#_Toc173400053)

[Tablica 13: Ceste na području Grada Delnica 41](#_Toc173400054)

[Tablica 14: Duljine i udjeli elektroenergetskih vodova 44](#_Toc173400055)

[Tablica 15: Ulaganja Grada Delnica u 2022. i 2023. godini 49](#_Toc173400056)

[Tablica 16: SWOT analiza Grada Delnice 51](#_Toc173400057)

# POPIS KARTOGRAFSKIH PRIKAZA

[Kartografski prikaz 1: Zone gospodarskih i drugih namjena na području Grada Delnica 33](#_Toc173400058)

[Kartografski prikaz 2: Šume 36](#_Toc173400059)

[Kartografski prikaz 3: Goranska lovišta 38](#_Toc173400060)

1. Zakon o sustavu strateškog planiranja i upravljanja razvojem Republike Hrvatske, NN 123/17, 151/22 [↑](#footnote-ref-1)
2. Zakon o regionalnom razvoju Republike Hrvatske, NN 147/14, 123/17, 118/18 [↑](#footnote-ref-2)
3. Uredba o smjernicama za izradu akata strateškog planiranja od nacionalnog značaja i od značaja za jedinice lokalne i područne (regionalne) samouprave, NN 89/18 [↑](#footnote-ref-3)
4. Ministarstvo regionalnoga razvoja i fondova Europske Unije, svibanj 2020. [↑](#footnote-ref-4)
5. Zakon o zaštiti prirode, NN 80/13, 15/18, 14/19, 127/19 [↑](#footnote-ref-5)
6. Zakon o klimatskim promjenama i zaštiti ozonskog sloja, NN 127/19 [↑](#footnote-ref-6)
7. Zakon o gradnji, NN 153/13, 20/17, 39/19, 125/19 [↑](#footnote-ref-7)
8. Zakonom o prostornom uređenju, NN 153/13, 65/17, 114/18, 39/19, 98/19 [↑](#footnote-ref-8)
9. Zakon o gospodarenju otpadom, NN [84/21](https://narodne-novine.nn.hr/clanci/sluzbeni/2021_07_84_1554.html), [142/23](https://narodne-novine.nn.hr/clanci/sluzbeni/2023_11_142_1953.html) - Odluka USRH [↑](#footnote-ref-9)
10. <https://dzs.gov.hr/u-fokusu/popis-2021/88> [↑](#footnote-ref-10)
11. Zakon o prostornom uređenju, NN 153/13, 65/17, 114/18, 39/19, 98/19, 67/23 [↑](#footnote-ref-11)
12. <https://hrvatska2030.hr/> [↑](#footnote-ref-12)
13. Prostorni plan uređenja Grada Delnica, Sl n. PGŽ 24/02, 11/13 i SN GD 4/16), <https://delnice.hr/prostorni-plan/> [↑](#footnote-ref-13)
14. .Prostorni plan Primorsko-goranske županije, Sl. n. PGŽ broj 32/13, 07/17-ispravak, 41/18 i 04/19-pročišćeni tekst, 18/22, 40/22 – pročišćeni tekst, 35/23 [↑](#footnote-ref-14)
15. <https://www.delnice.hr/DOKUMENTI_ODLUKE/sluzbene_novine/2019_sn05_web/GV%20182.2.%20ISUP%20Grada%20Delnica_2018-2022_FINAL.pdf> [↑](#footnote-ref-15)
16. <https://delnice.hr/prostorni-plan/> [↑](#footnote-ref-16)
17. <http://www.sn.pgz.hr/default.asp?Link=odluke&id=30032> [↑](#footnote-ref-17)
18. Pravilnik o uvjetima za utvrđivanje zona sanitarne zaštite izvorišta, NN broj 66/11, 47/13 [↑](#footnote-ref-18)
19. <https://www.zakon.hr/z/269/Zakon-o-za%C5%A1titi-zraka> [↑](#footnote-ref-19)
20. Pravilnik o praćenju kvalitete zraka, NN 72/2020 [↑](#footnote-ref-20)
21. Uredba o razinama onečišćujućih tvari u zraku 77/2020 [↑](#footnote-ref-21)
22. Ustav Republike Hrvatske, NN 85/10 - pročišćeni tekst i 5/14,

    <https://www.zakon.hr/z/94/Ustav-Republike-Hrvatske> [↑](#footnote-ref-22)
23. Zakon o rudarstvu, NN 56/13, 14/14, 52/18, 115/18, 98/19, 83/23 [↑](#footnote-ref-23)
24. Napomena: Tijekom izvođenja te nakon završetka ili trajnog obustavljanja izvođenja rudarskih radova potrebno je provesti sanaciju prostora na kojem su izvedeni rudarski radovi, provesti mjere osiguranja radi sprječavanja nastanka opasnosti za ljude, imovinu, prirodu i okoliš te o tome izvijestiti rudarsku i inspekciju zaštite okoliša. [↑](#footnote-ref-24)
25. Uredba o ekološkoj mreži i nadležnostima javnih ustanova za upravljanje područjima ekološke mreže, NN 80/19 [↑](#footnote-ref-25)
26. Zakon o zaštiti prirode, NN 80/13, 15/18, 14/19, 127/19 [↑](#footnote-ref-26)
27. Zakon o gospodarenju otpadom, NN 84/21 [↑](#footnote-ref-27)
28. <https://narodne-novine.nn.hr/clanci/sluzbeni/2023_07_84_1334.html> [↑](#footnote-ref-28)
29. https://www.delnice.hr/DOKUMENTI\_ODLUKE/sluzbene\_novine/2018\_sn04\_web/GV%2086.%20PGO-JLS-GRAD%20DELNICE\_2018-2023.pdf [↑](#footnote-ref-29)
30. <http://www.komunalac.hr/> [↑](#footnote-ref-30)
31. http://www.komunalac.hr/cistoca/ [↑](#footnote-ref-31)
32. Izvješće o provedbi plana gospodarenja otpadom Republike Hrvatske na području Primorsko-goranske županije za 2022. godinu [↑](#footnote-ref-32)
33. <https://dzs.gov.hr/u-fokusu/popis-2021/88> [↑](#footnote-ref-33)
34. <https://podaci.dzs.hr/2022/hr/29028> [↑](#footnote-ref-34)
35. razlika između ukupnog broja doseljenih iz drugog grada ili općine iste županije, iz druge županije i iz inozemstva te ukupnog broja odseljenih u drugi grad ili općinu iste županije, drugu županiju i inozemstvo [↑](#footnote-ref-35)
36. <https://podaci.dzs.hr/hr/podaci/stanovnistvo/> [↑](#footnote-ref-36)
37. <https://www.zakon.hr/z/190/Zakon-o-zdravstvenoj-za%C5%A1titi> [↑](#footnote-ref-37)
38. <https://www.zakon.hr/z/239/Zakon-o-regionalnom-razvoju-Republike-Hrvatske> [↑](#footnote-ref-38)
39. Uredba o indeksu razvijenosti, NN 131/17 [↑](#footnote-ref-39)
40. Zakon o brdsko-planinskim područjima, NN 118/18 [↑](#footnote-ref-40)
41. Odluka o obuhvatu i razvrstavanju jedinica lokalne samouprave koje stječu status brdsko-planinskog područja, NN 24/19 [↑](#footnote-ref-41)
42. <https://pretrazivac-obrta.gov.hr/pretraga> [↑](#footnote-ref-42)
43. Zakon o šumama, NN 68/18, 115/18, 98/19, 32/20, 145/20, 101/23 [↑](#footnote-ref-43)
44. [↑](#footnote-ref-44)
45. <https://www.iztzg.hr/hr/itr/> [↑](#footnote-ref-45)
46. <https://narodne-novine.nn.hr/clanci/sluzbeni/2022_04_41_510.html> [↑](#footnote-ref-46)
47. Odluka o nerazvrstanim cestama, SN PGŽ 9/11, 36/12, 34/14 i SN GD 6/15, 5/16, 8/15, 5/16, 2/17, 3/17 i 1/18 [↑](#footnote-ref-47)
48. <https://narodne-novine.nn.hr/clanci/sluzbeni/2014_01_3_60.html> [↑](#footnote-ref-48)
49. <https://narodne-novine.nn.hr/clanci/sluzbeni/2021_03_26_571.html> [↑](#footnote-ref-49)
50. Uredba o mjerilima razvoja elektroničke komunikacijske infrastrukture i druge povezane opreme, NN 131/12, 92/15, 10/21 [↑](#footnote-ref-50)
51. <https://eur-lex.europa.eu/legal-content/hr/ALL/?uri=CELEX:52021DC0118> [↑](#footnote-ref-51)
52. Pravilnik o tehničkim uvjetima i normativima za siguran transport tekućih i plinovitih ugljikovodika magistralnim naftovodima i plinovodima za međunarodni transport, Sl. list 26/85 [↑](#footnote-ref-52)
53. <https://ruralnirazvoj.hr/prr-2014-2020/> [↑](#footnote-ref-53)
54. <https://worldgbc.org/>, 15.12.2023. [↑](#footnote-ref-54)
55. Institut za turizam. Akcijski plan razvoja zelenog turizma, Ministarstvo turizma RH, 2016, Zagreb.

    <https://mint.gov.hr/UserDocsImages/arhiva/160715_AP_Zelenog_t.pdf> i

    Strategija razvoja održivog turizma do 2030. godine NN 2/23

    <https://narodne-novine.nn.hr/clanci/sluzbeni/2023_01_2_18.html> [↑](#footnote-ref-55)
56. https://gorskikotar.hr/strateski-dokumenti/ [↑](#footnote-ref-56)
57. <https://sustainablecities.eu/the-aalborg-charter/>

    <https://expeditio.org/index.php?option=com_content&view=article&id=205:odrziva-gradnja-evropska-dokumenta-iz-oblasti-odrivog-prostornog-razvojaprevod&catid=83:publikacije&Itemid=24&lang=sr>

    Od 1999. godine PGŽ je članicom Europske kampanje za održive gradove i mjesta. Održivi razvoj tako je postao dugoročnim razvojnim opredjeljenjem PGŽ. Potpisivanjem povelje, dosad je preko 700 predstavnika javne vlasti preuzelo obvezu uvođenja participativne demokracije, odgovorne potrošnje i razvoja održive ekonomije.

    <https://zavod.pgz.hr/docs/zzpuHR/documents/48/Original.pdf> [↑](#footnote-ref-57)
58. UCN - Internatonal Union for Conservation of Nature (Međunarodni savez za očuvanje prirode i prirodnih bogatstava) [↑](#footnote-ref-58)
59. Nacionalna razvojna strategija Republike Hrvatske do 2030. godine, <https://hrvatska2030.hr/> [↑](#footnote-ref-59)
60. <https://www.zakon.hr/z/388/Zakon-o-ravnopravnosti-spolova> [↑](#footnote-ref-60)
61. <https://www.zakon.hr/z/490/Zakon-o-suzbijanju-diskriminacije> [↑](#footnote-ref-61)